**REPUBLIKA HRVATSKA**

**MINISTARSTVO FINANCIJA**

**NACRT**

**PRIJEDLOG ZAKONA O IZMJENAMA I DOPUNAMA ZAKONA O OSIGURANJU**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, svibanj 2018.**

**PRIJEDLOG ZAKONA O IZMJENAMA I DOPUNAMA ZAKONA O OSIGURANJU**

**I. USTAVNA OSNOVA ZA DONOŠENJE ZAKONA**

Ustavna osnova za donošenje Zakona o izmjenama i dopunama Zakona o osiguranju (u daljnjem tekstu: Zakon) sadržana je u članku 2. stavku 4. podstavku 1. i članku 81. Ustava Republike Hrvatske (Narodne novine, br. 85/10. - pročišćeni tekst i 5/14. - Odluka Ustavnog suda Republike Hrvatske).

**II. OCJENA STANJA I OSNOVNA PITANJA KOJA SE UREĐUJU ZAKONOM TE POSLJEDICE KOJE ĆE DONOŠENJEM ZAKONA PROISTEĆI**

1. **Ocjena stanja i osnovna pitanja koja se trebaju urediti ovim Zakonom**

Zakonom o osiguranju (Narodne novine, broj 30/15) uređeni su uvjeti za osnivanje, poslovanje i prestanak društava za osiguranje, društava za reosiguranje i društava za uzajamno osiguranje. Također, uređeni su uvjeti za osnivanje, poslovanje i prestanak obavljanja poslova zastupanja u osiguranju i poslova posredovanja u osiguranju i reosiguranju. Uz to su propisani uvjeti pod kojima društva za osiguranje i društva za reosiguranje iz drugih država članica i trećih država mogu obavljati poslove osiguranja odnosno poslove reosiguranja u Republici Hrvatskoj te nadzor koji obavlja Hrvatska agencija za nadzor financijskih usluga (dalje u tekstu: HANFA).

U Zakon o osiguranju prenesena je Direktiva 2009/138/EZ Europskog parlamenta i Vijeća od 25. studenoga 2009. o osnivanju i obavljanu djelatnosti osiguranja i reosiguranja (dalje u tekstu: Direktiva Solventnost II) koja je donijela značajne novosti na tržištu osiguranja, a čiji ključni ciljevi su veća zaštita osiguranika, postavljanje granice solventnosti koja će predstavljati ukupnu izloženost svim rizicima, izbjegavanje procikličnosti regulatornih odredbi i anticipiranje tržišnih promjena.

Upravo je Direktiva Solventnost II stavila poseban naglasak na upravljanje mogućim nepovoljnim događajima koji mogu utjecati na poslovanje društava za osiguranje. Takvo upravljanje uključuje provođenje analize otpornosti na stres u raznim nepovoljnim situacijama koja se mogu predvidjeti ili pak planirati poput raznih događaja katastrofe, nepovoljnih utjecaja kamatnih stopa, volatilnosti na tržištu kapitala, pada premije, kupovne moći stanovništva i sl. Na taj način društvu za osiguranje se omogućava uvid u potencijalnu slabost koja se temelji na postojećim okvirima poslovanja, a testovi otpornosti na stres omogućavaju društvima za osiguranje pogled u budućnost i pripreme na nepovoljna kretanja.

Novi pravni okvir u području osiguranja stupio je na snagu 1. siječnja 2016. godine te su se društva za osiguranje trebala uskladiti s brojnim novostima koje je donio Zakon o osiguranju, a što je zahtijevalo brojne informatičke i druge prilagodbe.

Zakon o osiguranju sadrži i odredbe o zastupanju u osiguranju i posredovanju u osiguranju i reosiguranju, a koje su usklađene s Direktivom 2002/92/EZ Europskog parlamenta i Vijeća od 9. prosinca 2002. o posredovanju o osiguranju. Međutim, dana 20. siječnja 2016. godine na snagu je stupila Direktiva (EU) 2016/97 Europskog parlamenta i Vijeća od 20. siječnja 2016. o distribuciji osiguranja (dalje u tekstu: Direktiva o distribuciji osiguranja) čiji rok za prijenos u nacionalna zakonodavstva država članica je bio 23. veljače 2018. godine. Međutim, na razini Europske unije donesena je tzv. Quick fix direktiva[[1]](#footnote-2) koja je rok za prijenos u nacionalno zakonodavstvo državama članicama pomaknula s 23. veljače 2018. godine na 1. srpnja 2018. godine, a primjenjivat će se od 1. listopada 2018. godine.

|  |  |  |  |
| --- | --- | --- | --- |
| **subjekti** | **31.12.2015.** | **31.12.2016.** | **31.12.2017.** |
| društva za osiguranje  | 23 | 21 | 20 |
| društva za reosiguranje | 1 | 1 | 0 |
| podružnice društava za osiguranje | 0 | 2 | 2 |
| društva za posredovanje u osiguranju | 46 | 45 | 48 |
| društva za zastupanje u osiguranju | 280 | 314 | 305 |
| obrti za zastupanje u osiguranju | 252 | 346 | 372 |
| društva i obrti za zastupanje u osiguranju na stanicama za tehnički pregled  | 33 | 33 | 33 |
| banke koje imaju ovlaštenje za obavljanje poslova zastupanja u osiguranju  | 24 | 23 | 21 |
| stambene štedionice koje imaju ovlaštenje za obavljanje poslova zastupanja u osiguranju | 2 | 1 | 1 |
| društva za osiguranje za koje je HANFA primila obavijest o namjeri pružanja usluga u RH | 354 | 406 | 428 |

Tablica 1. Pregled stanja u sektoru osiguranja

Izvor: HANFA.

Prema podacima iz registara koje vodi HANFA krajem listopada 2017. godine u Republici Hrvatskoj bilo je ukupno 20 društva za osiguranje koji su ispunjavali sve uvjete za rad. Broj društva za osiguranje se smanjuje, a može se zaključiti da je navedeno posljedica usklađivanja s novim zahtjevima iz Zakona o osiguranju u skladu s Direktivom Solventnost II.

Broj društava za zastupanje u osiguranju i obrta u osiguranju je u laganom porastu te je na kraju 2016. bilo je ukupno 314 društava za zastupanje u osiguranju i 346 obrta za zastupanje u osiguranju, a u listopadu 2017. godine bilo je 304 društava za zastupanje dok je obrta za zastupanje u osiguranju bilo evidentirano 372.

Kreditnih institucija (banke i stambene štedionice) koje imaju dozvolu za zastupanje u osiguranju bilo je evidentirano 22 u registru HANFA-e.

Društva za osiguranje ostvarila su u 2016. godini ukupno zaračunatu bruto premiju u iznosu od 8,8 milijardi kuna što je za 42,9 milijuna kuna ili 0,5% više u odnosu na premiju ostvarenu u 2015. godini. Promatrano prema skupinama osiguranja, zaračunata bruto premija životnih osiguranja iznosila je 2,9 milijardi kuna dok je zaračunata bruto premija u skupini neživotnih osiguranja iznosila 5,8 milijardi kuna te je u odnosu na 2015. porasla za 1,0%.

Prema podacima HANFA-e[[2]](#footnote-3), ukupna zaračunata bruto premija za posrednike u osiguranju i reosiguranju u 2016. godini je iznosila 765 milijuna kuna od čega se 622 milijuna kuna odnosilo na neživotna, a ostatak od 143 milijuna kuna na životna osiguranja. Još značajniji kanal prodaje su bili su zastupnici u osiguranju kod kojih je ukupna zaračunata bruto premija za 2016. godinu iznosila 1,75 milijardi kuna od čega se 1,12 milijardi kuna odnosila na neživotna, a ostatak od 632 milijuna kuna na životna osiguranja.

Bitno je iznijeti kako je ukupna aktiva društava za osiguranje i društava za reosiguranje na dan 31. prosinca 2016. godine iznosila je 39,8 milijardi kuna te je u odnosu na prethodnu godinu bila veća za 1,2 milijardu kuna odnosno za 3,1%. Društva za osiguranje i društva za reosiguranje ostvarila su u 2016. godini kao rezultat poslovanja dobit od 589,1 milijuna kuna, što je za 64,6 milijuna kuna više u odnosu na 2015. godinu. Od toga je u 2016. neto dobit u iznosu od ukupno 617,2 milijuna kuna iskazalo 17 društava za osiguranje i jedno društvo za reosiguranje, dok su gubitak od 28,1 milijuna kuna iskazala četiri društava za osiguranje.

Glavni ciljevi Direktive o distribuciji osiguranja su:

* veća transparentnost
* potrošači moraju imati jednaku razinu zaštite bez obzira na razlike između distribucijskih kanala
* uvođenje jednostavnog i standardiziranog Dokumenta s informacijama o proizvodu osiguranja (eng. Insurance Product Information Document - IPID) kako bi potrošač mogao donijeti informiranu odluku
* veća zaštita potrošača kada se proizvod osiguranja nudi zajedno s dodatnim proizvodom ili uslugom koji nisu osiguranje, kao dio paketa ili istog ugovora, kada ga je potrebno izvijestiti o tome je li moguće odvojeno kupiti te različite sastavnice i, ako jest, daje mu se adekvatan opis sastavnica ugovora ili paketa, kao i odvojeni dokaz o troškovima i naknadama svake pojedine sastavnice
* uvođenje pravila o transparentnosti i pravila o poslovnom ponašanju kako bi se izbjeglo da potrošači kupe proizvode koji ne odgovaraju njihovim potrebama.

Također, uočena je nedostatna usklađenost s Preporukom 23 (Regulacija, supervizija i nadzor nad financijskim institucijama) – zakonodavni okvir za kreditne i financijske institucije iz Izvješća o 4. krugu evaluacije Republike Hrvatske koje je proveo Odbora Vijeća Europe MONEYVAL u odnosu na provedbu mjere sprječavanja pranja novca i financiranje terorizma. U tom cilju potrebno je onemogućiti da suradnici osoba osuđenih za kaznena djela imaju kontrolni udio ili rukovodeću funkciju u financijskim institucijama na koje se ovaj Zakon odnosi. S tim u vezi potrebno je omogućiti Hrvatskoj agenciji za nadzor financijskih usluga da u postupcima izdavanja suglasnosti za stjecanje kvalificiranih udjela i izdavanje suglasnosti za obavljanje funkcije člana uprave osiguravajućeg društva prikupi relevantne podatke od nadležnih tijela, kako bi ustanovila radi li se o suradnicima osoba osuđenih za kaznena djela.

Iako je najvažniji razlog izrade Prijedloga zakona o izmjenama i dopunama Zakona o osiguranju (dalje u tekstu: Prijedlog zakona) prijenos Direktive o distribuciji osiguranja u nacionalno zakonodavstvo, uočena je potreba i za izmjenama određenih odredbi Zakona o osiguranju radi njihove transparentnije i učinkovitije primjene.

**b)** **Posljedice koje će proisteći donošenjem Zakona**

Prijedlogom zakona propisuju se pravila osnivanja i obavljanja poslova distribucije osiguranja i reosiguranja na području Republike Hrvatske i drugih država članica Europske unije.

Uvodi se kao novi krovni pojam distribucija osiguranja koja podrazumijeva djelatnost predlaganja i sklapanja ugovora o osiguranju, savjetovanje o ugovorima o osiguranju ili obavljanja drugih pripremnih radnji za sklapanje ugovora o osiguranju, ili sklapanja takvih ugovora, ili pružanja pomoći pri upravljanju takvim ugovorima i njihovu izvršavanju, posebno u slučaju rješavanja odštetnog zahtjeva, uključujući pružanje informacija o jednom ili više ugovora o osiguranju u skladu s kriterijima koje odabiru stranke putem internetske stranice ili nekog drugog medija i sastavljanje rang-liste proizvoda osiguranja, uključujući i usporedbu cijena i proizvoda ili popust na cijenu ugovora o osiguranju, ako stranka može izravno ili neizravno sklopiti ugovor o osiguranju na internetskoj stranici ili drugom mediju.

Distributer osiguranja obuhvaća posrednika u osiguranju, sporednog posrednika u osiguranju ili društvo za osiguranje, a što je zorno prikazano na slici niže. Prilikom distribucije osiguranja distributeri osiguranja moraju uvijek postupati pošteno, pravedno i profesionalno u skladu s najboljim interesima stranaka.

Slika 1. Prikaz distributera osiguranja

Izvor: Obrada prema Prijedlogu zakona

Distribuciju reosiguranja mogu obavljati samo posrednici u reosiguranju i društva za reosiguranje, pri čemu posrednici u reosiguranju mogu biti: broker u reosiguranju, obrtnik broker u reosiguranju i društvo za brokerske poslove u reosiguranju.

U svezi izmijenjene terminologije bitno je ukazati kako će dosadašnja društva za posredovanje u osiguranju i reosiguranju postati društva za brokerske poslove u osiguranju i/ili reosiguranju, a što je u skladu s terminologijom uvriježenom u praksi.

Važna novost koja je uvedena ovim Prijedlogom zakona je Dokument s informacijama o proizvodu osiguranja. Iz članka 20. Direktive o distribuciji osiguranja proizlazi da je prije sklapanja ugovora o neživotnom osiguranju, distributer osiguranja dužan, na temelju informacija koje je dobio od potrošača, potrošaču dati objektivne informacije o proizvodu osiguranja u razumljivom obliku kako bi se potrošaču omogućilo da donese informiranu odluku. Riječ je o kratkom i samostalnom dokumentu, koji između ostalog, mora imati odgovarajući naziv, mora biti jednostavan za čitanje točan i ne dovoditi u zabludu potencijalnog kupca proizvoda osiguranja.

Prema Direktivi o distribuciji osiguranja potrošači bi trebali unaprijed dobiti jasne informacije o statusu osoba koje prodaju proizvode osiguranja i o vrsti naknade koju primaju. Te bi informacije potrošač trebao dobiti u predugovornoj fazi. Njihova je svrha pokazati, prema potrebi, odnos između društva za osiguranje i posrednika te vrstu naknade koju posrednik prima. Stoga je Prijedlogom zakona određeno da je posrednik u osiguranju dužan pravodobno prije sklapanja ugovora o osiguranju pružiti stranci i informaciju o naravi primitaka u pogledu ugovora o osiguranju.

Velika promjena u organizacijskom smislu kod društava za osiguranje i društva za reosiguranje je uvođenje obveze ustrojavanja posebne funkcije za praćenje i kontrolu distribucije osiguranja i reosiguranja. Svrha te funkcije je osiguranje pravilnog provođenja odobrenih politika i postupaka vezanih uz distribuciju osiguranja.

Nadalje, Prijedlogom zakona se predlaže promjena i usavršavanje posebnih registra koje vodi HANFA, a u kojima bi se nalazili podaci o pravnim i fizičkim osobama koje imaju pravo na području Republike Hrvatske obavljati poslove distribucije osiguranja i distribucije reosiguranja.

Navedene registre HANFA će nastaviti voditi na svojim internetskim stranicama. Riječ je o jedinstvenom informativnom mjestu koje treba omogućiti brz i jednostavan javni pristup informacijama u registru, koje se prikupljaju elektroničkim putem i ažuriraju.

Osim HANFA-e, registre vodi i Europsko nadzorno tijelo za osiguranje i strukovno mirovinsko osiguranje (dalje u tekstu: EIOPA[[3]](#footnote-4)). EIOPA na internetskim stranicama objavljuje se registar notificiranih posrednika u osiguranju i reosiguranju te sporednih posrednika u osiguranju koji imaju namjeru poslovati prekogranično.

Prijedlog zakona sadrži i odredbe koje definiraju slobodu pružanja usluga na državnom području druge države članice kao i slobodu poslovnog nastana tj. poslovanja putem osnivanja podružnice ili stalne prisutnosti na državnom području druge države članice te ulogu HANFA-e u nadzoru poslovanja.

Prijedlogom zakona propisani su i potrebni stručni uvjeti koje distributeri osiguranja i reosiguranja i radnici društava za osiguranje i reosiguranje koji obavljaju takve poslove moraju ispunjavati kako bi primjereno izvršili svoje zadaće. Kod stručnosti posebno se razlikuju i definiraju tri osnovna područja - neživotno osiguranje, životno osiguranje i investicijski proizvodi osiguranja.

Značajna novost je uvođenje najmanje 15 sati godišnje stručnog osposobljavanja i usavršavanja. Unutar navedenih 15 sati bit će pokrivena različita područja, od znanja o uvjetima ponuđenih polica, zakona u području distribucije proizvoda osiguranja, rješavanju pritužbi i prigovora preko standarda poslovne etike pa do poreznih zakona i štednih proizvoda. U slučaju neispunjavanja navedene obveze na godišnjoj razini, HANFA će posrednika brisati iz registra.

Uređena je i unakrsna prodaja na način da kada se proizvod osiguranja nudi zajedno s dodatnim proizvodom ili uslugom, koji nisu osiguranje kao dio paketa ili istog ugovora, distributer osiguranja obavješćuje stranku o tome je li moguće odvojeno kupiti te različite sastavnice i, ako jest, dostavlja adekvatan opis sastavnica ugovora ili paketa, kao i odvojeni dokaz o troškovima i naknadama svake pojedine sastavnice. Stranka treba imati mogućnost odvojene kupovine robe ili usluge.

Ovim Prijedlogom zakona uvedena su pravila u svezi nadgledanja proizvoda i upravljanja. Proizvođači proizvoda osiguranja dužni su održavati, voditi i provjeravati postupak za odobrenje svakog proizvoda osiguranja ili značajne prilagodbe postojećih proizvoda osiguranja prije njihova stavljanja na tržište ili distribucije strankama. Društvo za osiguranje dužno je redovito provjeravati proizvode osiguranja koje nudi ili prodaje, uzimajući u obzir svaki događaj koji bi mogao značajno utjecati na potencijalni rizik za utvrđeno ciljano tržište, kako bi se barem procijenilo je li proizvod i dalje prilagođen potrebama utvrđenog ciljanog tržišta i je li zamišljena strategija distribucije i dalje prikladna.

Kao posebno osjetljivo područje, koje se i najintenzivnije razvija, treba izdvojiti investicijske proizvode osiguranja. Zbog svoje složenosti i bliske povezanosti s drugim kompleksnim financijskim instrumentima, za distribuciju ove vrste proizvoda biti će potrebna posebna edukacija te viša razina razumijevanja funkcioniranja različitih tržišta, a posebno tržišta kapitala. Prodavatelji takvih proizvoda osiguranja moraju voditi računa o financijskom znanju i iskustvu potrošača, njegovoj sklonosti preuzimanju rizika kao i o njegovim općenitim ekonomskim mogućnostima.

Osim za standardne poslove osiguranja, Prijedlogom zakona propisani su i dodatni kriteriji za obavljanje poslova prodaje investicijskih proizvoda osiguranja. S obzirom na objektivnu složenost takvih proizvoda, i sami kriteriji za njihovu prodaju su stroži te je potrebna veća posvećenost posrednika samoj stranci. Informacije trebaju biti pregledne i prilagođene obrazovnom i rizičnom profilu stranke da bi joj pružile zadovoljavajuću mogućnost izbora. Prijedlog zakona izričito traži navođenje svih troškova i povezanih naknada s prodajom takvih proizvoda, a posebno troškova savjetovanja stranke.

Važno je istaknuti kako Direktiva o distribuciji osiguranja daje Europskoj komisiji ovlast za donošenje delegiranih akata od kojih su neki još u postupku donošenja:

* Provedbena Uredba Komisija (EU) 2017/1469 оd 11. kolovoza 2017. o utvrđivanju standardiziranog formata dokumenta s informacijama o proizvodu osiguranja
* Delegirana Uredba Komisije (EU) 2017/2359 оd 21.9.2017. o dopuni Direktive (EU) 2016/97 Europskog parlamenta i Vijeća u pogledu obveze informiranja i pravila poslovnog ponašanja koja se primjenjuju na distribuciju investicijskih proizvoda osiguranja
* Delegirana Uredba Komisije (EU) 2017/2358 od 21.9.2017. o dopuni Direktive (EU) 2016/97 Europskog parlamenta i Vijeća u pogledu zahtjeva za nadgledanje proizvoda i upravljanje njima za društva za osiguranje i distributere osiguranja.

Nadalje osim izmjena koje se uvode zbog prijenosa Direktive o distribuciji osiguranja, izmijenjene su i druge odredbe Zakona o osiguranju kako slijedi:

Direktivom (EU) 2016/2341 Europskog parlamenta i Vijeća od 14. prosinca 2016. o djelatnostima i nadzoru institucija za strukovno mirovinsko osiguranje izmijenjena je definicija reosiguranja u Direktivi 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) te je ista prenesena u Prijedlog zakona.

Dopunjava se mogućnost obavještavanja i razmjenjivanja informacija s drugim nadležnim tijelima o primjerenosti namjeravanog stjecatelja kvalificiranog udjela, a radi dosljednog usklađivanja s Direktivom Solventnost II, propisuje se postupak stjecanja kvalificiranog udjela u glasačkim pravima ili kapitalu od 20% ili više te se daje mogućnost postupanja u skladu sa Zajedničkim smjernicama za bonitetnu procjenu stjecanja i povećanja kvalificiranih udjela u financijskom sektoru koju su usvojila Europska nadzorna tijela (JC/GL/2016/01, 20. prosinca 2016).

Prijedlogom zakona dodaje se i obveza člana uprave o izvještavanju Agencije o prestanku obnašanja funkcije člana uprave ili nadzornog odbora te se propisuje mogućnost donošenja rješenja o ukidanju odobrenja za obavljanje funkcije člana uprave u slučaju ne osiguravanja provođenja mjera naloženih od strane Agencije.

Osim tehničkih izmjena termina Prijedlogom zakona preciziraju se tehničke pričuve kod osiguranja vezanih uz vrijednost UCITS fonda, kao i odvajanje posebne pričuve za pokriće obveza iz ugovora kod kojih ugovaratelj osiguranja snosi rizik ulaganja.

Nadalje, daje se mogućnost savjetovanja s ESRB-om radi donošenja rješenja o produljenju roka za poduzimanje mjera radi otklanjanja neusklađenosti s potrebnim solventnim kapitalom.

Radi primjene Uredbe (EU) br. 537/2014 Europskog parlamenta i Vijeća od 16. travnja 2014. o posebnim zahtjevima u vezi zakonske revizije subjekata od javnog interesa i stavljanju izvan snage Odluke Komisije 2005/909/EZ (SL L 158, 27. 5. 2014) prilagođavaju se terminološki odredbe i mijenjaju okviri za reviziju godišnjih financijskih izvještaja koji su uređeni novim Zakonom o reviziji (Narodne novine, br. 127/17).

Jasnije se regulira zaštita informacija prema sporazumima s trećim zemljama i Švicarskom Konfederacijom.

Nadalje, Prijedlog zakona usklađuje s Preporukom 23 (Regulacija, supervizija i nadzor nad financijskim institucijama) – zakonodavni okvir za kreditne i financijske institucije iz Izvješća o 4. krugu evaluacije Republike Hrvatske Odbora Vijeća Europe MONEYVAL u odnosu na provedbu mjere sprječavanja pranja novca i financiranje terorizma.

Ujedno se predlažu nomotehničke i jezične ispravke radi jasnijeg i preciznijeg izričaja.

**III. OCJENA I IZVOR SREDSTAVA POTREBNIH ZA PROVEDBU ZAKONA**

Za provedbu ovoga Zakona nije potrebno osigurati sredstva u državnom proračunu Republike Hrvatske.

**Prijedlog Zakona o izmjenama i dopunama Zakona o osiguranju**

**Članak 1.**

U Zakonu o osiguranju (»Narodne novine«, br. 30/15.) u članku 2. stavku 1. točka 3. mijenja se i glasi:

„3. Direktiva (EU) 2016/97 Europskog parlamenta i Vijeća od 20. siječnja 2016. o distribuciji osiguranja“

Točka 5. mijenja se i glasi:

„5. Direktiva 2009/138/EZ Europskog parlamenta i Vijeća od 25. studenoga o osnivanju i obavljanju djelatnosti osiguranja i reosiguranja (Solventnost II) (SL L 335, 17.12. 2009) kako je posljednji put izmijenjena Direktivom (EU) 2016/2341 Europskog parlamenta i Vijeća od 14. prosinca 2016. o djelatnostima i nadzoru institucija za strukovno mirovinsko osiguranje (SL L 354, 23.12.2016.).“.

**Članak 2.**

Iza članka 2. dodaje se naslov i članak 2.a koji glase:

„*Osiguranje provedbe uredbi Europske unije, regulatornih i provedbenih tehničkih standarda te smjernica europskih nadzornih tijela i ovlasti Agencije.*

Članak 2.a

(1) Agencija je nadležna i odgovorna za provedbu i nadzor primjene ovoga Zakona i uredbi Europske unije iz članka 2. ovoga Zakona.

(2) Agencija će na svojoj stranici objaviti tekstove smjernica kojih će se Agencija i/ili subjekti nadzora u cijelosti ili djelomično pridržavati ili s kojima se do određenog roka namjeravaju uskladiti, zajedno s obavijesti koja će sadržavati:

a) na koje se subjekte nadzora smjernica odnosi

b) primjenjuje li se smjernica u cijelosti ili djelomično i

c) datum početka primjene smjernice, s relevantnim prijelaznim razdobljima, ako je primjenjivo.

(3) Smjernice koje europska nadzorna tijela donose u skladu sa svojim ovlastima, obvezujuće su za Agenciju i osobe čije su obveze definirane odredbama ovoga Zakona i relevantnih propisa, ako su ispunjeni sljedeći uvjeti:

a) da se, sukladno proceduri propisanoj uredbama kojima se osnivaju europska nadzorna tijela, Agencija očitovala da se obvezuje u cijelosti ili djelomično pridržavati odredbi pojedine smjernice ili da se do određenog roka namjerava uskladiti s pojedinom smjernicom

b) da je Agencija na svojoj stranici objavila obavijest o očitovanju iz točke a) ovoga stavka pri čemu je stupanje na snagu i početak primjene određen pojedinom smjernicom.

(4) Agencija i subjekti nadzora dužni su poduzeti sve potrebne aktivnosti radi usklađenja sa smjernicama iz stavka 2. ovoga članka.

(5) O zadaćama i odgovornostima koje su joj dodijeljene ovim Zakonom, Agencija obavještava Europsku komisiju, EIOPA-u i nadležna tijela država članica.“.

**Članak 3.**

U članku 3. točka 11. mijenja se i glasi:

„11. „reosiguranje“ znači jedno od sljedećega:

- djelatnost koja se sastoji od prihvaćanja rizika koje je ustupilo društvo za osiguranje, društvo za osiguranje iz druge države članice, društvo za osiguranje iz Švicarske Konfederacije odnosno društvo za osiguranje iz treće države ili drugo društvo za reosiguranje, društvo za reosiguranje iz druge države članice, društvo za reosiguranje iz Švicarske Konfederacije odnosno društvo za reosiguranje iz treće države ili

- u slučaju udruge osiguratelja i osiguravajućih društava poznate kao Lloyd's, djelatnost koja se sastoji od prihvaćanja rizika koje je ustupio bilo koji član udruge Lloyd's, društvo za osiguranje ili društvo za reosiguranje koje nije udruga osiguratelja i osiguravajućih društava poznata kao Lloyd's.“.

U članku 3. u točki 27. iza riječi: „ili“ dodaje se riječ: „takav ili“.“

U članku 3. iza točke 30. dodaju se točke 30.a i 30.b koje glase:

„30.a „suradnik stjecatelja kvalificiranog udjela u društvu za osiguranje“ je:

* svaka fizička osoba koja je član uprave ili nadzornog odbora u pravnom subjektu u kojem je namjeravani stjecatelj kvalificiranog udjela u društvu za osiguranje član uprave ili nadzornog odbora ili stvarni vlasnik nad pravnim subjektom,
* svaka fizička osoba koja je stvarni vlasnik pravnog subjekta u kojem je namjeravani stjecatelj kvalificiranog udjela u društvu za osiguranje član uprave ili nadzornog odbora,
* svaka fizička osoba koja s namjeravanim stjecateljem kvalificiranog udjela u društvu za osiguranje ima zajedničko stvarno vlasništvo nad pravnim subjektom.

30.b „suradnik osobe za koju je podnesen zahtjev nadzornog odbora za izdavanje odobrenja za obavljanje funkcije člana uprave društva za osiguranje“ je:

* svaka fizička osoba koja je član uprave ili nadzornog odbora u pravnom subjektu u kojem je kandidat za člana uprave društva za osiguranje član uprave ili nadzornog odbora ili stvarni vlasnik nad pravnim subjektom,
* svaka fizička osoba koja je stvarni vlasnik pravnog subjekta u kojem je kandidat za člana uprave društva za osiguranje član uprave ili nadzornog odbora,
* svaka fizička osoba koja s kandidatom za člana uprave u društvu za osiguranje ima zajedničko stvarno vlasništvo nad pravnim subjektom.“

U članku 3. iza točke 50. dodaje se nova točka 51.a koja glasi:

„51.a „ispitanik“ je osoba čiji je identitet utvrđen ili se može utvrditi, a čiji se osobni podaci obrađuju u skladu s Uredbom (EZ) br. 2016/679 i ovom Zakonom“

U članku 3. iza točke 60. dodaje se nova točka 61. koja glasi:

„61. Uredba (EU) br. 2016/679 je Uredba (EU) br. 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119/1, 4.5.2016.).“.

**Članak 4.**

U članku 7. iza stavka 4. dodaje se stavak 5. koji glasi:

„(5) Poslovi osiguranja iz ovoga članka poslovi su od značajnog javnog interesa koji podrazumijevaju i obradu posebne kategorije osobnih podataka kao što su to zdravstveni podaci.“.

**Članak 5.**

U članku 26. stavak 1. mijenja se i glasi:

„(1) Uprava društva za osiguranje koje traži odobrenje da proširi svoje poslovanje na druge vrste osiguranja ili da proširi odobrenje koje pokriva samo neke rizike koji pripadaju jednoj vrsti osiguranja mora Agenciji uz zahtjev podnijeti poslovni plan u skladu s člankom 29. ovoga Zakona te dokaz o postojanju odgovarajućih vlastitih sredstava za pokriće potrebnog solventnog kapitala i minimalnog potrebnog kapitala, kako je predviđeno u člancima 130. i 157. ovoga Zakona. Na isti način dužna je postupiti i uprava društva za reosiguranje kada želi proširiti svoje poslovanje na drugu skupinu osiguranja.“.

**Članak 6.**

U članku 27. stavku 3. iza točke 10. dodaje se nova točka 11. koja glasi:

„11. opis mehanizama unutarnjih kontrola koje je uspostavilo društvo za osiguranje radi ispunjavanja obveza koje proizlaze iz propisa kojima se uređuje sprječavanje pranja novca i financiranja terorizma.“

Dosadašnje točke 11., 12. i 13. postaju točke 12., 13. i 14.

U članku 27. stavak 6. mijenja se i glasi:

„(6) Agencija može zatražiti po potrebi i druge informacije i dokumentaciju kojom se dokazuje ispunjavanje uvjeta za izdavanje odobrenja za obavljanje poslova osiguranja.“.

**Članak 7.**

Članak 36. mijenja se i glasi:

„(1) Pravna osoba, fizička osoba ili osobe koje djeluju zajednički ili drugi subjekt, mogu biti imatelji neposrednog i posrednog kvalificiranog udjela u temeljnom kapitalu i glasačkim pravima društva za osiguranje samo u visini udjela za čije stjecanje imaju prethodno odobrenje Agencije.

(2) Sve fizičke, odnosno pravne osobe ili takve osobe koje djeluju zajednički (namjeravani stjecatelj) ili drugi subjekti koji su donijeli odluku da posredno ili neposredno steknu kvalificirani udjel u društvu za osiguranje ili da dodatno povećaju svoj kvalificirani udjel u društvu za osiguranje na temelju čega bi njihov udjel u glasačkim pravima ili kapitalu bio jednak ili veći od 20%, 30% ili 50% ili takav da bi društvo za osiguranje postalo njihovo društvo kći, dužni su prije stjecanja kvalificiranog udjela podnijeti zahtjev Agenciji za dobivanje odobrenja za stjecanje neposrednog i posrednog kvalificiranog udjela u društvu za osiguranje.“

(3) Imatelj kvalificiranog udjela dužan je za svako daljnje stjecanje udjela u glasačkim pravima ili kapitalu društva za osiguranje na osnovi kojih stječe ili prelazi 20 %, 30 % ili 50 % udjela u glasačkim pravima ili kapitalu društva za osiguranje, odnosno ako bi društvo za osiguranje postalo njegovo društvo kćer, prethodno dobiti odobrenje Agencije za stjecanje kvalificiranog udjela.

(4) Osoba ili drugi subjekt koji je dobio prethodno odobrenje Agencije iz stavka 1. ovoga članka i donio odluku o prodaji ili otuđenju svojih dionica, tako da će se zbog toga njegov udio smanjiti ispod visine za koju je dobio prethodno odobrenje, dužan je o tome prethodno pisano obavijestiti Agenciju, a u slučaju da, nakon toga želi povećati svoj kvalificirani udjel dužan je ponovno podnijeti Agenciji zahtjev za izdavanje odobrenja za stjecanje tog udjela ako je istekao rok od 12 mjeseci od dana izvršnosti rješenja o odobrenju za stjecanje.

(5) Odobrenje za stjecanje kvalificiranog udjela prestaje vrijediti ako namjeravani stjecatelj u roku od dvanaest mjeseci od izvršnosti rješenja o odobrenju za stjecanje kvalificiranog udjela ne stekne udjel na koji se odobrenje odnosi, osim ako Agencija nije u rješenju kojim odobrava namjeravano stjecanje odredila krajnji rok do kojeg se namjeravano stjecanje mora provesti. Namjeravani stjecatelj može najkasnije 15 dana prije isteka važenja odobrenja za stjecanje kvalificiranog udjela podnijeti obrazloženi zahtjev Agenciji za produženje roka za stjecanje kvalificiranog udjela i to za najdulje šest mjeseci od isteka propisanog roka za važenje odobrenja za stjecanje kvalificiranog udjela.

(6) Ako se udjel imatelja kvalificiranog udjela poveća zbog smanjenja kapitala društva za osiguranje ili zbog sličnog njegova djelovanja na način da bude jednak ili prelazi 20%, 30%, odnosno 50%, kvalificirani imatelj dužan je podnijeti zahtjev Agenciji za daljnje stjecanje udjela u kapitalu ili glasačkim pravima u roku od 30 dana od dana kada je saznao ili morao saznati da se njegov udjel povećao zbog djelovanja društva za osiguranje, a ako to ne učini i ne ishodi odobrenje Agencije za stjecanje tog udjela na dio udjela koji je na taj način stekao, primjenjuje se članak 44. ovoga Zakona.

(7) Iznimno, imatelj kvalificiranog udjela iz druge države članice nije obvezan prijaviti dosezanje granice od 30% udjela kad se prijavljuje za stjecanje 33% udjela. Imatelj kvalificiranog udjela iz druge države članice nije obvezan prijaviti smanjivanje udjela na granicu od 30% kad je imao prijavljeno smanjivanje na 33% udjela.

(8) Imatelj kvalificiranog udjela može biti osoba koja nije pravomoćno osuđena za kazneno djelo:

1. propisano zakonom koji uređuje osnivanje i ustroj trgovačkih društava, zakonom koji uređuje računovodstvo poduzetnika te za kaznena djela propisana Kaznenim zakonom i to:

– glava IX. – kaznena djela protiv čovječnosti i ljudskog dostojanstva

– glava X. – kaznena djela protiv života i tijela

– članak 125. – kazneno djelo povreda ravnopravnosti

– glava XII. – kaznena djela protiv radnih odnosa i socijalnog osiguranja

– glava XVI. – kaznena djela protiv spolne slobode

– glava XXIII. – kaznena djela protiv imovine (osim za kazneno djelo neovlaštene uporabe tuđe pokretne stvari i kazneno djelo oštećenja tuđe stvari), kod kojih se kazneni postupak pokreće po službenoj dužnosti

– glava XXIV. – kaznena djela protiv gospodarstva

– glava XXVI. – kaznena djela krivotvorenja

– članak 190. – kazneno djelo neovlaštena proizvodnja i promet drogama

– članak 191. – kazneno djelo omogućavanje trošenja droga

– članak 270. – kazneno djelo računalno krivotvorenje

– članak 271. – kazneno djelo računalna prijevara

– članak 273. – teška kaznena djela protiv računalnih sustava, programa i podataka

– glava XXVIII. – kaznena djela protiv službene dužnosti

– glava XXIX. – kaznena djela protiv pravosuđa

– glava XXXIII. – kaznena djela protiv strane države ili međunarodne organizacije

– odnosno za kaznena djela iz Kaznenog zakona (Narodne novine, br. 110/97, 27/98, 50/00, 129/00, 51/01, 111/03, 190/03 – Odluka Ustavnog suda Republike Hrvatske, 105/04, 84/05, 71/06, 110/07, 152/08, 57/11, 125/11 i 143/12), i to:

– glava X. – kaznena djela protiv života i tijela

– glava XIII. – kaznena djela protiv vrijednosti zaštićenih međunarodnim pravom

– glava XIV. – kaznena djela protiv spolne slobode i spolnog ćudoređa

– glava XVII. – kaznena djela protiv imovine (osim za kazneno djelo oduzimanja tuđe pokretne stvari i kazneno djelo uništenja i oštećenja tuđe stvari) kod kojih se kazneni postupak pokreće po službenoj dužnosti

– glava XXI. – kaznena djela protiv sigurnosti platnog prometa i poslovanja

– glava XXII. – kaznena djela protiv pravosuđa

– glava XXIII. – kaznena djela protiv vjerodostojnosti isprava

– glava XXV. – kaznena djela protiv službene dužnosti

– kazneno djelo povrede prava na rad i drugih prava iz rada iz članka 114. i kazneno djelo povrede prava na zdravstvenu i invalidsku zaštitu iz članka 115. i

2. koja nije pravomoćno osuđena za kaznena djela iz zakona drugih država članica i trećih država koja po svom opisu odgovaraju kaznenim djelima iz točke 1. ovoga stavka.(9) Stjecatelj kvalificiranog udjela u društvu za osiguranje može biti osoba koja nije evidentirana kao suradnik osobe pravomoćno osuđene za kaznena djela iz stavka 8. točke 6. i 7. ovoga članka.

(10) Agencija je ovlaštena podatke o pravomoćnoj osuđivanosti namjeravanog stjecatelja kvalificiranog udjela i suradnika namjeravanog stjecatelja kvalificiranog udjela u društvu za osiguranje, za kaznena djela u Republici Hrvatskoj pribaviti od ministarstva nadležnog za pravosuđe i iz Europskog sustava kaznenih evidencija u skladu sa zakonom kojim se uređuju pravne posljedice osude, kaznena evidencija i rehabilitacija.

(11) Agencija je ovlaštena zatražiti od nadležnih državnih tijela podatke u postupku izdavanja odobrenja za stjecanje kvalificiranog udjela u društvu za osiguranje.

(12) Smatra se da osoba koja je evidentirana kao suradnik ili osobe pravomoćno osuđene za kaznena djela iz stavka 8. točke 6. i 7. ovoga članka nema dobar ugled.

(13) Ako se stjecanjem kvalificiranog udjela omogućava značajan utjecaj ili kontrola nad poslovanjem društva za osiguranje, namjeravani stjecatelj je dužan uz zahtjev za izdavanje odobrenja za stjecanje kvalificiranog udjela u društvu za osiguranje priložiti i:

1. poslovnu strategiju društva za osiguranje u kojoj se stječe kvalificirani udjel

2. poslovni plan društva za osiguranje za iduće tri poslovne godine, koji uključuje projekcije izvještaja o financijskom položaju i izvještaja o sveobuhvatnoj dobiti

3. planirane promjene u organizacijskoj, upravljačkoj i kadrovskoj strukturi društva za osiguranje

4. plan aktivnosti na izradi novih ili izmjeni postojećih internih akata društva za osiguranje i

5. plan aktivnosti na izmjeni postojeće ili uvođenju nove informacijske tehnologije društva za osiguranje.

(14) Agencija može tijekom postupka procjene zatražiti od podnositelja zahtjeva da u roku iz članka 39. stavka 5. ili 6. ovoga Zakona dostavi i drugu dokumentaciju koju ocijeni potrebnom, u svrhu utvrđivanja postoje li opravdani razlozi za sumnju da se u vezi s namjeravanim stjecanjem provelo, provodi ili pokušava provesti pranje novca ili financiranje terorizma ili da namjeravano stjecanje može povećati rizik od provođenja pranja novca i financiranja terorizma.

(15) Agencija će pravilnikom detaljnije propisati način podnošenja, sadržaj zahtjeva za izdavanje odobrenja za stjecanje kvalificiranog udjela, sadržaj obavijesti iz stavka 14. ovoga članka i dokumentaciju koju je potrebno dostaviti uz zahtjev odnosno obavijest, a kojom se dokazuje ispunjavanje uvjeta za izdavanje odobrenja za stjecanje kvalificiranog udjela.

(16) Odredbe ovoga Zakona o stjecanju kvalificiranog udjela u društvu za osiguranje primjenjuju se i na stjecanje kvalificiranog udjela u društvu za reosiguranje.

(17) Imatelj kvalificiranog udjela dužan je bez odgađanja pisano obavijestiti Agenciju i društvo za osiguranje ako ne ispunjava uvjete za stjecanje kvalificiranog udjela u društvu za osiguranje propisani ovim Zakonom.

(18) Društvo za osiguranje dužno je provjeravati ispunjava li imatelj kvalificiranog udjela propisane uvjete za stjecanje tog udjela i o izvršenoj provjeri obavještavati Agenciju u skladu s odredbama pravilnika Agencije iz članka 201. ovoga Zakona.

(19) Iznimno od stavaka 1. i 2. ovoga članka kada je stjecatelj kvalificiranog udjela Republika Hrvatska, nadležno tijelo ovlašteno da je zastupa, dužno je u roku od 8 dana od dana stjecanja, ili povećanja, ili smanjenja kvalificiranog udjela o tome pisano obavijestiti Agenciju.

**Članak 8.**

Članak 37. mijenja se i glasi:

(1) Agencija će bez odgađanja, nakon primitka zahtjeva o stjecanju kvalificiranog udjela obavijestiti nadležno nadzorno tijelo pojedine države članice ako je kvalificirani imatelj:

 1. kreditna institucija, društvo za osiguranje, društvo za reosiguranje, investicijsko društvo, društvo za upravljanje investicijskim fondovima s javnom ponudom (UCITS fondovima), mirovinsko društvo u skladu sa zakonom kojim se uređuje poslovanje mirovinskih fondova kojem je odobrenje za rad izdano u drugoj državi članici ili je za stjecanje nadležno drugo nadzorno tijelo

 2. matično društvo kreditne institucije, društva za osiguranje, društva za reosiguranje, investicijskog društva, društva za upravljanje investicijskim fondovima s javnom ponudom i mirovinskog društva iz točke 1. ovoga stavka kojem je odobrenje za rad izdano u drugoj državi članici ili je za stjecatelja nadležno drugo nadzorno tijelo.

 3. fizička ili pravna osoba koja kontrolira kreditnom institucijom, društvom za osiguranje, društvom za reosiguranje, investicijskim društvom, društvom za upravljanje otvorenim investicijskim fondovima s javnom ponudom i mirovinskim društvom iz točke 1. ovoga stavka kojem je odobrenje za rad izdano u drugoj državi članici ili je za stjecatelja nadležno drugo nadzorno tijelo

(2) Nadzorna tijela bez neopravdanog odlaganja međusobno dostavljaju sve informacije koje su bitne ili značajne za procjenu. U vezi s tim, nadzorna tijela međusobno na zahtjev dostavljaju sve značajne informacije i na vlastitu inicijativu dostavljaju sve bitne informacije. U rješenju Agencije kojim se odlučuje o odobrenju za stjecanje kvalificiranog udjela navode se svi stavovi i izdvojena mišljenja koje je iznijelo nadzorno tijelo nadležno za namjeravanog stjecatelja.“.

**Članak 9.**

Članak 38. mijenja se i glasi:

 „(1) Osobe ili drugi subjekti koje djeluju zajednički jesu fizičke ili pravne osobe ili drugi subjekti koji namjeravaju steći ili povećati kvalificirani udio, u skladu s izričitim ili implicitnim, usmenim ili pisanim sporazumom postignutim između njih i dužni su podnijeti zahtjev iz članka 36. ovoga Zakona.

(2) Iznimno od stavka 1. ovoga članka, ako Agencija smatra da postoje okolnosti koje upućuju da osobe ili drugi subjekti djeluju zajednički kod stjecanja kvalificiranog udjela u društvu za osiguranje, a između kojih ne postoji sporazum iz stavka 1. ovoga članka, pozvat će ih uz obrazloženje da podnesu zahtjev iz članka 36. ovoga Zakona.“.

**Članak 10.**

Članak 39. mijenja se i glasi:

„(1) Agencija će bez odgađanja, a u svakom slučaju u roku od dva radna dana od dana primitka urednog zahtjeva za izdavanje odobrenja za stjecanje kvalificiranog udjela, izdati potvrdu podnositelju zahtjeva o primitku tog zahtjeva i obavijestiti ga o danu isteka razdoblja procjene.

(2) Kada uz zahtjev nije priložena sva dokumentacija propisana pravilnikom iz članka 36. ovoga Zakona, Agencija će u primjerenom roku pozvati podnositelja zahtjeva da istu dostavi, a po primitku sve propisane dokumentacije iz članka 36. ovoga Zakona Agencija će podnositelju zahtjeva izdati potvrdu o njenom primitku  i obavijestiti ga o danu isteka razdoblja procjene.

(3) Agencija će u roku od 60 radnih dana od dana izdavanja potvrde iz stavka 1. i 2. ovoga članka, provesti postupak odlučivanja o zahtjevu za izdavanje odobrenja za stjecanje kvalificiranog udjela (razdoblje procjene) i donijeti rješenje o zahtjevu.

(4) Ako je Agencija zaprimila dva ili više zahtjeva za izdavanje odobrenja za stjecanje kvalificiranog udjela odnosit će se prema svim namjeravanim stjecateljima ravnopravno.

(5) Tijekom postupka odlučivanja o zahtjevu za izdavanje odobrenja za stjecanje kvalificiranog udjela, a najkasnije 50-ti radni dan razdoblja procjene iz stavka 3. ovoga članka, Agencija može pisanim putem pozvati podnositelja zahtjeva da dostavi dodatne obavijesti, informacije i dokumentaciju koja je potrebna za odlučivanje o zahtjevu.

(6) Razdoblje procjene ne teče od dana kada podnositelj zahtjeva zaprimi poziv Agencije iz stavka 5. ovog članka do dana zaprimanja odgovora podnositelja zahtjeva, pri čemu prekid razdoblja procjene može trajati najdulje 20 radnih dana. Daljnji zahtjevi Agencije za dopunom ili pojašnjenjem informacija ne prekidaju razdoblje procjene.

(7) Iznimno od stavka 3. ovoga članka, razdoblje procjene neće teći najviše do 30 radnih dana u sljedećim slučajevima:

1. kada namjeravani stjecatelj kvalificiranog udjela ima prebivalište ili sjedište u trećoj državi, odnosno kada podliježe zakonodavstvu treće države ili

2. kada je stjecatelj kvalificiranog udjela fizička ili pravna osoba koja prema odredbama ovoga Zakona, odnosno propisa države članice u kojoj je njezino prebivalište ili sjedište nije subjekt nadzora.

(8) Osoba koja je dobila odobrenje Agencije za stjecanje kvalificiranog udjela u društvu za osiguranje dužna je u roku od osam dana od dana stjecanja kvalificiranog udjela o tome pisano obavijestiti Agenciju.

(9) Ako Agencija u roku propisanom ovim člankom ne odluči o zahtjevu za izdavanje odobrenja za stjecanje kvalificiranog udjela, smatra se da je stjecanje odobreno.

(10) Iznimno od stavka 3. ovoga članka, rok za donošenje rješenja o zahtjevu za izdavanje odobrenja za stjecanje kvalificiranog udjela računa se 60 dana od dana urednosti zadnjeg urednog zahtjeva kada je primijenjen članak 28. ovoga Zakona.

(11) Agencija će prilikom donošenja odluke o zahtjevu za izdavanje odobrenja za stjecanje kvalificiranog udjela uzeti u obzir odredbe Zajedničkih smjernica ESA-e za bonitetnu procjenu stjecanja i povećanja kvalificiranih udjela u financijskom sektoru i drugih primjenjivih propisa.

**Članak 11.**

U članku 40. stavku 1. točki 1. iza riječi: „ugledu namjeravanog stjecatelja“ dodaju se riječi: „a osobito:

- provodi li se protiv namjeravanog stjecatelja istraga, kazneni progon, kazneni postupak ili prekršajni postupak, je li donesena presuda odnosno rješenje u tim postupcima te vrsta presude odnosno rješenja, stupanj u kojemu se postupak nalazi, izjavljene pravne lijekove, izrečenu sankciju, postojeće okolnosti, razdoblje koje je proteklo od vremena počinjenja djela i ponašanje osobe u tom vremenu

- je li namjeravani stjecatelj počinio veći broj prekršajnih ili kaznenih djela koja pojedinačno ne narušavaju, ali zajedno mogu narušiti dobar ugled

- je li prema podacima kojima Agencija raspolaže ponašanje namjeravanog stjecatelja u dosadašnjem profesionalnom radu bilo nekorektno, poput netransparentnog postupanja, nesuradnje s nadležnim tijelima ili nepoštivanja izrečenih mjera Agencije ili drugoga nadležnog tijela.“.

U članku 40. stavku 1. točki 2. iza riječi: „voditi poslove“ dodaju se riječi: „ili nadzirati vođenje poslova“.

U stavku 2. riječi: „obavijest o namjeravanom stjecanju kvalificiranog udjela“ zamjenjuju se riječima: „zahtjev za izdavanje odobrenja za stjecanje kvalificiranog udjela“.

**Članak 12.**

U članku 41. stavku 1. u točki 1. iza riječi „stanje“ dodaje se riječ: „namjeravanog“, a iza riječi: „ovoga Zakona“ dodaju se riječi: „i ako nije zadovoljen uvjet iz članka 36. stavka 8. ovoga Zakona te uvjeti propisani pravilnikom Agencije.“

Iza točke 5. dodaje se točka 6. koja glasi:

„6. ocijeni da osoba koja će nakon stjecanja voditi poslove ili nadzirati vođenje poslova društva za osiguranje ne ispunjava kriterij iz članka 40. stavka 1. točke 2. ovoga Zakona.“

Stavak 3. mijenja se i glasi:

„(3) Ako Agencija, nakon završetka procjene, utvrdi da iz svih okolnosti, činjenica te dokaza proizlazi da su ostvareni uvjeti za odbijanje zahtjeva za izdavanje odobrenja za stjecanje kvalificiranog udjela, o tome će u roku od dva radna dana, a prije kraja isteka razdoblja procjene, u pisanom obliku obavijestiti namjeravanog stjecatelja i navesti razloge za to i na taj će način, prije donošenja rješenja na temelju stavka 1. ovoga članka, odnosno stavka 2. ovoga članka, upoznati namjeravanog stjecatelja o utvrđenom te mu odrediti rok za očitovanje.“.

Iza stavka 3. dodaje se stavak 4. koji glasi:

„(4) Agencija će na zahtjev namjeravanog stjecatelja kvalificiranog udjela objaviti na internetskoj stranici Agencije rješenje kojim odbija izdati odobrenje za stjecanje kvalificiranog udjela. Agencija može i sama donijeti odluku o objavi rješenja kojim odbija izdati odobrenje za stjecanje kvalificiranog udjela na internetskoj stranici Agencije.“.

**Članak 13.**

U naslovu iznad članka 42. riječi: „ili poništenje“ brišu se.

U članku 42. stavak 1. mijenja se i glasi:

„(1) Agencija može ukinuti rješenje o odobrenju za stjecanje kvalificiranog udjela ako:

1. ako imatelj kvalificiranog udjela više ne ispunjava kriterije iz članka 40. ovoga Zakona

2. imatelj kvalificiranog udjela krši svoje obveze propisane ovim Zakonom, odnosno ne postupi u skladu s rješenjem Agencije ili nadležnog nadzornog tijela druge države članice, odnosno treće države nadležnog za nadzor na konsolidiranoj osnovi kojim mu se nalaže otklanjanje nezakonitosti ili nepravilnosti

3. ako u slučaju provedene obnove postupka utvrdi da je rješenje doneseno na temelju neistinitih ili netočnih podataka ili izjava bitnih za donošenje tog rješenja

4. ako imatelj kvalificiranog udjela postupa protivno interesima društva za osiguranje.“

**Članak 14.**

U članku 43. stavku 1. iza riječi: „sjedištem“ dodaju se riječi: “na području i“.

**Članak 15.**

Članak 44. mijenja se i glasi:

„(1) Osoba ili drugi subjekt koji stekne ili drži dionice u suprotnosti s odredbama ovoga Zakona nema pravo glasa odnosno sudjelovanja u upravljanju društvom za osiguranje na temelju dionica koje je pribavio na taj način, a kvorum za valjano odlučivanje i potrebna većina za donošenje odluka glavne skupštine društva za osiguranje računaju se u odnosu na temeljni kapital umanjen za iznos dionica na temelju kojih stjecatelj ne može ostvarivati pravo glasa.

(2) Agencija može donijeti rješenje kojim će osobi ili drugom subjektu iz stavka 1. ovoga članka naložiti prodaju dionica iz stavka 1. ovoga članka, a posrednom imatelju kvalificiranog udjela u društvu za osiguranje Agencija može rješenjem naložiti prodaju udjela ili dionica koje stekne ili drži u posrednom ili neposrednom imatelju kvalificiranog udjela društva za osiguranje u suprotnosti s odredbama ovoga Zakona.

**Članak 16.**

Članak 47. mijenja se i glasi:

 „(1) Posrednim stjecateljem smatra se

1. osoba ili drugi subjekt za čiji je račun druga osoba (neposredni stjecatelj) stekla dionice, poslovne udjele ili druga prava u pravnoj osobi ili

2. osoba ili drugi subjekt koji je usko povezan s neposrednim stjecateljem dionica, poslovnih udjela ili drugih prava u pravnoj osobi

3. druga osoba odnosno drugi subjekt kad je to primjenjivo prema propisima u skladu s kojima Agencija procjenjuje posredno stjecanje.“

**Članak 17.**

Članak 51. mijenja se i glasi:

„(1) Član uprave društva za osiguranje može biti osoba koja u svakom trenutku ispunjava uvjete

1. primjerenosti odnosno ima dobar ugled i integritet

2. stručnosti odnosno posjeduje odgovarajuće stručne kvalifikacije, znanje i iskustvo primjereno za upravljanje i vođenje poslova društva za osiguranje pažnjom dobrog stručnjaka

3. koja nije pravomoćno osuđena za kazneno djelo iz članka 36. stavka 8. ovoga Zakona

4. nad čijom imovinom kao dužnika pojedinca (trgovac pojedinac ili obrtnik) nije otvoren, ne vodi se niti je proveden stečajni postupak, odnosno nije pokrenut i ne vodi se postupak predstečajne nagodbe, osim ako Agencija ocijeni da ta osoba nije svojim nesavjesnim ili nestručnim radom i postupanjem utjecala na otvaranje stečaja, odnosno pokretanje postupka predstečajne nagodbe

5. koja nije u sukobu interesa u odnosu na društvo za osiguranje, dioničare, članove nadzornog odbora nositelje ključnih funkcija i više rukovodstvo društva za osiguranje

6. ispunjava uvjete za člana uprave dioničkog društva iz Zakona o trgovačkim društvima

7. za koju je na osnovi dosadašnjeg ponašanja moguće opravdano zaključiti da će pošteno i savjesno obavljati poslove člana uprave društva za osiguranje

8. koja nije suradnik osobe pravomoćno osuđene za kaznena djela iz točke 3. ovoga stavka.

(2) Prokurist društva za osiguranje može biti osoba koja ispunjava uvjete iz stavka 1. ovoga članka.

(3) Nadzorni odbor je dužan donijeti primjerenu politiku za izbor i procjenu postojanja uvjeta za obavljanje funkcije člana uprave, a uprava društva je dužna donijeti primjerenu politiku za izbor i procjenu postojanja uvjeta za obavljanje poslova prokurista i iste su dužni primjenjivati pri donošenju odluke o imenovanju kandidata za člana uprave i člana uprave te prokurista kao i za cijelo vrijeme trajanja njihovih mandata.

(4) Agencija je ovlaštena zatražiti i dobiti podatke o kandidatu za člana uprave, članu uprave i prokuristu iz prekršajne i kaznene evidencije od ministarstva nadležnog za pravosuđe u Republici Hrvatskoj ili iz Europskog sustava kaznenih evidencija.

(5) Agencija je ovlaštena podatke o pravomoćnoj osuđivanosti suradnika kandidata za člana uprave društva za osiguranje, za kaznena djela u Republici Hrvatskoj pribaviti od ministarstva nadležnog za pravosuđe ili iz Europskog sustava kaznenih evidencija u skladu sa zakonom kojim se uređuju pravne posljedice osude, kaznena evidencija i rehabilitacija.

(6) Agencija je ovlaštena zatražiti od nadležnih državnih tijela podatke u postupku izdavanja odobrenja za obavljanje funkcije člana uprave društva za osiguran.

(7) Agencija će pravilnikom detaljnije propisati uvjete iz stavka 1. ovoga članka i sadržaj politika iz stavka 3. ovoga članka sa dinamikom procjene.

**Članak 18.**

U članku 55. stavak 4. mijenja se i glasi:

„(4) Članovi uprave dužni su pri svakom imenovanju ili prestanku svoje funkcije u nadzornom odboru ili u upravi drugih pravnih osoba, kao i o prestanku obavljanja funkcije člana nadzornog odbora društva za osiguranje prije isteka njegova mandata pisanim putem obavijestiti Agenciju u roku propisanim pravilnikom Agencije iz članka 201. ovoga Zakona.“.

**Članak 19.**

U naslovu iznad članka 56. riječi: „ili poništenje“ brišu se.

U članku 56. stavku 1. riječi: „ili poništenju“ brišu se.

Točka 2. mijenja se i glasi:

„ 2. ako u slučaju provedene obnove postupka utvrdi da je rješenje doneseno na temelju neistinitih ili netočnih podataka ili izjava bitnih za donošenje tog rješenja“

Točka 4. briše se.

Dosadašnje točke 5., 6., 7., 8., i 9. postaju točke 4., 5., 6., 7. i 8.

U stavku 2. riječi: „točaka 5. - 7.“ zamjenjuju se riječima „točaka 4.- 6.“, a riječi: „ili poništiti“ brišu se.

Iza stavka 3. dodaje se stavak 4. koji glasi:

„(4) Iznimno od slučajeva iz stavka 1. ovoga članka, Agencija može donijeti rješenje o ukidanju rješenja o odobrenju za obavljanje funkcije člana uprave društva za osiguranje, ako član uprave nije osigurao provođenje ili nije proveo mjere koje je naložila Agencija.“.

**Članak 20.**

U članku 59. stavku 1. dodaje se stavak 6. koji glasi:

„(6) Smatra se da osoba koja je pravomoćno osuđena za kazneno djelo iz članka 36. stavka 8. ovoga Zakona nema dobar ugled.“

**Članak 21.**

U članku 60. stavku 1. točka 7. briše se.

**Članak 22.**

U članku 62. stavci 6. i 7. mijenjaju se i glase:

„(6) Društvo za osiguranje može osnovati podružnicu i početi obavljati poslove osiguranja u drugoj državi članici preko podružnice od dana kada je Agencija primila informacije nadležnog nadzornog tijela iz stavka 5. ovoga članka ili u slučaju da ih ne zaprimi, protekom dva mjeseca od dana kada je nadležno nadzorno tijelo zaprimilo dokumentaciju iz stavka 2. ovoga članka.

(7) O izmjenama sadržaja podataka navedenih u stavku 2. ovoga članka društvo za osiguranje dužno je pisano obavijestiti Agenciju i nadležno nadzorno tijelo države članice najkasnije mjesec dana prije namjeravane provedbe izmjena tako da navedena nadzorna tijela mogu ispuniti obveze međusobnog izvještavanja. Ako se navedena izmjena odnosi na proširenje poslovanja, ono je dopušteno tek nakon proteka mjesec dana od kada je društvo za osiguranje o tome obavijestilo Agenciju.“.

Iza stavka 8. dodaje se stavak 9. koji glasi:

„(9) Agencija će pravilnikom detaljnije propisati uvjete u vezi s primjerenosti odnosno dobrim poslovnim ugledom i iskustvom ovlaštenog zastupnika iz članka 66. stavka 2. ovoga Zakona.“.

**Članak 23.**

U članku 63. stavak 5. mijenja se i glasi:

„(5) Ako se promijeni bilo koji od dostavljenih podataka iz stavka 2. ovog članka, društvo za osiguranje dužno je o tome pisano obavijestiti Agenciju najkasnije mjesec dana prije nastanka takve promjene. Agencija će o toj izmjeni obavijestiti nadležno nadzorno tijelo države članice najkasnije mjesec dana od datuma primitka obavijesti društva za osiguranje.“

U članku 63. iza stavka 6. dodaje se stavak 7. koji glasi:

„(7) Odredbe ovoga članka ne primjenjuju se na društvo za reosiguranje.“.

**Članak 24.**

U članku 66. stavak 8. mijenja se i glasi:

„(8) Društvo za osiguranje iz druge države članice može osnovati podružnicu na području Republike Hrvatske i početi poslovati od datuma kada nadležno nadzorno tijelo zaprimi informacije iz stavka 4. ovoga članka ili ako ih ne zaprimi, nakon isteka dva mjeseca od dana kada je Agencija zaprimila dokumentaciju iz stavka 2. ovoga članka.“.

**Članak 25.**

U članku 67. stavku 3. točki 1. riječi: „te adresu osobe u Republici Hrvatskoj na kojoj je moguće dobiti dokumente i na koju ih je moguće dostaviti s obzirom na ostale usluge osiguranja koje društvo za osiguranje pruža u Republici Hrvatskoj“ brišu se.

U stavku 3. točka 3. briše se.

U članku 67. stavak 4. mijenja se i glasi: „Društvo za osiguranje može početi poslovati od datuma kada dobije obavijest nadležnog nadzornog tijela da su Agenciji dostavljene informacije iz stavka 2. ovoga članka, odnosno iz stavka 3. ovoga članka.“

**Članak** **26**.

U članku 93. stavak 1. mijenja se i glasi:

„(1) U okviru sustava upravljanja društvo za osiguranje dužno je ustrojiti sljedeće učinkovite ključne funkcije, vodeći računa o tome da su iste ustrojene razmjerno prirodi, opsegu i složenosti poslovanja:

1. funkciju upravljanja rizicima
2. funkciju praćenja usklađenosti
3. funkciju unutarnje revizije i
4. aktuarsku funkciju.“

U članku 93. stavku 5. točka 4. se mijenja i glasi:

„4. koja nije pravomoćno osuđena za kazneno djelo iz članka 36. stavka 8. ovoga Zakona“.

Točka 5. i 7. se brišu, pa dosadašnja točka 6. postaje točka 5.

Stavak 7. mijenja se i glasi:

„(7)Pod dokazom iz stavka 5. točke 4. ovoga članka podrazumijeva se, kad je primjenjivo, uvjerenje nadležnog tijela da kandidat nije pravomoćno osuđen za navedena kaznena djela ili ovjerena izjava osobe.“

U stavku 12. ispred riječi: „ključne“ dodaje se riječ: „nositelja“.

**Članak 27.**

U članku 98. stavku 5. iza riječi: „povezanosti“ dodaju se riječi: „osim ako su ispunjeni uvjeti odredbi članka 271. Uredbe (EU) br. 2015/35.“.

**Članak 28.**

U članku 136. stavku 2. točki 3. riječ: „nesposobnosti“ zamjenjuje se riječju: „invalidnosti“ na oba mjesta.

U stavku 6. riječi: „zastupnika i posrednika“ zamjenjuju se u riječju: „posrednika“.

**Članak 29.**

U članku 142. stavku 3. riječi: „SCR*istek* označava podmodul rizika isteka“ zamjenjuju se riječima: „SCR*odustanak* označava podmodul rizika odustanka“.

**Članak 30.**

U članku 158. stavku 1. točka 4. mijenja se i glasi:

„4. minimalni potrebni kapital mora biti najmanje jednak apsolutnom pragu minimalnog potrebnog kapitala koji iznosi:

– 19.500.000,00 kuna za društva za osiguranje, uključujući vlastita društva za osiguranje, koja imaju odobrenje za obavljanje poslova osiguranja iz skupine neživotnih osiguranja, osim u slučaju kada su pokriveni neki ili svi rizici uključeni u jednu od vrsta osiguranja koje su navedene u članku 7. stavku 2. točkama 10. – 15. ovoga Zakona, u kojem slučaju apsolutni prag minimalnog potrebnog kapitala iznosi 28.860.000,00 kuna

– 28.860.000,00 kuna za društva za osiguranje koja imaju odobrenje za obavljanje poslova osiguranja iz skupine životnih osiguranja, uključujući vlastita društva za osiguranje

– 28.080.000,00 kuna za društva za osiguranje koja imaju odobrenje za obavljanje poslova reosiguranja i društva za reosiguranje, osim u slučaju vlastitih društava za reosiguranje, u kojem slučaju apsolutni prag minimalnog potrebnog kapitala iznosi 9.360.000,00 kuna

– zbroj iznosa iz alineja 1. i 2. ove točke za društva za osiguranje koja istodobno obavljaju djelatnosti životnih i neživotnih osiguranja.“.

**Članak 31.**

U članku 162. stavci 2. i 3. mijenjaju se i glase:

„(2) Ako su prava ugovaratelja osiguranja na temelju ugovora o osiguranju neposredno vezana uz vrijednost udjela UCITS fonda kako je definirano zakonom kojim se uređuje osnivanje i poslovanje otvorenih investicijskih fondova s javnom ponudom ili uz vrijednost imovine unutarnjeg fonda društva za osiguranje koja se u pravilu dijeli na udjele, tehničke pričuve koje oblikuje društvo za osiguranje u vezi s tim osiguranjima moraju u najvećoj mogućoj mjeri odgovarati ukupnoj vrijednosti tih udjela, odnosno ako udjeli nisu oblikovani, vrijednosti te imovine.

(3) Ako su prava ugovaratelja osiguranja na temelju ugovora o osiguranju neposredno vezana uz dionički indeks, odnosno druge referentne vrijednosti, osim onih navedenih u stavku 2. ovoga članka, tehničke pričuve koje društvo za osiguranje oblikuje u vezi s ovim osiguranjima moraju u najvećoj mogućoj mjeri odgovarati ukupnoj vrijednosti udjela koji predstavljaju referentnu vrijednost, odnosno, ako udjeli nisu oblikovani, vrijednosti imovine primjerene sigurnosti i utrživosti koja u najvećoj mogućoj mjeri odgovara imovini na kojoj se temelji indeks, odnosno druga referentna vrijednost.“.

**Članak 32.**

U članku 165. stavku 7. iza riječi: „financijski plan“ dodaju se riječi: „i prema potrebi nakon savjetovanja s ESRB-om,“.

**Članak 33.**

Naslov iznad članka 177. mijenja se i glasi: „Matematička pričuva“

U članku 177. stavci 1. i 2. mijenjaju se i glase:

„(1) Matematička pričuva oblikuje se za ugovore o osiguranju kod kojih se kumuliraju sredstva štednje ili sredstva za pokriće rizika u kasnijim godinama osiguranja, a posebice za životna osiguranja odnosno druga osiguranja kod kojih se upotrebljavaju tablice vjerojatnosti i obračuni kao u životnim osiguranjima.

(2) Matematička pričuva izračunata primjenom odgovarajućeg aktuarskog vrednovanja mora biti dovoljna da omogući ispunjavanje svih razumno predvidivih obveza koje proizlaze iz ugovora o osiguranju.“.

**Članak 34.**

Naslov ODJELJKA 2. iznad članka 182. mijenja se i glasi: „POSEBNE ODREDBE KOJE SE ODNOSE NA IMOVINU ZA POKRIĆE MATEMATIČKE PRIČUVE I IMOVINU ZA POKRIĆE POSEBNE PRIČUVE“.

Naslov iznad članka 182. mijenja se i glasi: „*Odvajanje imovine za pokriće matematičke pričuve i imovine za pokriće posebne pričuve od imovine društva za osiguranje* “.

U članku 182. ispred riječi: „Društvo za osiguranje“ dodaje se oznaka stavka koja glasi: „(1)“.

Iza stavka 1. dodaje se stavak 2. koji glasi:

„(2) Društvo za osiguranje dužno je imovinu UCITS fonda, imovinu unutarnjeg fonda te imovinu na kojoj se temelji dionički indeks odnosno druga referentna vrijednost za pokriće posebne pričuve odvojiti od svoje imovine.“.

**Članak 35.**

Naslov iznad članka 183. i članak 183. mijenjaju se i glase:

“*Račun imovine za pokriće matematičke pričuve i imovine za pokriće posebne pričuve*

Članak 183.

Društvo za osiguranje dužno je kod kreditne institucije ovlaštene za obavljanje platnog prometa otvoriti račun preko kojeg će isključivo primati uplate i obavljati isplate iz poslova u svezi s imovinom za pokriće matematičke pričuve i poslova u svezi s imovinom za pokriće posebne pričuve, a nad sredstvima koja se drže na tim računima ne može se provesti ovrha niti ta sredstva ulaze u imovinu, odnosno stečajnu ili likvidacijsku masu te kreditne institucije, kao ni stečajnu ili likvidacijsku masu društva za osiguranje.“.

**Članak 36.**

U članku 186. stavak 2. točka 4. mijenja se i glasi:

„4. koja nije pravomoćno osuđena za kazneno djelo iz članka 36. stavka 8. ovoga Zakona“.

Točka 5. briše se.

Dosadašnja točka 6. postaje točka 5.

U stavku 5. riječi: „ili poništiti“ brišu se.

Točka 1. mijenja se i glasi:

„1. ako u slučaju provedene obnove postupka utvrdi da je rješenje doneseno na temelju neistinitih ili netočnih podataka ili izjava bitnih za donošenje tog rješenja.“.

U stavku 6. riječi: „ili poništenju“ brišu se.

**Članak 37.**

Naslov iznad članka 191. mijenja se i glasi: *„Financijski i drugi izvještaji društva za osiguranje“*

U članku 191. točkama 1. i 2. riječ: „oblik“ zamjenjuje se riječju: „strukturu“.

**Članak 38.**

U članku 192. stavku 1. točki 1. iza riječi: „obavljenoj“ dodaje se riječ: „zakonskoj“.

Stavak 6. mijenja se i glasi:

„(6) Izvještaji iz stavka 5. ovoga članka sastavljaju se i podliježu obvezi revizije u skladu s propisima države sjedišta osnivača podružnice.“.

**Članak 39.**

Članak 194. mijenja se i glasi:

„(1) Godišnji financijski izvještaji društva za osiguranje, konsolidirani godišnji financijski izvještaji grupe osiguratelja u Republici Hrvatskoj, konsolidirani financijski izvještaji osigurateljnog holdinga, mješovitog osigurateljnog holdinga i konsolidirani godišnji financijski izvještaji grupe ako su članovi grupe i nefinancijske institucije podliježu obvezi zakonske revizije za svaku poslovnu godinu.

(2) Revizija iz stavka 1. ovoga članka provodi se u skladu s propisima Republike Hrvatske i pravom Europske unije, a kojima se uređuju računovodstvo i revizija ako ovim Zakonom i propisima donesenima na temelju ovoga Zakona nije drukčije određeno.“.

**Članak 40.**

Članak 195. mijenja se i glasi:

„(1) Glavna skupština društva za osiguranje imenuje revizorsko društvo koje će obaviti zakonsku reviziju za poslovnu godinu na koju se revizija odnosi najkasnije do 30. rujna te poslovne godine.

(2) Odluku o imenovanju revizorskog društva uprava društva za osiguranje dužna je dostaviti Agenciji u roku od osam dana od dana donošenja odluke.

(3) Revizorsko društvo dužno je za svako društvo za osiguranje koje mu je povjerilo obavljanje zakonske revizije do 31. listopada tekuće godine dostaviti Agenciji plan obavljanja zakonske revizije za tu poslovnu godinu, iz kojeg se vide područja poslovanja koja će biti predmet zakonske revizije, opis sadržaja planirane zakonske revizije po pojedinim područjima i predviđeno trajanje zakonske revizije.

(4) Društvo za osiguranje može za pružanje revizorskih usluga sklopiti ugovor samo s revizorskim društvom koje ispunjava uvjet iz članka 196. stavka 2. ovoga Zakona.“.

**Članak 41.**

Članak 196. mijenja se i glasi:

„(1) Isto revizorsko društvo može obavljati zakonsku reviziju određenog društva za osiguranje najviše za sedam uzastopnih godina. Isto revizorsko društvo ne smije sljedeće četiri godine obavljati zakonsku reviziju tog društva za osiguranje.

(2) Zakonsku reviziju društva za osiguranje može obavljati samo revizorsko društvo u kojem tu reviziju obavljaju najmanje dva ovlaštena revizora koji su zaposlenici revizorskog društva.

(3) Zakonsku reviziju i reviziju za potrebe Agencije mora obavljati isto revizorsko društvo, osim ako ovim Zakonom ili na temelju njega donesenim propisima nije određeno drukčije.“.

**Članak 42.**

Članak 197. mijenja se i glasi:

„(1) U slučaju raskida ugovora o obavljanju zakonske revizije društvo za osiguranje, odnosno revizorsko društvo dužni su, u primjerenom roku, Agenciji pisano obrazložiti razloge za raskid.

(2) Ovlašteni revizor ili revizorsko društvo koji obavljaju zakonsku reviziju društva za osiguranje i svi članovi mreže kojoj ovlašteni revizor ili revizorsko društvo pripadaju, ne smiju pružati, izravno ili neizravno, društvu za osiguranje koje je predmet revizije, njezinom matičnom društvu ili njezinim društvima koja su pod njenom kontrolom u državama članicama bilo koje zabranjene nerevizorske usluge iz članka 5. stavka 1. Uredbe (EU) br. 537/2014 Europskog parlamenta i Vijeća od 16. travnja 2014. o posebnim zahtjevima u vezi zakonske revizije subjekata od javnog interesa i stavljanju izvan snage Odluke Komisije 2005/909/EZ (SL L 158, 27. 5. 2014) tijekom:

1. razdoblja između početka razdoblja koje je predmet revizije i izdavanja revizorskog izvješća i

2. financijske godine koja prethodi razdoblju iz točke 1. ovoga stavka u vezi s uslugom osmišljavanja i provedbe postupaka unutarnje kontrole ili upravljanja rizikom povezanih s pripremom i/ili nadzorom financijskih informacija ili osmišljavanje i provedba tehnoloških sustava za financijske informacije.“.

**Članak 43.**

U članku 198. stavak 4. mijenja se i glasi:

„(4) Otkrivanje bilo koje činjenice u smislu stavaka 2. i 3. ovoga članka od strane revizorskog društva ne smatra se kršenjem propisa i odredaba ugovora sklopljenog između revizorskog društva i društva za osiguranje koje se odnose na ograničenja davanja podataka, niti kršenje obveze čuvanja revizorske tajne koja proizlazi iz zakona kojim se uređuje revizija ili iz ugovora sklopljenog između revizorskog društva i društva za osiguranje.

**Članak 44.**

Naslov iznad članka 199. i članak 199. mijenjaju se i glase:

„Odbacivanje i odbijanje godišnjih financijskih izvještaja

Članak 199.

„(1) Ako revizorsko društvo obavi zakonsku reviziju društva za osiguranje suprotno članku 196. ili članku 197. stavku 2. ovoga Zakona, Agencija će donijeti rješenje kojim će odbaciti godišnje financijske izvještaje društva za osiguranje odnosno godišnje konsolidirane financijske izvještaje za tu godinu.

(2) Ako Agencija utvrdi da su godišnji financijski izvještaji i godišnji konsolidirani financijski izvještaji sastavljeni suprotno propisima ili da oni ne pružaju istinit i fer prikaz financijskog položaja i uspješnosti poslovanja društva za osiguranje ili grupe osiguratelja u Republici Hrvatskoj o kojima je u revizorskom izvješću izdano pozitivno ili uvjetno mišljenje, donijet će rješenje kojim će odbiti godišnje financijske izvještaje odnosno godišnje konsolidirane financijske izvještaje.

(3) U slučaju iz stavaka 1., 2. i 6. ovoga članka društvo za osiguranje je dužno ponovo izraditi godišnje financijske izvještaje odnosno godišnje konsolidirane financijske izvještaje, osigurati obavljanje zakonske revizije tih izvještaja te revizorsko izvješće, uključujući i relevantne financijske izvještaje, dostaviti Agenciji u roku koji je svojim rješenjem odredila Agencija. Novu zakonsku reviziju ne smije obaviti revizorsko društvo koje je izdalo mišljenje o godišnjim financijskim izvještajima odnosno godišnjim konsolidiranim financijskim izvještajima koji su odbijeni odnosno odbačeni.

(4) Odbacivanje iz stavaka 1. i 6. ovoga članka ili odbijanje iz stavaka 2. i 6. ovoga članka ima za posljedicu odbacivanje ocjene iz članka 200. ovoga Zakona. Agencija će u tom slučaju zahtijevati od društva za osiguranje da ocjenu iz članka 200. ovoga Zakona daju ovlašteni revizori drugoga revizorskog društva, a na trošak društva za osiguranje.

(5) O odbacivanju iz stavka 1. ovoga članka odnosno odbijanju iz stavka 2. ovoga članka Agencija će bez odgađanja obavijestiti tijelo nadležno za nadzor osoba ovlaštenih za obavljanje revizorskih usluga prema zakonu kojim je uređena revizija uz obrazloženje razloga odbacivanja odnosno odbijanja.

(6) Ako tijelo nadležno za nadzor osoba ovlaštenih za obavljanje revizorskih usluga prema zakonu kojim je uređena revizija utvrdi da revizorsko izvješće ne ispunjava zahtjeve iz zakona kojima se uređuje revizija i iz Uredbe (EU) br. 537/2014, Agencija može odbiti ili odbaciti godišnje financijske izvještaje odnosno godišnje konsolidirane financijske izvještaje društva za osiguranje za koju je ta osoba obavila zakonsku reviziju.

(7) Društvo za osiguranje ne smije objaviti godišnje financijske izvještaje odnosno godišnje konsolidirane financijske izvještaje koji su odbijeni odnosno odbačeni te je dužno osigurati da godišnji financijski izvještaji odnosno godišnji konsolidirani financijski izvještaji koji su odbijeni odnosno odbačeni ne budu javno objavljeni. Ako su godišnji financijski izvještaji odnosno godišnji konsolidirani financijski izvještaji koji su odbijeni odnosno odbačeni već dostavljeni radi javne objave Financijskoj agenciji odnosno uređenom tržištu vrijednosnih papira, društvo za osiguranje je dužno bez odgađanja obavijestiti Financijsku agenciju i uređena tržišta vrijednosnih papira na kojima ima uvrštene vrijednosnice, o činjenicama da su rješenjem Agencije odbijeni odnosno odbačeni njegovi revidirani godišnji financijski izvještaji odnosno godišnji konsolidirani financijski izvještaji. Istu obavijest bez odgađanja, društvo za osiguranje dužno je objaviti i na svojim internetskim stranicama.

(8) U slučaju iz stavka 4. ovoga članka Agencija neće sljedeće dvije kalendarske godine prihvaćati revizorsko izvješće koje je izdalo isto revizorsko društvo.“

(9) Agencija će donijeti pravilnik kojim pobliže uređuje razloge za odbijanje godišnjih financijskih izvještaja društva za osiguranje odnosno godišnjih konsolidiranih financijskih izvještaja.

**Članak 45.**

U članku 200. stavku 4. iza riječi: „Zakona“ brišu se riječi: „zakonom kojim se uređuje revizija i pravilima revizorske struke“.

Stavak 5. mijenja se i glasi:

„(5) Odbijanje ocjene iz stavka 1. ovoga članka nema za posljedicu odbijanje godišnjih financijskih izvještaja odnosno godišnjih konsolidiranih financijskih izvještaja za tu godinu o kojima je u revizorskom izvješću izdano pozitivno ili uvjetno mišljenje.“

Iza stavka 5. dodaje se novi stavak 6. koji glasi:

„(6) Na obavljanje revizije iz ovoga članka na odgovarajući način primjenjuju se odredbe članaka 194. do 199. ovoga Zakona.“.

Dosadašnji stavak 6. postaje stavak 7.

**Članak 46.**

Naslov iznad članka 201. mijenja se i glasi: „*Izvještavanje o značajnim promjenama i izvještavanje na zahtjev Agencije*“

U članku 201. stavku 1. iza riječi: „Agenciju“ dodaju se riječi: „u skladu s člankom 215. stavkom 3. točkom 2. ovoga Zakona o nastupanju svih događaja koji bi mogli dovesti ili su već doveli do značajnih promjena u poslovanju i rezultatu, sustavu upravljanja, profilu rizičnosti te solventnosti i financijskom položaju društva za osiguranje, a što najmanje uključuje sljedeće informacije:“, a brišu se riječi: „o sljedećim činjenicama i okolnostima:“,

Točka 10. briše se.

Dosadašnja točka 11. postaje točka 10.

Točka 12. briše se.

U stavku 3. iza točke 3. dodaju se točke 4. i 5. koje glase:

„4. o rezultatu ponovnog izračuna potrebnog solventnog kapitala u slučaju kada profil rizičnosti društva za osiguranje značajno odstupa od pretpostavki na kojima se temelji posljednji izračun potrebnog solventnog kapitala dostavljen Agenciji

5. o vlastitoj procjeni rizika i solventnosti sastavljenoj nakon značajne promjene profila rizičnosti.“.

**Članak 47.**

U članku 203. stavku 5. točka 3. mijenja se i glasi:

 „3. osobe koje obavljaju poslove distribucije osiguranja i distribucije reosiguranja“.

U točki 5. iza riječi: „reosiguranja“ dodaju se riječi: „i udruženje osiguratelja“.

Stavak 6. briše se.

Dosadašnji stavci 7., 8. i 9. postaju stavci 6., 7. i 8.

**Članak 48.**

Naslov iznad članka 211. i članak 211. mijenjaju se i glase:

*„Nadzor nad distributerima osiguranja i distributerima reosiguranja*

Članak 211.

(1) Na nadzor nad osobama koje obavljaju poslove distribucije osiguranja i distribucije reosiguranja na odgovarajući se način primjenjuju odredbe ove Glave, osim članaka 239.–294. ovoga Zakona.

(2) Nad posrednicima iz članka 407. ovoga Zakona Agencija provodi nadzor u skladu s ovim Zakonom i to u dijelu obavljanja poslova distribucije osiguranja i distribucije reosiguranja.

(3)  Na temelju provedenog neposrednog ili posrednog nadzora Agencija može distributeru osiguranja i distributeru reosiguranja, njihovim članovima uprave i nadzornog odbora i svakoj fizičkoj osobi koja je odgovorna za kršenje odredbi ovoga Zakona izreći nadzorne mjere propisane ovim Zakonom, vodeći računa da su iste djelotvorne, razmjerne i odvraćajuće.

(4)  Agencija svoje nadzorne ovlasti iz stavka 1. ovoga članka može provesti:

1. izravno

2. u suradnji s drugim tijelima

3. podnošenjem zahtjeva nadležnim pravosudnim tijelima.

(5) Protiv rješenja Agencije distributer osiguranja i distributer reosiguranja može podnijeti tužbu nadležnom sudu.

(6) Agencija može društvu za osiguranje ili posredniku o osiguranju koji ne ispunjava uvjete iz pravila o poslovanju propisane člancima 430. do 436.g ovoga Zakona, a koji se odnose na distribuciju investicijskih proizvoda osiguranja izreći jednu ili više mjera, a koje mogu biti:

1. javna objava informacije u kojoj se navodi odgovorna fizička osoba i distributer osiguranja i/ili reosiguranja koji je pravna osoba i svojstva kršenja

2. donošenje rješenja kojim se distributeru osiguranja i/ili reosiguranja nalaže da prestane s takvim postupanjem i da takvo postupanje više ne ponovi

3. donošenje rješenja kojim se ukida dozvola za distribuciju osiguranja i kojim se posrednik u osiguranju briše iz registra Agencije

4. donošenje rješenja kojim se privremeno zabranjuje obavljanje funkcije člana uprave ili direktora posrednika u osiguranju ili društva za osiguranje koji se smatra odgovornim za prekršaj

5. mjera iz članka 233. ovoga Zakona.

(7) Agencija može izreći jednu ili više primjerenih mjera distributerima osiguranja i distributerima reosiguranja u slučaju da:

1. društvo za osiguranje, društvo za reosiguranje, posrednik u osiguranju ili posrednik u reosiguranju ne prijavi svoje poslove distribucije u skladu s člankom 412. ovoga Zakona;

2. društvo za osiguranje, društvo za reosiguranje, posrednik u osiguranju ili posrednik u reosiguranju se koristi uslugama distribucije osiguranja ili reosiguranja od osobe koja nije upisana u registar Agencije za obavljanje poslova distribucije osiguranja u skladu s odredbama članka 412. ovoga Zakona;

3. posrednik u osiguranju ili posrednik u reosiguranju ili sporedni posrednik u osiguranju je upisan u registar Agencije na temelju lažne izjave ili protivno uvjetima iz članka 410. ovoga Zakona;

4. distributer u osiguranju ne ispunjava uvjete iz članka 422. i članka 423. ovoga Zakona;

5. distributer osiguranja ne postupi u skladu s odredbama o pravilima poslovanja iz poglavlja V. Glave XXIII. ovoga Zakona, a koje se odnosi na uvjete informiranja i pravila poslovnog ponašanja na sve proizvode osiguranja osim investicijskih proizvoda osiguranja.

(8) Mjere koje iz stavka 7. ovoga članka koje Agencija može izreći su:

a) rješenje kojim se odgovornom distributeru osiguranja i/ili reosiguranja nalaže da prestane s takvim postupanjem i da takvo postupanje više ne ponovi;

b) donošenje rješenja kojim se ukida dozvola za distribuciju osiguranja i kojim se posrednik u osiguranju odnosno posrednik u reosiguranju briše iz registra Agencije;

c) mjere iz članka 233. ovoga Zakona.“

**Članak 49.**

Iza članka 211. dodaju se naslovi i članci 211.a, 211.b, 211.c, 211.d, 211.e i 211.f koji glase:

*„Objava izrečenih mjera i prekršajnih sankcija distributerima osiguranja i distributerima**reosiguranja*

Članak 211.a

(1) Agencija je obvezna bez odgađanja javno objaviti na svojoj internetskoj stranici svaku mjeru izrečenu distributeru osiguranja i distributeru reosiguranja zbog kršenja odredbi Glave XXIII. ovoga Zakona kao i odluku o prekršaju iz članka 444. i članka 445. zbog kršenja odredbi Glave XXIII. ovoga Zakona i to:

1. pravomoćnu odluku prekršajnog suda i/ili drugog tijela nadležnog za vođenje prekršajnih postupaka, koja je donesena u postupcima u kojima je Agencija ovlašteni tužitelj, , a nepravomoćnu odluku samo kada je za to ovlaštena posebnim propisom,

2. prekršajni nalog na koji nije uložen prigovor sukladno propisima kojima se uređuje prekršajni postupak,

3. sporazum o uvjetima priznavanja krivnje i sporazumijevanju o sankcijama i mjerama, sklopljen s počiniteljem prekršaja sukladno propisima kojima se uređuje prekršajni postupak.

(2) Objava iz stavka 1. ovoga članka sadrži najmanje informacije o vrsti i karakteru kršenja i identitetu počinitelja prekršaja.

(3) Agencija će na svojoj internetskoj stranici bez odgode objaviti informacije o podnesenim žalbama odnosno tužbama i sve naknadne informacije o ishodu takve tužbe odnosno žalbe. Objavit će se i svaka odluka koja poništava prethodno objavljenu odluku o izricanju mjere ili prekršaja. Informacije objavljene u skladu s odredbama ovoga članka bit će dostupne na internetskoj Agencije najmanje pet godina od dana njihove objave.

(4) U skladu s odredbama o rehabilitaciji u smislu zakona kojim se uređuje prekršajni postupak, Agencija će istekom roka od tri godine od dana pravomoćnosti odluke o prekršaju sa svojih internetskih stranica ukloniti osobne podatke u smislu zakona kojim se uređuje zaštita osobnih podataka, a iz kojih bi bilo moguće utvrditi identitet počinitelja prekršaja.

(5) Agencija će obavijestiti EIOPA-u o svim izrečenim mjerama i prekršajima iz članka 444. i članka 445. ovoga Zakona koje nisu objavljene u skladu sa stavkom 1. ovoga članka, uključujući svaku tužbu odnosno žalbu koja je s tim povezana te njezin ishod.

(6) Agencija će prije donošenja odluke o objavi mjera i prekršaja iz članka 444. i članka 445. ovoga Zakona izraditi procjenu razmjernosti objavljivanja identiteta pravnih osoba ili identiteta i osobnih podataka fizičkih osoba i ako utvrdi da bi objavljivanje takvih podataka ugrozilo stabilnost financijskih tržišta ili istragu u tijeku Agencija može odgoditi objavljivanje, otkazati objavljivanje ili objaviti sankcije ili mjere anonimno.

*Učinkovita primjena sankcija i drugih mjera*

Članak 211.b

Pri određivanju mjere Agencija će uzeti će u obzir sve relevantne okolnosti, uključujući, ako je prikladno:

1. ozbiljnost i trajanje kršenja

2. stupanj odgovornosti odgovorne fizičke ili pravne osobe

3. gubitke za stranke i treće strane prouzročene povredom, ako ih je moguće utvrditi

4. razinu suradnje odgovorne fizičke ili pravne osobe s Agencijom

5. mjere koje je odgovorna fizička ili pravna osoba poduzela kako bi spriječila ponavljanje nezakonitosti ili nepravilnosti i

6. sve prethodne mjere i prekršaje odgovorne fizičke ili pravne osobe.

*Prijavljivanje kršenja*

Članak 211.c

(1) Svatko tko ima saznanja o potencijalnim ili stvarnim kršenjem odredbi Glave XXIII. ovoga Zakona dužan je postupiti u skladu s člankom 378. stavkom 3. ovoga Zakona tako da o kršenju odredbi pisano obavijestiti Agenciju i dostavi dokaze za svoje tvrdnje.

(2) Postupak zaprimanja prijava iz stavka 1. ovoga članka uključuje:

1. zaprimanje prijava kršenja odredbi pisanim putem, elektroničkim putem ili usmeno na zapisnik kod Agencije

2. odgovarajuću zaštitu zaposlenika distributera osiguranja ili distributera reosiguranja i, kada je to moguće, drugih osoba, koji prijave kršenja počinjena unutar tih subjekata i

3. zaštitu identiteta osobe koja prijavi kršenja i fizičke osobe koja je okrivljena za kršenje, u svim fazama postupka, osim ako je takva objava obvezna prema nacionalnom pravu u kontekstu daljnje istrage ili naknadnog upravnog ili sudskog postupka.

(3) Agencija će nakon zaprimanja prijave obavijestiti podnositelja prijave o poduzetim radnjama u skladu sa svojim ovlastima.

*Dostavljanje informacija EIOPA-i u vezi sa sankcijama i drugim mjerama*

Članak 211.d

(1) Agencija će obavijestiti EIOPA-u o svim izrečenim mjerama Agencije i prekršajima distributera osiguranja i distributera reosiguranja koje nisu objavljene u skladu s člankom 211.a ovoga Zakona.

(2) Agencija će jednom godišnje dostaviti EIOPA-i zbirne podatke o svim izrečenim mjerama Agencije i prekršajima iz članaka 444. i 445. ovoga Zakona koja će te informacije objaviti u svojem godišnjem izvješću.

(3) Ako Agencija objavi izrečene mjere i prekršaje iz članaka 444. i 445. ovoga Zakona, istodobno o tome mora obavijestiti EIOPA-u.

*Zaštita podataka*

Članak 211.e

(1) Distributeri osiguranja i reosiguranja dužni su obrađivati osobne podatke u skladu s propisima kojima se uređuje zaštita osobnih podataka.

(2) Osim odredbi ovoga Zakona na distribuciju osiguranja i distribuciju reosiguranja primjenjuju se i delegirani akti koje je ovlaštena donijeti Europska komisija, a koji se odnose na uvjete za nadgledanje proizvoda i upravljanje, sukob interesa, informacije za potrošače i procjene primjerenosti i prikladnosti te izvještavanje potrošača uz uvjet propisan člankom 39. Direktive (EU) 2016/97 Europskog parlamenta i Vijeća od 20. siječnja 2016. o distribuciji osiguranja.

*Suradnja s drugim nadležnim tijelima*

Članak 211.f

U izvršavanju svojih ovlasti u području distribucije osiguranja i distribucije reosiguranja Agencija će blisko surađivati s drugim nadležnim tijelima kako bi se osiguralo da se izrečenim mjerama i prekršajima ostvari željeni rezultat te će međusobno koordinirati u rješavanju prekograničnih predmeta, uz istodobno jamčenje poštivanja uvjeta zakonite obrade podataka u skladu s propisima kojima se uređuje zaštita osobnih podataka.“.

**Članak 50.**

Članak 215. mijenja se i glasi:

„(1) Na zahtjev Agencije društvo za osiguranje dužno je dostaviti informacije koje su potrebne za nadzor koje moraju najmanje sadržavati informacije koje su potrebne za:

1. procjenu sustava upravljanja društva za osiguranje, djelatnosti koje društvo za osiguranje obavlja, načela vrednovanja koja se primjenjuju za potrebe solventnosti, rizika kojima je društvo za osiguranje izloženo, sustava upravljanja rizicima i njihove strukture kapitala

2. donošenje primjerenih odluka Agencije koje proizlaze iz provedbe njezinih nadzornih prava i dužnosti.

(2) Društvo za osiguranje dužno je dostavljati informacije Agenciji u skladu s ovim Zakonom, Uredbom (EU) br. 2015/35 i drugim propisima Europske komisije kojima se uređuje nadzorno izvještavanje.

(3) Agencija može, ovisno o slučaju, naložiti društvu za osiguranje da dostavi informacije iz stavka 1. ovoga članka te odrediti prirodu, opseg i oblik informacija:

1. u unaprijed određenim razdobljima (redovito nadzorno izvještavanje)

2. nakon što se dogode unaprijed utvrđeni događaji (izvještavanje o značajnim promjenama)

3. tijekom obavljanja postupka nadzora društva za osiguranje (izvještavanje za postupak nadzora Agencije).

(4) Agencija može za potrebe nadzora zatražiti sve informacije o ugovorima koje drže posrednici u osiguranju ili reosiguranju ili ugovorima koji su sklopljeni s trećim stranama.

(5) Agencija može za potrebe nadzora zatražiti informacije od vanjskih stručnjaka, kao što su revizori i aktuari.

(6) Informacije iz stavaka 1. – 5. ovoga članka sadržavaju:

1. kvalitativne i kvantitativne elemente ili bilo koju primjerenu kombinaciju tih elemenata

2. prošle, sadašnje i buduće elemente ili bilo koju primjerenu kombinaciju tih elemenata

3. podatke iz unutarnjih i vanjskih izvora ili bilo koju primjerenu kombinaciju tih informacija.

(7) Informacije iz stavaka 1. – 5. ovoga članka moraju biti usklađene sa sljedećim načelima:

1. moraju odražavati prirodu, opseg i složenost poslovanja društva za osiguranje, a posebno rizike prisutne u njegovu poslovanju

2. moraju biti dostupne, potpune, usporedive i dosljedne tijekom vremena

3. moraju biti relevantne, pouzdane i razumljive.

(8) Subjekti nadzora dužni su osigurati Agenciji dostupnost svih informacija i podataka za potrebe nadzora i transparentno surađivati s Agencijom u postupku provjere poslovanja u skladu s propisima te poštivati izrečene mjere Agencije ili drugog nadležnog tijela i postupati u skladu s njima. Navedene okolnosti Agencija će procjenjivati kod primjene odredbi ovoga Zakona.“.

**Članak 51.**

U članku 219. dodaje se stavak 4. koji glasi:

„(4) Odredbe ovoga poglavlja primjenjuju se na odgovarajući način i na postupak obavljanja tajnog nadzora (engl. mystery shopping), osim ako odredbama ovoga Zakona nije drugačije određeno i ako se ne protivi cilju i svrsi takvog nadzora.“

**Članak 52.**

U članku 220. stavak 2. mijenja se i glasi:

„(2) Iznimno od stavka 1. ovoga članka, za obavljanje zadataka u vezi s nadzorom Agencija može zatražiti stručno sudjelovanje revizora, revizorskog društva, druge stručno osposobljene osobe ili posredstvom osobe koju je Agencija ovlastila za sudjelovanje u nadzoru iz članka 219. stavka 4. ovoga Zakona.“

**Članak 53.**

U članku 222. dodaje se stavak 6. koji glasi:

„(6) Iznimno od stavka 1., stavka 4. i 5. ovoga članka, u slučaju provođenja tajnog nadzora iz članka 219. stavka 4. ovoga Zakona obavijest o neposrednom nadzoru ne sadrži podatke iz stavka 1. točke 2. ovoga članka o osobama koje je Agencija posebno ovlastila za provođenje takvog nadzora, a može se dostaviti nakon obavljenog nadzora iz članka 219. stavka 4. ovoga Zakona.“

**Članak 54.**

U članku 226. stavak 2. mijenja se i glasi:

„(2) Na dostavljeni zapisnik društvo za osiguranje ima pravo podnijeti pisani prigovor u roku koji zaključkom odredi Agencija, a koji ne može biti kraći od 15 dana računajući od dana kada je društvo za osiguranje primilo taj zapisnik.“.

Iza stavka 2. dodaje se novi stavak 3. koji glasi:

„(3) Iznimno od odredbe stavka 2. ovoga članka, Agencija može odrediti rok kraći od 15 dana kad je to potrebno u svrhu sprječavanja mogućih značajnih štetnih posljedica za društvo za osiguranje, ugovaratelje osiguranja, osiguranike ili treće osobe.“.

Dosadašnji stavak 3. postaje stavak 4.

**Članak 55.**

U članku 227. stavku 1. iza riječi: „sastaviti dopunu zapisnika“ dodaju se riječi: „i dostaviti je društvu za osiguranje.“.

**Članak 56.**

U članku 228. stavak 2. mijenja se i glasi:

„(2) Ako Agencija ocijeni osnovanim pojedine navode iz prigovora na zapisnik, izradit će dopunu zapisnika i dostaviti je društvu za osiguranje.“.

Iza stavka 2. dodaje se novi stavak 3. koji glasi:

„(3) Ako Agencija ocijeni osnovanim sve navode iz prigovora, donijet će rješenje kojim se obustavlja postupak nadzora.".

U dosadašnjem stavku 3. koji je postao stavak 4. iza riječi: „stavka 2.“ dodaju riječi: „i 3.“.

Dosadašnji stavak 4. postaje stavak 5.

**Članak 57.**

U članku 229. stavku 1. mijenja se točka 3. koja glasi:

„3. utvrđuje posluje li društvo za osiguranje u skladu s propisima o upravljanju rizicima, zaštiti potrošača i drugim propisima donesenim na temelju ovoga Zakona i drugim propisima kojima se uređuje poslovanje društva za osiguranje.“

**Članak 58.**

U članku 233. točki 3. riječi: „dodatne nadzorne mjere“ zamjenjuju se riječima: „posebne nadzorne mjere“.

U točkama 5., 6., 7. i 8. riječi: „ili poništenje“ brišu se.

**Članak 59.**

U članku 237. stavak 2. mijenja se i glasi:

„(2) Ako iz izvješća iz stavka 1. ovoga članka i priloženih dokaza proizlazi da su sve utvrđene nezakonitosti i nepravilnosti otklonjene, Agencija će donijeti rješenje kojim utvrđuje da su nezakonitosti i nepravilnosti otklonjene te da je postupak nadzora okončan. Agencija može prije donošenja rješenja obaviti ponovni nadzor u opsegu potrebnom da bi se utvrdilo jesu li nezakonitosti i nepravilnosti otklonjene.“.

U stavku 5. riječi: „dodatne mjere“ zamjenjuju se riječima: „posebne nadzorne mjere“, a riječi: „dodatnih mjera“ zamjenjuju se riječima: „posebnih nadzornih mjera“.

**Članak 60.**

Naslov ODJELJKA IV. mijenja se i glasi: „POSEBNE NADZORNE MJERE“.

U naslovu članka 238. riječi: „Dodatne nadzorne mjere“ zamjenjuju se riječima: „Posebne nadzorne mjere“.

U članku 238. stavku 1. riječi: „dodatne mjere“ zamjenjuju se riječima: „posebne nadzorne mjere“, a točke 4. i 5. mijenjaju se i glase:

4. zabraniti društvu za osiguranje isplatu akontacije dobiti ili dividende, dobiti ili dividende ili obavljanje isplata određenim osobama pri čemu će Agencija uzeti u obzir svu zadržanu dobit društva za osiguranje kao i dobit ili dividendu koja nije isplaćena do dana donošenja te mjere

5. zabraniti društvu za osiguranje sklapanje poslova s pojedinim dioničarima, članovima uprave, članovima nadzornog odbora, prokuristima, društvima i osobama koje su usko povezane s društvom za osiguranje ili su s njim povezane osobe u smislu Zakona o trgovačkim društvima.“

U članku 238. stavku 2. dodaje se točka 13. koja glasi:

„13. ako društvo za osiguranje upravlja rizicima kojima je izloženo ili kojima bi moglo biti izloženo na način kojim bi moglo ugroziti svoje poslovanje.“

U stavku 5. točki 2. riječi: „dodatne mjere“ zamjenjuju se riječima: „posebne nadzorne mjere“.

**Članak 61.**

U naslovu ODJELJKA IV riječi: „ILI PONIŠTENJE“ brišu se

U naslovu iznad članka 246. riječi: „ili poništenje“ brišu se.

U stavku 2. riječi: „ili poništiti“ brišu se.

Točka 4. mijenja se i glasi:

„ 2. ako u slučaju provedene obnove postupka utvrdi da je rješenje doneseno na temelju neistinitih ili netočnih podataka ili izjava bitnih za donošenje tog rješenja“.

U stavku 6. riječi: „o poništenom“ brišu se.

**Članak 62.**

U članku 264. stavku 2. riječi: „stavaka 1. – 6.“ brišu se.

**Članak 63.**

U članku 273. stavku 2. točka 3. mijenja se i glasi:

„3. ako je rješenje o odobrenju za obavljanje poslova osiguranja društva za osiguranje ukinuto tako da društvo više nema odobrenje za obavljanje poslova osiguranja“.

**Članak 64.**

Naslov iznad članka 291. mijenja se i glasi: „*Posebne odredbe za isplatu tražbina iz ugovora o osiguranju kod kojih ugovaratelj snosi rizik ulaganja*“.

U članku 291. stavak 1. mijenja se i glasi:

„(1) Ako su prava ugovaratelja osiguranja na temelju ugovora o osiguranju kod kojih ugovaratelj osiguranja snosi rizik ulaganja neposredno vezana za vrijednost udjela UCITS fonda, vrijednost imovine unutarnjeg fonda ili za dionički indeks odnosno drugu referentnu vrijednost, ugovaratelj osiguranja ima isključivo pravo namirenja iz imovine tog UCITS fonda, unutarnjeg fonda odnosno imovine na kojoj se temelji dionički indeks odnosno druga referentna vrijednost koja mu pripada s osnove tog ugovora.“.

**Članak 65.**

U članku 312. iza stavka 4. dodaje se stavak 5. koji glasi:

„(5) Kada Europska komisija na temelju propisa Europske komisije kojima se uređuje istovjetnost trećih država donese delegirani akt kojim se određuje da je bonitetni sustav treće države privremeno istovjetan, za potrebe stavka 1. ovoga članka smatra se da je ta treća država istovjetna.“.

**Članak 66.**

U članku 328. stavak 7. mijenja se i glasi:

„(7) Sudjelujuće društvo za osiguranje, osigurateljni holding ili mješoviti financijski holding mogu provesti istodobno na razini grupe i na razini bilo kojeg društva kćeri u grupi bilo koju procjenu zahtijevanu u skladu s člankom 96. ovoga Zakona i mogu pripremiti jedinstveno izvješće koje obuhvaća sve procjene. U tom slučaju sudjelujuće društvo za osiguranje, odnosno društvo za reosiguranje, osigurateljni holding ili mješoviti financijski holding dužno je dostaviti pisanu obavijest Agenciji kao nadzornom tijelu grupe, najkasnije 60 dana prije navedenog postupanja. Agencija će se, kao nadzorno tijelo grupe, konzultirati s drugim članovima kolegija nadzornih tijela i uzeti u obzir njihova mišljenja i ograde o izradi navedenog jedinstvenog izvješća. U slučaju postizanja sporazuma o izradi jedinstvenog izvješća između svih nadležnih nadzornih tijela unutar grupe, sudjelujuće društvo za osiguranje, odnosno društvo za reosiguranje, osigurateljni holding ili mješoviti financijski holding dostavlja izvješće Agenciji i svim nadležnim nadzornim tijelima istodobno. Obveza društva kćeri prema članku 96. ovoga Zakona o provedbi vlastite procjene rizika i solventnosti ostaje na snazi.“.

**Članak 67.**

U članku 344. brojka: „255.“ zamjenjuju se brojkom: „335.“.

**Članak 68.**

U članku 350. stavku 3. riječi: „svoj statut“ zamjenjuju se riječima: „ugovor o osnivanju udruženja“ te se

Iza stavka 3. dodaje se stavak 4. koji glasi:

„(4) Posrednici u osiguranju mogu se udružiti u udruženje posrednika u osiguranju i na njih se primjenjuju stavci 2. i 3. ovoga članka na odgovarajući način.“

**Članak 69.**

U članku 370. stavku 2. iza riječi: „Na statusne promjene društva za“ dodaje se riječ: „uzajamno“.

**Članak 70.**

U članku 378. u stavku 2. iza riječi „dužno je“ dodaje se riječ: „pisano“, a u stavku 4. riječi: „stavka 4.“ zamjenjuju se riječima: „stavka 3.“.

**Članak 71.**

Članak 379. mijenja se i glasi:

*„Pravo stranke na pravni lijek u upravnim stvarima u kojima odlučuje Agencija*

Članak 379.

(1) Protiv rješenja koja u upravnim stvarima iz svoje nadležnosti donosi Agencija, žalba nije dopuštena, ali se može pokrenuti upravni spor.

(2) Tužba kojom se pokreće upravni spor protiv rješenja Agencije ne može imati odgodni učinak.

(3) Kada Agencija utvrdi razloge za ukidanje rješenja, donijet će rješenje kojim se ukida doneseno rješenje u roku od 60 dana od dana utvrđivanja tih razloga.“.

**Članak 72.**

U članku 380. stavku 1. točka 7. mijenja se i glasi:

„7. o visini premije osiguranja, iznosu osiguranja za osnovno i dopunsko pokriće i prema potrebi, o načinu plaćanja i trajanju plaćanja premije osiguranja, visini doprinosa ako je primjenjivo, poreza i drugih troškova i naknada koji se naplaćuju osim premije osiguranja i ukupan iznos plaćanja“.

U stavku 5. točka 2. mijenja se i glasi:

„2. informaciju o premiji osiguranja za svaki iznos osiguranja, kako osnovno tako i dodatno pokriće te definiciju svakog iznosa osiguranja i opcije iz ugovora o osiguranju“.

Točka 4. mijenja se i glasi:

„4. individualizirane tablice otkupnih i kapitaliziranih vrijednosti po godinama trajanja osiguranja te u kojoj mjeri su ove vrijednosti garantirane“.

U članku 380. stavku 6. podstavak 1. mijenja se i glasi:

„- u slučaju osiguranja vezanih uz vrijednost udjela UCITS fonda, ključne informacije za ulagatelje UCITS fonda s uputom ugovaratelju osiguranja gdje može pronaći podatke sadržane u prospektu i pravilima UCITS fonda kako su definirani zakonom kojim se uređuje osnivanje i poslovanje otvorenih investicijskih fondova s javnom ponudom“.

**Članak 73.**

U članku 381. stavku 1. iza riječi: „stavka 1.“ dodaju se riječi: „do stavka 6.“.

**Članak 74.**

Članak 383. mijenja se i glasi:

„(1) Odredbe ovoga Poglavlja odgovarajuće se primjenjuju na sve distributere osiguranja ako promidžbene aktivnosti provode u ulozi voditelja obrade osobnih podataka u skladu s Uredbom (EZ) br. 2016/679.

(2) Promidžbene aktivnosti i informacije o društvima za osiguranje i proizvodima koje nude na tržištu moraju sadržavati jasne, istinite i potpune informacije koje se temelje na vjerodostojnim podacima.

(3) Društvo za osiguranje obavlja aktivnosti izravne promidžbe proizvoda koje nudi na tržištu kao svoj legitimni interes kada je takva promidžba usmjerena prema ugovornoj stranci za vrijeme trajanja ugovornog odnosa, a pod uvjetom da istu obavlja u skladu s Uredbom (EZ) br. 2016/679 i da je ugovornoj stranci osigurano pravo na prigovor.“.

**Članak 75.**

U članku 386. ispred riječi: „Društvo“ dodaje se oznaka stavka „(1)“.

Iza stavka 1. dodaje se stavak 2. koji glasi:

„(2) Odredbe ove Glave odgovarajuće se primjenjuju se na sve distributere osiguranja i Hrvatski ured za osiguranje ako u obradi osobnih podataka sudjeluju u ulozi voditelja obrade osobnih podataka u skladu s Uredbom (EZ) br. 2016/679.“.

**Članak 76.**

U članku 387. stavku 1. riječi „Zakona o zaštiti osobnih podataka“, zamjenjuju se riječima „propisa kojima se uređuje zaštita osobnih podataka i Uredbe (EU) br. 2016/679“.

U stavku 2. riječi „Obveza čuvanja podataka iz stavka 1. ovoga članka prestaje u sljedećim slučajevima:“, zamjenjuju se riječima „Zabrana iz stavka 1. ovoga članka prestaje u sljedećim slučajevima:“.

Točka 1. mijenja se i glasi:

„1. ako je priopćavanje tih podataka nužno za sklapanje i izvršenje ugovora o osiguranju te ostvarenje zakonskih prava osiguratelja“.

Iza točke 7. dodaju se točke 8. i 9. koje glase:

„8. u slučajevima određenim Uredbom (EU) br. 2016/679 koji se odnose na mogućnost i pravila obrade osobnih podataka koje u ime osiguratelja provode izvršitelji obrade

9. ako su podaci potrebni u svrhu reosiguranja i suosiguranja.“.

Stavak 6. briše se.

Stavak 7. koji postaje stavak 6. mijenja se i glasi:

„(6) Kada se razmjena povjerljivih podataka obavlja u skladu sa stavkom 2. točkama 1., 8. ili 9. ovoga članka, društvo za osiguranje dužno je osigurati ostvarenje načela obrade osobnih podataka u skladu s propisima kojima se uređuje zaštita osobnih podataka.“.

**Članak 77.**

Naslov iznad članka 388. i članak 388. mijenjaju se i glase:

*„Obrada osobnih podataka*

*Članak 388.*

(1) Distributeri osiguranja i Hrvatski ured za osiguranje dužni su ovisno o ulozi voditelja ili izvršitelja obrade osobnih podataka postupati u skladu s propisima kojima se uređuje zaštita osobnih podataka.

(2) Društva za osiguranje i Hrvatski ured za osiguranje prikupljaju, obrađuju, čuvaju, dostavljaju i upotrebljavaju osobne podatke potrebne za sklapanje ugovora o osiguranju, obradu i likvidaciju šteta koje proizlaze iz osiguranja, a sve u skladu s propisima kojima se uređuje zaštita osobnih podataka.

(3) Društvima za osiguranje dopuštena je obrada zdravstvenih podataka ispitanika kada je s obzirom na samu vrstu osigurateljnog pokrića zdravstveno stanje ispitanika nužno za sklapanje i izvršenje ugovora o osiguranju te ostvarenje zakonskih prava osiguratelja po nastupu osiguranog slučaja.

(4) Odredba stavka 3. ovoga članka primjenjuje se na ispitanike iz druge države članice u Republici Hrvatskoj ako obradu provodi voditelj obrade s poslovnim nastanom u Republici Hrvatskoj ili koji pruža usluge u Republici Hrvatskoj.

(5) Društvima za osiguranje i Hrvatskom uredu za osiguranje dopuštena je obrada osobnog identifikacijskog broja ili drugog primjenjivog osobnog identifikatora koji jednoznačno označava ispitanika u svrhu sklapanje i izvršenja ugovora o osiguranju te ostvarenje zakonskih prava osiguratelja.

(6) Prilikom sklapanja i izvršenja ugovora o osiguranju te ostvarenja zakonskih prava osiguratelja po nastupu osiguranog slučaja, a u svrhu osiguravanja točnosti osobnih podataka, nedvojbene identifikacije ispitanika, sprječavanja mogućih zamjena identiteta, provođenja mjera za sprječavanje pranja novca i financiranja terorizma, sprječavanja prijevara u osiguranju, ispunjavanja zakonom propisanih obaveza poreznog izvještavanja te u svim ostalim slučajevima propisanim internim aktima društva za osiguranje, zakonom ili pravom Europske unije dopuštena je društvima za osiguranje i Hrvatskom uredu za osiguranje obrada osobnih podataka prikupljanjem preslike odgovarajućeg osobnog identifikacijskog dokumenta i drugih javnih isprava koje izdaju nadležna državna tijela te kartice bankovnog računa, uz primjenu odgovarajućih tehničkih i organizacijskih mjera zaštite prava i sloboda ispitanika te uz ograničavanje količine podataka u skladu sa svrhom koja se takvom obradom ostvaruje.

(7) Kada distributeri osiguranja i Hrvatski ured za osiguranje, s ciljem sklapanja i izvršenja ugovora o osiguranju te ostvarenja zakonskih prava osiguratelja po nastupu osiguranog slučaja, prikupljaju podatke ispitanika od druge osobe nisu dužni pružiti informacije ispitaniku u skladu s propisima kojima se uređuje zaštita podataka, ako te podatke prikupljaju temeljem primjenjivih propisa ili ako bi time bilo onemogućeno ili ozbiljno ugroženo postizanje tih ciljeva.

(8) U skladu s propisima kojima se uređuje zaštita podataka društva za osiguranje i Hrvatski ured za osiguranje osiguravaju čuvanje podataka u obliku koji omogućuje identifikaciju ispitanika u rokovima koji su određeni svrhom obrade, propisima koji definiraju vremenska razdoblja čuvanja podataka, primjenjivim propisom definiranim rokovima zastare potraživanja te internim aktima kojima se rokovi čuvanja podataka propisuju s ciljem zaštite prava i interesa zainteresiranih osoba iz ugovora o osiguranju ili prava i interesa društva za osiguranje, a vodeći računa o primjeni odgovarajućih tehničkih i organizacijskih mjera zaštite prava i sloboda ispitanika.“.

**Članak 78.**

Iza članka 388. dodaju se naslovi i članci 388.a i 388.b koji glase:

*Obrada osobnih i drugih podataka radi utvrđivanja spornih okolnosti štetnog događaja*

Članak 388.a

(1) Hrvatski ured za osiguranje može obrađivati osobne i druge podatke iz baza podataka društava za osiguranje i Hrvatskog ureda za osiguranje koji se čuvaju u skladu s člankom 388. stavkom 8. ovoga Zakona, u svrhu utvrđivanja spornih okolnosti u vezi sa štetnim događajem.

(2) Ako iz podataka o štetnim događajima Hrvatski ured za osiguranje utvrdi da postoje određene sporne okolnosti, dužan je društvima za osiguranje koja se bave zahtjevima za naknadu štete u vezi s tim događajima omogućiti pristup tim podacima.

(3) Hrvatski ured za osiguranje vodi evidenciju utvrđenih spornih okolnosti s podacima iz stavka 1. ovoga članka pet godina od datuma podnošenja prijave društvima za osiguranje. Nakon isteka razdoblja čuvanja, podaci se brišu iz registara, a dokumenti se uništavaju tako da se njihov sadržaj ne može utvrditi i ne može se ponovno koristiti.

*Razmjena osobnih podataka o spornim štetnim događajima između društava za osiguranje i između društava za osiguranje i Hrvatskog ureda za osiguranje*

Članak 388.b

(1) Kod rješavanja štetnih događaja ili ispitivanja sumnjivih slučajeva nepravilno plaćenih naknada ili koristi, društva za osiguranje koja se bave zahtjevima za naknadu štete u spornim štetnim događajima mogu, kako bi se utvrdile stvarne okolnosti i u mjeri u kojoj je to potrebno, razmjenjivati osobne i druge podatke iz baze društava za osiguranje i Hrvatskog ureda za osiguranje koji se čuvaju u skladu s člankom 388. stavkom 8. ovoga Zakona s drugim društvima za osiguranje i Hrvatskim uredom za osiguranje.

(2) Osobne i druge podatke potrebne za rješavanje štetnog događaja u kojemu se utvrđuju sporne okolnosti, pribavit će društva za osiguranje u skladu sa člankom 387. ovoga Zakona.

(3) Ako su sporne okolnosti štetnog događaja ukazale na postojanje kaznenog djela prijevare u području poslova osiguranja ili kada društvo za osiguranje otkrije prijevaru ili drugo kazneno djelo prilikom obavljanja djelatnosti osiguranja, društvo za osiguranje u skladu sa zakonom koji uređuje kazneni postupak, mora podnijeti prijavu nadležnom tijelu zajedno s već prikupljenim dokazima.

(4) Ako društvo za osiguranje prilikom rješavanja štetnog događaja utvrdi da sporne okolnosti ne utječu na obveze društva za osiguranje temeljem ugovora o osiguranju, podaci dobiveni od Hrvatskog ureda za osiguranje ili drugog društva za osiguranje brišu se u roku od 30 dana od dana isplate naknade ili koristi, a dokumenti će biti uništeni tako da se njihov sadržaj ne može utvrditi i ne može se ponovno koristiti.

(5) Stavci 1. do 4. ovog članka primjenjuju se i u slučajevima potrebe razmjene osobnih podataka sa društvima za osiguranje i organizacijama iz druge države članice i treće države, u skladu s propisima kojima se uređuje zaštita osobnih podataka, u svrhu sprječavanja prijevara u osiguranju.

(6) Za analitičke i statističke svrhe, društva za osiguranje su dužna jednom godišnje izvijestiti Hrvatski ured za osiguranje o broju prijava podnesenih u skladu sa stavkom 3. ovoga članka i o broju štetnih događaja koji su riješeni prema stavku 4. ovoga članka.“.

**Članak 79.**

U članku 389. stavku 2. točka 12. briše se.

Točke 13. i 14. postaju točke 12. i 13.

U stavku 3. iza riječi: „EIOPA-u“ riječi: „(osim informacija iz stavka 2. točke 12. ovog članka)“ brišu se.

**Članak 80.**

U članku 397. stavak 4. mijenja se i glasi:

„(4) Obveza čuvanja poslovne tajne iz stavka 1. i 2. ovoga članka ne sprječava razmjenu informacija između Agencije i nadležnih nadzornih tijela drugih država članica na temelju ovoga Zakona i drugih propisa koji se primjenjuju na društva za osiguranje ili za društva za reosiguranje. Za tako pribavljene podatke važi obveza povjerljivosti na temelju stavka 1. ovoga članka. Razmjena podataka između Agencije i nadležnih nadzornih tijela trećih država i Švicarske Konfederacije dopuštena je samo ako je sklopljen sporazum o suradnji u tom smislu, ako su ti podaci potrebni za obavljanje nadzornih zadataka tih tijela i ako ta tijela i osobe, koje je to tijelo ovlastilo, podliježu obvezi povjerljivosti iz stavka 1. i 2. ovoga članka. Informacije koje je Agencija dužna priopćiti trećoj državi i Švicarskoj Konfederaciji, a koje potječu iz druge države članice ne smiju se priopćiti bez izričite suglasnosti nadležnog nadzornog tijela te države članice te, prema potrebi, samo u svrhe za koje je to tijelo dalo svoju suglasnost.“.

U stavku 6. riječi: „stavka 1.“ zamjenjuju se riječima: „stavaka 1. i 2.“.

U stavku 6. točki 1. iza riječi: „uprave“ stavlja se zarez i dodaju se riječi: “u vezi sa slučajevima obuhvaćenim kaznenim pravom“.

U točki 3. riječi: „zastupnike ili posrednike u osiguranju“ zamjenjuju se riječju: „posrednike“.

U točki 11. iza riječi: „EIOPA-i“ dodaju se riječi: „pod uvjetima propisanim ostalim odredbama ovog Zakona“, a iza riječi: „Europskoj komisiji“ dodaju se riječi: „pod uvjetima propisanim ostalim odredbama ovoga Zakona“.

U stavku 7. riječi: „stavka 1.“ zamjenjuju se riječima: „stavaka 1. i 2.“, a iza riječi: „državi članici“ stavlja se zarez i dodaju se riječi: „trećoj državi ili Švicarskoj Konfederaciji“.

U stavku 8. točki 2. riječi: „stavka 1.“ zamjenjuju se riječima: „stavaka 1. i 2.“.

U stavku 8. točki 3. iza riječi: „države članice“ stavlja se zarez i dodaju se riječi: „treće države ili Švicarske Konfederacije“.

Stavak 11. mijenja se i glasi:

„(11) Povjerljive informacije koje je Agencija zaprimila u skladu sa stavkom 4. ovoga članka, mogu se objaviti samo uz izričitu suglasnost nadzornog tijela države članice, treće države ili Švicarske Konfederacije od kojeg te informacije potječu, uz iznimke propisane ovim člankom.“

Iza stavka 12. dodaju se stavci 13. i 14. koji glase:

„(13) Iznimno od stavaka 1., 2. i 5. ovoga članka dopušteno je priopćavanje povjerljivih informacija središnjim tijelima državne uprave koja su nadležna za zakonodavstvo iz područja nadzora kreditnih institucija, financijskih institucija, investicijskih usluga i društava za osiguranje odnosno društava za reosiguranje te inspektorima koji djeluju u ime tih tijela. Takvo priopćavanje dopušteno je samo kada je to potrebno radi provođenja bonitetnog nadzora. Ako su povjerljive informacije koje se moraju priopćiti zaprimljene u postupku razmjene informacija između Agencije i nadležnih nadzornih tijela drugih država i razmjenom informacija s tijelima iz stavka 6. točki 3. do 7. ovoga članka, ili su pribavljene tijekom nadzora poslovanja podružnice društva za osiguranje ili društva za reosiguranje u drugoj državi, mogu se proslijediti samo uz izričitu suglasnost nadzornog tijela od kojeg te informacije potječu ili nadzornog tijela države u kojoj je nadzor obavljen.

(14) Agencija može sporazumom o suradnji koji se sklapa u skladu sa stavkom 4. ovoga članka ugovoriti da je razmjena povjerljivih informacija s tijelima iz stavka 6. točki 3. do 7. ovoga članka dopuštena samo uz izričitu suglasnost nadzornog tijela treće države odnosno nadzornog tijela Švicarske Konfederacije od kojeg navedene informacije potječu.“.

**Članak 81.**

Naslov Glave XXIII. mijenja se i glasi: „DISTRIBUCIJA OSIGURANJA“.

Naslov POGLAVLJA I. mijenja se i glasi: „OPĆE ODREDBE“.

Naslov iznad članka i članak 399. mijenjaju se i glase:

„Pojmovi

Članak 399.

(1) Za potrebe ove Glave primjenjuju se sljedeći pojmovi:

1. „distribucija osiguranja” je djelatnost predlaganja i sklapanja ugovora o osiguranju, savjetovanje o ugovorima o osiguranju ili obavljanja drugih pripremnih radnji za sklapanje ugovora o osiguranju, ili sklapanja takvih ugovora, ili pružanja pomoći pri upravljanju takvim ugovorima i njihovu izvršavanju, posebice u slučaju rješavanja odštetnog zahtjeva, uključujući pružanje informacija o jednom ili više ugovora o osiguranju u skladu s kriterijima koje odabiru stranke putem internetske stranice ili nekog drugog medija i sastavljanje rang-liste proizvoda osiguranja, uključujući i usporedbu cijena i proizvoda ili popust na cijenu ugovora o osiguranju, ako stranka može izravno ili neizravno sklopiti ugovor o osiguranju na internetskoj stranici ili drugom mediju

2. „stranka“ je svaka fizička osoba – potrošač kako je definiran Zakonom o zaštiti potrošača, kao i predstavnik grupe potrošača ili pravna osoba koja odabire i ima namjeru izravno ili neizravno sklopiti ili je već sklopio ugovor o osiguranju s društvom za osiguranje

3. „potrošač“ je fizička osoba kako je određena zakonom koji uređuje zaštitu potrošača

4. „distribucija reosiguranja” je aktivnost savjetovanja, predlaganja ili provođenja drugih poslova u pripremi sklapanja ugovora o reosiguranju, sklapanje tih ugovora ili pomoć u upravljanju tim ugovorima i njihovoj provedbi, posebice u slučaju odštetnih zahtjeva, uključujući i kada ih obavlja društvo za reosiguranje bez intervencije posrednika u reosiguranju

5. „posrednik u osiguranju” je svaka fizička ili pravna osoba, osim društva za osiguranje ili društva za reosiguranje i njihovih zaposlenika i osim sporednog posrednika u osiguranju, koja za primitak ima pravo obavljati ili obavlja poslove distribucije osiguranja

6. „sporedni posrednik u osiguranju” je svaka fizička ili pravna osoba, osim kreditnih institucija ili investicijskih društava u skladu s člankom 4. stavkom 1. točkama 1. i 2. Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 i osim HP – Hrvatske pošte d.d. i FINA – Financijske agencije, koja je upisana u registar sporednih posrednika u osiguranju koji vodi Agencija, a koja za primitak ima pravo obavljati ili obavlja poslove distribucije osiguranja kao sporednu djelatnost, i ispunjava sve sljedeće uvjete:

a) glavna poslovna djelatnost te osobe nije distribucija osiguranja

b) ta osoba distribuira samo određene proizvode osiguranja koji služe kao dopuna nekoj robi ili usluzi

c) distribuirani proizvodi osiguranja ne obuhvaćaju životno osiguranje ili rizik od odgovornosti, osim ako ono što obuhvaćaju dopunjuje robu ili uslugu koje posrednik pruža kao svoju glavnu poslovnu djelatnost

7 „posrednik u reosiguranju” je svaka fizička ili pravna osoba, osim društva za reosiguranje ili njegovih zaposlenika, koja za primitak ima pravo obavljati ili obavlja poslove distribucije reosiguranja

8 „posrednik“ je osoba koja je posrednik u osiguranju i/ili posrednik u reosiguranju

9„distributer osiguranja” je svaki posrednik u osiguranju, sporedni posrednik u osiguranju ili društvo za osiguranje

1010 10 „primitak” je svaka provizija, naknada, naplata ili drugo plaćanje, uključujući svaku gospodarsku korist ili svaku financijsku ili nefinancijsku prednost ili poticaj koji se nude ili se daju u pogledu aktivnosti distribucije osiguranja

11. „matična država članica” je:

a) ako je posrednik fizička osoba, država članica u kojoj se nalazi prebivalište posrednika

b) ako je posrednik pravna osoba, država članica u kojoj se nalazi njegovo registrirano sjedište ili, ako prema nacionalnom pravu nema registrirano sjedište, država članica u kojoj se nalazi njegovo glavno sjedište odnosno mjesto u kojem je uprava društva odnosno odakle se upravlja poslovima

12. „država članica domaćin” je država članica u kojoj je posrednik stalno prisutan ili ima poslovni nastan ili pruža usluge, a koja nije njegova matična država članica

13. „podružnica” je organizacijska jedinica ili podružnica posrednika koja se nalazi na državnom području države članice koja nije matična država članica

14. „glavno mjesto poslovanja” je mjesto iz kojeg se upravlja glavnom djelatnosti

15 „savjetovanje” je davanje osobne preporuke stranci, bilo na njezin zahtjev ili na inicijativu distributera osiguranja u pogledu jednog ili više ugovora o osiguranju

|  |  |
| --- | --- |
|  |  |

16. „investicijski proizvod osiguranja” je proizvod osiguranja koji nudi vrijednost po isteku ili otkupnu vrijednost police osiguranja i kod kojeg je ta vrijednost po isteku ili otkupna vrijednost u potpunosti ili dijelom, izravno ili neizravno, izložena fluktuacijama na tržištu i ne uključuje:

a) proizvode neživotnog osiguranja iz članka 7. stavka 2. ovoga Zakona

b) ugovore o životnom osiguranju kod kojih se osigurnine predviđene ugovorom plaćaju samo u slučaju smrti ili u vezi s nesposobnošću koja je posljedica ozljede, bolesti ili invalidnosti;

c) mirovinske proizvode kojima je, prema posebnom zakonu, priznato da im je prvotna svrha pružati ulagatelju prihod u mirovini te koji ulagatelju daju pravo na određene koristi

d) službeno priznate programe strukovnih mirovina prema zakonima koji uređuju strukovne mirovine

e) proizvode individualnog mirovinskog osiguranja za koje je na temelju posebnog zakona propisan financijski doprinos poslodavca i kod kojih poslodavac ili zaposlenik ne mogu birati proizvod mirovinskog osiguranja ili osiguravatelja

17. „trajni medij” je svako sredstvo koje:

a) omogućuje stranci pohranjivanje informacija koje su joj osobno upućene tako da joj budu dostupne za buduću uporabu u razdoblju koje odgovara namjeni tih informacija te

b) omogućuje neizmijenjenu reprodukciju pohranjenih informacija

18. „proizvođač proizvoda osiguranja“ je društvo za osiguranje kao i posrednik koji izrađuje odnosno dizajnira proizvode osiguranja i stavlja na raspolaganje distributerima sve odgovarajuće informacije o proizvodu osiguranja i postupku odobrenja proizvoda, uključujući utvrđeno ciljano tržište proizvoda, a u skladu s delegiranim aktom Europske komisije koji uređuje primjenu odredbi o distribuciji osiguranja.

(2)   Za potrebe stavka 1. točaka 1. i 2. ovoga članka ne smatra se distribucijom osiguranja ni distribucijom reosiguranja:

1. usputno pružanje informacija u okviru druge poslovne djelatnosti, ako:

a) pružatelj ne poduzima dodatne korake u cilju pružanja pomoći stranci pri sklapanju odnosno izvršavanju ugovora o osiguranju

b) svrha te aktivnosti nije pomoći stranci pri sklapanju odnosno izvršavanju ugovora o reosiguranju

2. upravljanje odštetnim zahtjevima društva za osiguranje ili društva za reosiguranje na profesionalnoj osnovi, likvidacija šteta ili stručna procjena odštetnih zahtjeva

3. puko pružanje podataka i informacija o mogućim ugovarateljima osiguranja, posrednicima u osiguranju, posrednicima u reosiguranju, društvima za osiguranje ili društvima za reosiguranje, ako pružatelj ne poduzima dodatne korake s ciljem pružanja pomoći pri sklapanju ugovora o osiguranju ili reosiguranju

4. puko pružanje informacija mogućim ugovarateljima osiguranja o proizvodima osiguranja ili reosiguranja, posredniku u osiguranju, posredniku u reosiguranju, društvu za osiguranje ili društvu za reosiguranje, ako pružatelj ne poduzima dodatne korake s ciljem pružanja pomoći pri sklapanju ugovora o osiguranju ili reosiguranju.“.

**Članak 82.**

Naslov iznad članka i članak 400. mijenjaju se i glase:

„*Područje primjene*

Članak 400.

(1) Ovom se Glavom Zakona propisuju pravila osnivanja i obavljanja poslova distribucije osiguranja i distribucije reosiguranja na području Republike Hrvatske.

(2) Ova se Glava Zakona odnosi na sve fizičke ili pravne osobe koje imaju prebivalište, boravište ili sjedište na području Republike Hrvatske i koje obavljaju poslove distribucije proizvoda osiguranja i reosiguranja i upisane su u registar distributera koji vodi Agencija.

(3) Ova se Glava Zakona ne odnosi na sporedne posrednike u osiguranju koji pružaju usluge distribucije osiguranja ako vrijede svi dolje navedeni uvjeti:

1. osiguranje predstavlja dopunu robi ili usluzi koju pruža bilo koji pružatelj usluge, ako takvo osiguranje pokriva:

a) rizik kvara, gubitka, krađe ili oštećenja robe ili nekorištenja usluge koju pružatelj usluge pruža ili

b) oštećenje ili gubitak prtljage i druge rizike vezane uz putovanje rezervirano kod toga pružatelja usluge.

2. iznos godišnje premije osiguranja za proizvod osiguranja ne premašuje 4.500,00 kuna, izračunato na proporcionalnoj (pro rata) godišnjoj osnovi;

3. iznimno od odredbe iz točke 2. ovoga stavka, ako osiguranje predstavlja dopunu usluzi iz točke 1. ovoga stavka, a ta se usluga pruža tri mjeseca ili kraće, iznos premije osiguranja ne premašuje 1.500,00 kuna po osobi.

(4) Pri obavljanju poslova distribucije osiguranja od strane sporednog posrednika u osiguranju iz stavka 3. ovoga članka, distributer osiguranja je dužan osigurati sljedeće:

1. informiranje stranke prije sklapanja ugovora o svojem identitetu i adresi te o postupcima iz članka 427. ovoga Zakona kojima se strankama i drugim zainteresiranim osobama omogućuje podnošenje pritužbi i prigovora

2. poduzimanje odgovarajućih i proporcionalnih koraka za ispunjavanje uvjeta informiranja i pravila poslovnog ponašanja iz članaka 430. i pravila za unakrsnu prodaju iz članka 436.a ovoga Zakona te kako bi se prije sklapanja ugovora u obzir uzeli zahtjevi i potrebe stranaka

3. dostavljanje dokumenta stranci s informacijama o proizvodu osiguranja navedenog u članku 433. stavku 5. ovoga Zakona prije sklapanja ugovora o osiguranju.

(5) Agencija nadzire distributera osiguranja i sporednog posrednika iz stavka 4. ovoga članka u izvršavanju obveza iz tog stavka.

(6) Agencija prati tržišta, uključujući tržište proizvoda dodatnog osiguranja koji se stavljaju na tržište, distribuiraju ili prodaju u ili iz Republike Hrvatske.

(7) Ovaj se Zakon ne primjenjuje na poslove distribucije osiguranja i distribucije reosiguranja koji su povezani s rizicima i obvezama izvan područja Republike Hrvatske i izvan drugih država članica.

(8) Odredbe ove Glave ne odnose se na društva za osiguranje, društva za reosiguranje i posrednike koji obavljaju poslove distribucije osiguranja i distribucije reosiguranja preko poslovnog nastana ili u skladu s načelom slobode pružanja usluga na području treće države pod uvjetom da je zajamčeno jednako postupanje prema svim osobama koje obavljaju ili imaju odobrenje za rad za obavljanje poslova distribucije osiguranja i distribucije reosiguranja na tom tržištu.

(9) Odredbe ove Glave ne odnose se na poslove distribucije osiguranja ili distribucije reosiguranja koje se obavljaju u trećim državama.

(10) Odredbe ove Glave ne primjenjuju se na fizičku osobu koja na temelju zaposlenja, odnosno drugog pravnog odnosa pomaže distributeru osiguranja tako da ga samo i isključivo dovodi u vezu s potencijalnim ugovarateljem osiguranja, (pomoćnik distributera osiguranja), radi sklapanja ugovora o osiguranju, na temelju koje ostvaruje pravo na naknadu, a istodobno ne smije te poslove obavljati za više distributera osiguranja.

(11) Agencija je dužna obavijestiti Europsku komisiju o svim općim poteškoćama s kojima se distributeri osiguranja ili distributeri reosiguranja susreću pri ostvarivanju prava poslovnog nastana ili obavljanju poslova distribucije osiguranja ili distribucije reosiguranja u trećoj državi.“.

**Članak 83.**

Naslov POGLAVLJA II. mijenja se i glasi: „DISTRIBUCIJA OSIGURANJA I DISTRIBUCIJA REOSIGURANJA“.

Naslov iznad članka i članak 401. mijenjaju se i glase:

„*Distribucija osiguranja i distribucija reosiguranja*

Članak 401.

(1) Poslove distribucije osiguranja na području Republike Hrvatske mogu obavljati distributeri osiguranja upisani u registar Agencije i to:

1. posrednik u osiguranju

2. sporedni posrednik u osiguranju

3. društvo za osiguranje.

(2) Poslove distribucije reosiguranja na području Republike Hrvatske mogu obavljati distributeri reosiguranja upisani u registar Agencije i to:

1. posrednik u reosiguranju

2. društvo za reosiguranje

3. društvo za osiguranje koje ima odobrenje Agencije za obavljanje poslova reosiguranja.

(3) Osim poslova distribucije osiguranja iz članka 399. stavka 1. točke 1. ovoga Zakona posrednik u osiguranju iz članka 402. stavka 1. točke 1.-6. iznimno može:

1. pružati druge intelektualne i tehničke usluge u vezi s poslovima distribucije osiguranja kao što su usluge savjetovanja, izrade i provođenja promidžbenih aktivnosti te usluge edukacije

2. obavljati poslove nuđenja udjela investicijskih fondova te poslove ponude mirovinskih programa dobrovoljnih mirovinskih fondova i mirovinskih osiguravajućih društava u skladu s odredbama zakona kojim se uređuje poslovanje investicijskih fondova, dobrovoljnih mirovinskih fondova i mirovinskih osiguravajućih društava,

3. surađivati s drugim osobama ovlaštenim za obavljanje poslova distribucije osiguranja u obavljanju poslova distribucije osiguranja uz prethodnu suglasnost distributera osiguranja čiji proizvod distribuira.“.

**Članak 84.**

Naslov iznad članka i članak 402. mijenjaju se i glase:

*„Kategorije posrednika*

Članak 402.

(1) Kategorije posrednika u osiguranju iz članka 401. stavak 1. točke 1. ovoga Zakona su:

1. zastupnik u osiguranju, fizička osoba koja u ime i za račun jednog ili više društava za osiguranje ili društava za osiguranje iz druge države članice obavlja poslove distribucije osiguranja

2. obrtnik zastupnik u osiguranju koji u ime i za račun jednog ili više društava za osiguranje ili društava za osiguranje iz druge države članice obavlja poslove distribucije osiguranja

3. društvo za zastupanje u osiguranju koji u ime i za račun jednog ili više društava za osiguranje ili društava za osiguranje iz druge države članice obavlja poslove distribucije osiguranja

4. broker u osiguranju, fizička osoba koja po nalogu stranke obavlja poslove distribucije osiguranja

5. obrtnik broker u osiguranju koji po nalogu stranke obavlja poslove distribucije osiguranja;

6. društvo za brokerske poslove u osiguranju koje po nalogu stranke obavlja poslove distribucije osiguranja

7. kreditna institucija koja u ime i za račun društva za osiguranje ili po nalogu stranke obavlja poslove distribucije osiguranja i osnovana je u skladu sa zakonom kojim se uređuje osnivanje kreditnih institucija

8. investicijsko društvo koje u ime i za račun društva za osiguranje ili po nalogu stranke obavlja poslove distribucije osiguranja i osnovano je u skladu sa zakonom kojim se uređuje osnivanje investicijskih društava

9. HP – Hrvatska pošta d.d. koja u ime i za račun društva za osiguranje ili po nalogu stranke obavlja poslove distribucije osiguranja

10. FINA – Financijska agencija koja u ime i za račun društva za osiguranje ili po nalogu stranke obavlja poslove distribucije osiguranja.

(2) Kategorije posrednika u reosiguranju iz članka 401. stavak 2. točke 1. ovoga Zakona su:

1. broker u reosiguranju, fizička osoba koja po nalogu stranke obavlja poslove distribucije reosiguranja

2. obrtnik broker u reosiguranju koji po nalogu stranke obavlja poslove distribucije reosiguranja

3. društvo za brokerske poslove u reosiguranju koji po nalogu stranke obavlja poslove distribucije reosiguranja.“.

**Članak 85.**

Naslov iznad članka i članak 403. mijenjaju se i glase:

*„Obveze posrednika*

Članak 403.

(1) Posrednik u osiguranju dužan je obavljati poslove distribucije osiguranja, a posrednik u reosiguranju dužan je obavljati poslove distribucije reosiguranja u skladu s odredbama ovoga Zakona.

(2) Osim zastupnika u osiguranju za njegove postupke u vezi s distribucijom osiguranja odgovara i njegov poslodavac i društvo za osiguranje koje zastupa u poslovima distribucije osiguranja, a osim društva za zastupanje u osiguranju i obrtnika zastupnika u osiguranju za njihove poslove u vezi s distribucijom osiguranja odgovara i društvo za osiguranje koje zastupaju u poslovima distribucije osiguranja.

(3) Posrednik odgovara za poslove svojih zaposlenika i osoba koje za njega rade na temelju drugog ugovornog odnosa.

(4) Posrednik je dužan obavljati poslove distribucije osiguranja i distribucije reosiguranja u skladu s pravilima struke i štititi interese svog nalogodavca.

(5) Radi ispunjavanja obveze iz ovoga članka broker u osiguranju i/ili reosiguranju, obrtnik broker u osiguranju i/ili reosiguranju te društvo za brokerske poslove u osiguranju i/ili reosiguranju dužni su:

1. voditi popis pisanih naloga, punomoći stranaka ili drugih dokumenta na temelju kojih su ovlašteni obavljati poslove distribucije osiguranja ili distribucije reosiguranja za stranku, a koji sadržava:

a) redni broj i datum upisa

b) ime, prezime, OIB i prebivalište/boravište fizičke osobe te tvrtku i sjedište pravne osobe stranke

c) vrstu osiguranja

d) naziv društva za osiguranje ili društva za reosiguranje ako je sklopljen ugovor o osiguranju ili ugovor o reosiguranju po nalogu stranke.

2. obavijestiti društvo za osiguranje, odnosno društvo za reosiguranje o traženju ponude stranke za sklapanje ugovora o osiguranju, odnosno reosiguranju te od koga može zahtijevati naplatu u skladu s člankom 435. stavku 2. ovoga Zakona

3. načiniti odgovarajuću analizu rizika i informirati stranku u skladu s odredbama ove Glave Zakona

4. pisano obrazložiti svoj prijedlog izbora društva za osiguranje odnosno društva za reosiguranje i određenog osiguranja i izvijestiti ga o primitku u skladu s odredbama ove Glave ovoga Zakona

5. u ime stranke posredovati kod sklapanja ugovora o osiguranju, odnosno reosiguranju koje je u skladu sa zahtjevom stranke s obzirom na osigurateljno pokriće, pri čemu ta obveza može biti ograničena samo na određene usluge osiguranja, odnosno reosiguranja, ako broker u osiguranju i/ili reosiguranju o tome izričito obavijesti osiguranika

6. provjeriti sadržaj police osiguranja, odnosno ugovora o reosiguranju

7. uručiti ugovaratelju osiguranja i ugovaratelju reosiguranja policu osiguranja, odnosno ugovor o reosiguranju te druge akte koji se predaju ugovaratelju osiguranja u skladu s odredbama ovoga Zakona, a u vezi s ugovorom o osiguranju, odnosno reosiguranju

8. pružati pomoć ugovaratelju osiguranja, ugovaratelju reosiguranja, odnosno osiguraniku pri izvršavanju prava i obveza iz ugovora o osiguranju za vrijeme trajanja ugovora o osiguranju, odnosno reosiguranju, i to i prije i nakon nastupanja osiguranog slučaja te se ponajprije brinuti da ugovaratelj osiguranja, ugovaratelj reosiguranja, odnosno osiguranik poduzme sve pravne radnje koje su bitne za očuvanje, odnosno realizaciju prava na temelju ugovora o osiguranju, odnosno reosiguranju u rokovima određenim za poduzimanje tih pravnih radnji

9. stalno provjeravati ugovore o osiguranju, odnosno reosiguranju koje je ugovaratelj osiguranja, odnosno reosiguranja sklopio njegovim posredovanjem te izraditi prijedloge za izmjenu ovih ugovora o osiguranju, odnosno reosiguranju radi što bolje zaštite ako je potrebno.

(6) Na posrednike se na odgovarajući način primjenjuju i propisi u Republici Hrvatskoj koji se odnose na obvezu čuvanja poslovne tajne, zaštitu potrošača te propisi kojima se uređuje sprječavanje pranja novca i financiranja terorizma.

(7) Distributeri osiguranja smiju za obavljanje poslova distribucije osiguranja i distribucije reosiguranja koristiti samo usluge posrednika ili sporednog posrednika u osiguranju koji su upisani u registar Agencije uključujući i one sporedne posrednike iz članka 400. stavka 3. ovoga Zakona i to samo za distribuciju onih vrsta osiguranja za koje su upisani u registar Agencije.“

(8) Posrednik u osiguranju ne smije biti u istom ugovoru o osiguranju ili ugovoru o reosiguranju i stranka i distributer osiguranja osim ako može dokazati da je osiguraniku pružio sve informacije u svezi s ugovorom o osiguranju koji se na njega odnosi i da ga je upoznao sa svim pravima iz ugovora o osiguranju koji se odnosi na osiguranika. U slučaju kada posrednik u osiguranju u istom ugovoru o osiguranju nastupa u svojstvu distributera i stranke iz ugovora o osiguranju, dužan je osiguranika upoznati sa činjenicom da u istom ugovoru o osiguranju nastupa u svojstvu posrednika u osiguranju, naznačiti kako u pogledu ugovora o osiguranju ostvaruje pravo na proviziju, a što osiguranik prije sklapanja ugovora o osiguranju mora potvrditi pisanim putem odnosno dati svoj pristanak.“

**Članak 86.**

Naslov iznad članka i članak 404. mijenjaju se i glase:

*„Obveze društva za osiguranje i društva za reosiguranje*

 Članak 404.

(1) Društvo za osiguranje i društvo za reosiguranje ne smiju omogućiti da poslove distribucije osiguranja i distribucije reosiguranja obavljaju druge osobe osim osoba iz članaka 401. i 402. ovoga Zakona.

(2) Društva za osiguranje i društva za reosiguranje dužna su odobravati, provoditi i redovito preispitivati svoje unutarnje politike i odgovarajuće unutarnje postupke kako bi se osiguralo poštivanje uvjeta stručnosti i primjerenosti iz članaka 422. i 423. ovoga Zakona.

(3) Društva za osiguranje i društva za reosiguranje dužna su ustrojiti funkciju za praćenje i kontrolu distribucije osiguranja i reosiguranja koja će osigurati pravilno provođenje odobrenih politika i postupaka i imenovati nositelja te funkcije koji će ispunjavati uvjete iz članka 422. i 423. ovoga Zakona i o nositelju te funkcije obavijestiti Agenciju u skladu s pravilnikom iz članka 201. ovoga Zakona.

(4) Društva za osiguranje i društva za reosiguranje uspostavljaju, održavaju i redovito ažuriraju evidencije svih relevantnih dokumenata u pogledu primjene i provjere uvjeta stručnosti i primjerenosti iz članaka 422. i 423. ovoga Zakona.“.

**Članak 87.**

Naslov iznad članka i članak 405. mijenjaju se i glase:

*„Obrt za zastupanje u osiguranju i obrt za brokerske poslove u osiguranju i/ili* *reosiguranju*

Članak 405.

(1) Obrt za zastupanje u osiguranju je samostalno i trajno obavljanje djelatnosti distribucije osiguranja u skladu s odredbama ovoga Zakona.

(2) Obrt za brokerske poslove u osiguranju i/ili reosiguranju je samostalno i trajno obavljanje djelatnosti distribucije osiguranja i distribucije reosiguranja u skladu s odredbama ovoga Zakona.

(3) Obrt iz stavaka 1. i 2. ovoga članka osniva se u skladu s odredbama ovoga Zakona i zakona kojim se uređuje osnivanje obrta.

(4) Obrtnik zastupnik u osiguranju je fizička osoba, vlasnik obrta za zastupanje u osiguranju s prebivalištem ili boravištem u Republici Hrvatskoj koji je upisan u registar Agencije, a zastupa jedno ili više društava za osiguranje.

(5) Obrtnik broker u osiguranju i/ili reosiguranju je fizička osoba, vlasnik obrta za brokerske poslove u osiguranju i/ili reosiguranju s prebivalištem ili boravištem u Republici Hrvatskoj koji je upisan u registar Agencije, a koji po nalogu stranke obavlja djelatnost distribucije osiguranja i distribucije reosiguranja.

(6) Obrtnik, koji nije zastupnik u osiguranju iz stavka 4. ovoga članka, mora, u skladu s odredbama zakona kojem se uređuje obrt, imati zaposlenog poslovođu koji je zastupnik u osiguranju upisan u registar Agencije, a obrtnik, koji nije broker u osiguranju i/ili reosiguranju iz stavka 5. ovoga članka, mora imati zaposlenog poslovođu koji je broker u osiguranju i/ili reosiguranju upisan u registar Agencije.

(7) Odredbe ovoga Zakona koje se odnose na društvo za zastupanje u osiguranju primjenjuju se i na obrtnika zastupnika u osiguranju.

(8) Odredbe ovoga Zakona koje se odnose na društvo za brokerske poslove u osiguranju i/ili reosiguranju primjenjuju se i na obrtnika brokera u osiguranju i/ili reosiguranju.“.

**Članak 88.**

Naslov iznad članka i članak 406. mijenjaju i glase:

*„Društvo za zastupanje u osiguranju i društvo za brokerske poslove u osiguranju i/ili reosiguranju*

 Članak 406.

(1) Društvo za zastupanje u osiguranju je pravna osoba sa sjedištem u Republici Hrvatskoj koja u ime i za račun jednog ili više društava za osiguranje obavlja poslove distribucije osiguranja i upisana je u registar Agencije na temelju dozvole Agencije za obavljanje poslova distribucije osiguranja.

(2) Društvo za brokerske poslove u osiguranju i/ili reosiguranju je pravna osoba sa sjedištem u Republici Hrvatskoj koja po nalogu stranke obavlja poslove distribucije osiguranja i/ili distribucije reosiguranja i upisana je u registar Agencije na temelju dozvole Agencije za obavljanje poslova distribucije osiguranja ili na temelju dozvole Agencije za obavljanje poslova distribucije reosiguranja.

(3) Društva iz stavka 1. i 2. ovoga članka mogu se osnovati kao dioničko društvo, društvo s ograničenom odgovornošću ili kao jednostavno društvo s ograničenom odgovornošću prema zakonu koji uređuje trgovačka društva.“.

**Članak 89.**

Naslov iznad članka i članak 407. mijenjaju se i glase:

*„Posebne odredbe za kreditne institucije, investicijska društva, HP – Hrvatsku poštu d.d. i FINA- Financijsku agenciju*

Članak 407.

(1) Kreditne institucije, investicijska društva, HP – Hrvatska pošta d.d. i FINA – Financijska agencija ovlaštene su obavljati poslove distribucije osiguranja na temelju dozvole za obavljanje poslova distribucije osiguranja isključivo u ime i za račun društva za osiguranje ili distribuciju osiguranja isključivo po nalogu stranke u skladu s odredbama ovoga Zakona.

(2) Kreditne institucije ovlaštene su obavljati poslove distribucije osiguranja ako za obavljanje tih poslova imaju suglasnost Agencije i odobrenje Hrvatske narodne banke.

(3) Kreditne institucije podnose Agenciji zahtjev za izdavanje suglasnosti, a ostali posrednici iz ovoga članka zahtjev za izdavanje dozvole za obavljanje poslova distribucije osiguranja, u kojem navode da bi distribuciju osiguranja obavljale u ime i za račun društva za osiguranje ili da bi distribuciju osiguranja obavljale po nalogu stranke i uz taj zahtjev dostavljaju dokaze propisane člankom 412. ovoga Zakona.

(4) O oduzimanju suglasnosti kreditnoj instituciji za obavljanje poslova distribucije osiguranja odnosno prestanku postojanja uvjeta propisanih ovim Zakonom za obavljanje poslova distribucije osiguranja Agencija će bez odgađanja obavijestiti Hrvatsku narodnu banku koja će bez odgađanja ukinuti odobrenje kreditnoj instituciji za obavljanje poslova distribucije osiguranja.

(5) Agencija će o zahtjevu za izdavanje suglasnosti i dozvole iz stavka 3. ovoga članka odlučiti u roku od 60 dana od dana zaprimanja urednog zahtjeva.

(6) Ako posrednici iz ovoga članka umjesto u ime i za račun društva za osiguranje žele promijeniti način obavljanja poslova distribucije osiguranja po nalogu stranke i obratno, moraju podnijeti zahtjev Agenciji zajedno s popisom svih zaposlenika koji obavljaju poslove distribucije osiguranja u skladu s člankom 412. stavkom 2. ovoga Zakona.

(7) Na posrednike iz ovog članka na odgovarajući način primjenjuju se odredbe koje su propisane za posrednike u osiguranju osim ako nije drukčije propisano ovom Glavom Zakona.“.

**Članak 90.**

Naslov iznad članka i članak 408. mijenjaju se i glase:

*„Sporedni posrednik u osiguranju*

Članak 408.

(1) Sporedni posrednik u osiguranju koji je pravna osoba smije obavljati poslove distribucije osiguranja samo ako je upisan u registar Agencije za obavljanje poslova distribucije osiguranja.

(2) Sporedni posrednik u osiguranju koji je fizička osoba i upisan je u registar sporednih posrednika Agencije smije obavljati poslove distribucije osiguranja samo na temelju ugovora o radu, odnosno drugog ugovornog odnosa sklopljenog s pravnom osobom iz stavka 1. ovoga članka.“

**Članak 91.**

Naslov iznad članka i članak 409. mijenjaju se i glase:

*„Pripajanje i spajanje*

Članak 409.

(1) Društvo za zastupanje u osiguranju dužno je prije pripajanja i o izvršenom upisu pripajanja drugog društva za zastupanje u osiguranju, u sudskom registru, o tome obavijestiti Agenciju u skladu s pravilnikom Agencije iz članka 201. ovoga Zakona.

(2) Društvo za brokerske poslove u osiguranju i/ili reosiguranju dužno je prije pripajanja i o izvršenom upisu pripajanja drugog društva za brokerske poslove u osiguranju i/ili reosiguranju o tome pisano obavijestiti Agenciju u skladu s pravilnikom Agencije iz članka 201. ovoga Zakona.

(3) Kada se društva za zastupanje u osiguranju namjeravaju spojiti i kada se društva za brokerske poslove u osiguranju i/ili reosiguranju namjeravaju spojiti moraju prije spajanja od Agencije dobiti dozvolu za novo društvo koje će nastati njihovim spajanjem.“.

**Članak 92.**

Naslov iznad članka i članak 410. mijenjaju se i glase:

*„Upis u registar*

Članak 410.

(1) Agencija vodi javni registar pravnih i fizičkih osoba koje u skladu s odredbama ovoga Zakona imaju pravo na području Republike Hrvatske obavljati poslove distribucije osiguranja i distribucije reosiguranja.

(2) Posrednici i sporedni posrednici u osiguranju upisuju se u registar Agencije pod uvjetima propisanim ovim Zakonom i ovlašteni su obavljati poslove distribucije osiguranja odnosno distribucije reosiguranja dok su upisani u registar Agencije.

(3) Registar iz stavka 1. ovoga članka Agencija vodi na svojim internetskim stranicama, uspostavljene kao jedinstveno informativno mjesto koje omogućuje brz i jednostavan javni pristup informacijama iz registra, koje se prikupljaju elektroničkim putem i ažuriraju te sadrži identifikacijske podatke nadležnih tijela matične države članice.

(4) Svaki posrednik i sporedni posrednik u osiguranju dužan je bez odgađanja, pisanim putem obavijestiti Agenciju o izmijeni ili prestanku postojanja uvjeta na temelju kojih je upisan u registar.

(5) Distributeri osiguranja, distributeri reosiguranja i udruženja društava za osiguranje i društava za reosiguranje koji imaju ovlaštenje Agencije mogu sudjelovati pri upisu podataka u registar o fizičkim i pravnim osobama iz stavka 1. ovoga članka, kao i pri upisu podataka o njihovom ispunjavanju uvjeta stručnosti i primjerenosti u skladu s pravilnikom Agencije iz članka 412. ovoga Zakona.

(6) Društvo za osiguranje ili društvo za reosiguranje ili društvo za zastupanje u osiguranju ili društvo za brokerske poslove u osiguranju i reosiguranju će upisati podatke iz stavka 5. ovoga članka o posredniku u osiguranju ili reosiguranju ili sporednom posredniku u osiguranju koji za njega obavlja poslove distribucije osiguranja ili distribucije reosiguranja u skladu s člankom 403. stavkom 2. ovoga Zakona.

(7) Društvo za osiguranje i društvo za reosiguranje i njihovi zaposlenici ne upisuju se u registar Agencije iz ove Glave Zakona.

(8) Posrednik i sporedni posrednik nije obvezan upisati podatke u registar o svim svojim zaposlenicima uključenim u poslovima distribucije osiguranja ili reosiguranja već samo o onim koji su izravno odgovorni za distribuciju osiguranja ili distribuciju reosiguranja.

(9) Agencija nadzire upis podataka i redovito provjerava podatke u registru iz ovoga članka.“.

**Članak 93.**

Naslov iznad članka i članak 411. mijenjaju se i glase:

*„Registar Agencije*

Članak 411.

(1) Agencija vodi registar posrednika i sporednih posrednika u osiguranju i to:

1. zastupnika u osiguranju

2. obrtnika zastupnika u osiguranju

3. društava za zastupanje u osiguranju

4. brokera u osiguranju i/ili u reosiguranju

5. obrtnika brokera u osiguranju i/ili u reosiguranju

6. društava za brokerske poslove u osiguranju i/ili u reosiguranju

7. kreditnih institucija koje obavljaju distribuciju osiguranja isključivo za društva za osiguranje ili distribuciju osiguranja isključivo po nalogu stranke

8. investicijskih društava koja obavljaju distribuciju osiguranja isključivo za društva za osiguranje ili distribuciju osiguranja isključivo po nalogu stranke

9. HP – Hrvatske pošte d.d. kada obavlja poslove distribucije osiguranja isključivo za društva za osiguranje ili distribuciju osiguranja po nalogu stranke

10. FINA – Financijske agencije kada obavlja poslove distribucije osiguranja isključivo za društva za osiguranje ili distribuciju osiguranja isključivo po nalogu stranke

11. sporednih posrednika u osiguranju fizičkih osoba

12. sporednih posrednika turističkih agencija koje obavljaju poslove distribucije osiguranja uz osnovnu djelatnost

13. drugih sporednih posrednika koji obavljaju poslove distribucije osiguranja uz osnovnu djelatnost.

(2) Registar osoba iz stavka 1. ovoga članka sadržava za svaku pojedinu osobu iz stavka 1. ovoga članka sljedeće:

1. registarski broj

2. ime i prezime/naziv

3. osobni identifikacijski broj OIB

4. adresu/sjedište/glavno sjedište/glavno mjesto poslovanja

5. kategoriju posrednika ili sporednog posrednika u osiguranju

6. podatke o odgovornim osobama koje upravljaju distributerom osiguranja ili reosiguranja ili koje su odgovorne za distribuciju osiguranja ili distribuciju reosiguranja

7. vrstu osiguranja ili reosiguranja koju distribuira

8. datum upisa u registar

9. naziv društva za osiguranje ili reosiguranje koje zastupa

10. državu članicu ili države članice u kojoj se namjerava poslovati ili se posluje na temelju slobode pružanja usluga ili slobode poslovnog nastana.“.

**Članak 94.**

Naslov iznad članka i članak 412. mijenjaju se i glase:

*„Uvjeti za upis u registar*

Članak 412.

(1) Agencija će upisati pravnu osobu u registar posrednika i sporednih posrednika u osiguranju na temelju izdane dozvole za obavljanje poslova distribucije osiguranja ili distribucije reosiguranja i primljene obavijesti o upisu te pravne osobe u sudski registar.

(2) Zahtjev za izdavanje dozvole za obavljanje poslova distribucije osiguranja ili distribucije reosiguranja iz stavka 1. ovoga članka Agenciji podnosi osnivač distributera koji je pravna osoba u osnivanju ili odgovorna osoba pravne osobe koja namjerava obavljati poslove posrednika ili sporednog posrednika u osiguranju, a zahtjev mora sadržavati:

1. navedenu kategoriju posrednika ili sporednog posrednika u osiguranju u kojoj namjerava obavljati poslove distribucije osiguranja ili distribucije reosiguranja i kada je to primjenjivo, navod hoće li obavljati poslove distribucije osiguranja u ime i za račun društva za osiguranje ili po nalogu stranke

2. podatke o osobi koja će biti odgovorna osoba u tom posredniku ili sporednom posredniku za obavljanje poslova distribucije osiguranja odnosno distribucije reosiguranja, a upisana je u registar posrednika i sporednih posrednika Agencije za obavljanje poslova distribucije osiguranja ili distribucije reosiguranja u onim vrstama osiguranja za koje će distribuciju obavljati taj posrednik ili sporedni posrednik

3. podatke o identitetu dioničara ili članova posrednika odnosno sporednog posrednika, bilo da se radi o fizičkim ili pravnim osobama, koji imaju vlasnički udio u temeljnom kapitalu posrednika odnosno sporednog posrednika koji premašuje 10% visine tih udjela

4. podatke o identitetu osoba (ime, prezime, adresu prebivališta, osobni identifikacijski broj OIB fizičke osobe ili tvrtku, sjedište, osobni identifikacijski broj OIB pravne osobe) koje su u uskoj povezanosti s tim posrednikom ili sporednim posrednikom u osiguranju

5. očitovanje iz kojeg proizlazi da ti udjeli ili uska povezanost nisu prepreka učinkovitom izvršavanju nadzornih zadaća nadležnog tijela.

(3) Agencija će upisati fizičku osobu u registar posrednika i registar sporednih posrednika u osiguranju nakon uspješne provjere stručnih znanja potrebnih za obavljanje poslova distribucije osiguranja i distribucije reosiguranja.

(4) Fizička osoba može pristupiti provjeri stručnih znanja iz stavka 3. ovoga članka na temelju prijave koju podnosi Agenciji, a koja sadržava:

1. navod o kategoriji posrednika ili sporednog posrednika u osiguranju u kojoj namjerava obavljati poslove distribucije osiguranja ili distribucije reosiguranja odnosno hoće li poslove distribucije osiguranja obavljati u ime i za račun društva za osiguranje kao zastupnik u osiguranju ili po nalogu stranke kao broker u osiguranju ili reosiguranju

2. dokaze o posjedovanju najmanje srednje stručne spreme

3. potvrdu iz prekršajne i kaznene evidencije o ispunjavanju uvjeta primjerenosti iz članka 423. ovoga Zakona, a kad to nije primjenjivo, izjava osobe o ispunjavanju uvjeta primjerenosti iz članka 423. ovoga Zakona

4. podatke o identitetu osoba (ime, prezime, adresu prebivališta, osobni identifikacijski broj fizičke osobe ili tvrtku, sjedište, osobni identifikacijski broj pravne osobe) koje su u uskoj povezanosti s podnositeljem prijave

5. očitovanje i je li uska povezanost iz točke 4. ovoga stavka prepreka obavljanju poslova distribucije i učinkovitom izvršavanju nadzornih zadaća nadležnog tijela.

(5) Iznimno od stavka 3. ovoga članka Agencija će upisati u registar posrednika ili sporednog posrednika u osiguranju iz druge države članice, bez prethodne provjere stručnog znanja, na temelju njegovog zahtjeva uz koji je priložena potvrda o upisu u registar distributera druge države članice i dokaze o ispunjavanju uvjeta iz stavka 4. ovoga članka.

(6) Agencija će najkasnije u roku od tri mjeseca upisati u registar posrednika i sporednog posrednika u osiguranju fizičku i pravnu osobu koja je ispunila uvjete propisane ovim člankom.

(7) Posrednik i sporedni posrednik u osiguranju dužan je pisano i bez odgađanja obavijestiti Agenciju o promjenama podataka, prestanku uvjeta propisanih za posrednike i sporedne posrednike u registru iz ovoga članka i o visini osigurane odgovornosti iz članka 424. ovoga Zakona.

(8) Upis podataka o posrednicima i sporednim posrednicima u registar obavlja se putem interneta na temelju obrasca koji je objavljen na internetskoj stranici Agencije i u skladu s pravilnikom Agencije.

(9) Smatra se da je fizička osoba koja je uspješno položila provjeru stručnih znanja iz stavka 3. ovoga članka i ispunila uvjet iz članka 422. stavak 4. ovoga Zakona koji vrijedi godinu dana od dana upisa u registar posrednika ili registar sporednih posrednika u osiguranju.

(10) Agencija je ovlaštena zatražiti od nadležnih državnih tijela podatak je li posrednik i sporedni posrednik u osiguranju u kaznenoj evidenciji ministarstva nadležnog za pravosuđe i podatak iz Europskog sustava kaznenih evidencija je li posrednik osuđivan za kaznena djela.“

**Članak 95.**

Naslov iznad članka i članak 413. mijenjaju se i glase:

*„Odbijanje zahtjeva i brisanje iz registra*

Članak 413.

(1) Agencija će donijeti rješenje kojim se odbija zahtjev za izdavanje dozvole iz članka 412. ovoga Zakona:

1. ako nisu ispunjeni uvjeti propisani člankom 412. ovoga Zakonom

2. ako zakoni i drugi propisi treće države koji se odnose na jednu ili više fizičkih ili pravnih osoba s kojima je posrednik u uskoj povezanosti ili poteškoće u provođenju tih zakona i drugih propisa onemogućavaju učinkovito izvršavanje nadzornih ovlasti Agencije (A3 P7)

3. ako iz zahtjeva za izdavanje dozvole za obavljanje poslova distribucije osiguranja ili distribucije reosiguranja proizlazi da nisu ispunjeni drugi uvjeti za izdavanje dozvole.

(2) Agencija će ukinuti dozvolu za obavljanje poslova distribucije osiguranja ili distribucije reosiguranja i brisati iz registra posrednika i sporednog posrednika u osiguranju u sljedećim slučajevima:

1. ako u slučaju provedene obnove postupka utvrdi da je dozvola izdana na temelju neistinitih ili netočnih podataka ili izjava bitnih za donošenje tog rješenja

2. ako pravna osoba iz članka 401. ovoga Zakona učestalo krši odredbe Glave XXIII Zakona

3. ako pravna osoba iz članka 401. ovoga Zakona nema osiguranu odgovornost u skladu s člankom 424. ovoga Zakona

4. ako pravna osoba iz članka 401. ovoga Zakona učestalo krši obveze pravodobnog i potpunog izvještavanja Agencije određene ovim Zakonom i propisima donesenim na temelju njega

5. ako pravna osoba iz članka 401. ovoga Zakona ne izvršava rješenja Agencije o otklanjanju nezakonitosti i nepravilnosti u zadanom roku

6. ako pravna osoba iz članka 401. ovoga Zakona obavlja poslove za koje nije ovlaštena

7. ako su prestali postojati uvjeti iz članka 412. ovoga Zakona

8. ako pravna osoba iz članka 401. ovoga Zakona ne ispunjava mjere zaštite interesa stranaka propisane ovim Zakonom

9. ako pravna osoba iz članka 401. ovoga Zakona ometa nadzor ili ne postupa po rješenju Agencije.

(3) Dozvola za obavljanje poslova posredovanja u osiguranju i/ili reosiguranju prestaje važiti**,** a Agencija briše pravnu osobu iz članka 401. ovoga Zakona iz registra distributera:

1. ako pravna osoba iz članka 401. ovoga Zakona ne počne poslovati u roku od šest mjeseci od izdavanja dozvole

2. ako pravna osoba iz članka 401. ovoga Zakona ne obavlja poslove distribucije osiguranja ili distribucije reosiguranja dulje od dvanaest mjeseci

3. ako pravna osoba iz članka 401. ovoga Zakona donese odluku o prestanku poslovanja

4. po sili zakona, otvaranjem postupka likvidacije, predstečajne nagodbe, predstečajnog ili stečajnog postupka nad pravnom osobom iz članka 401. ovoga Zakona

5. po sili zakona, dovršetkom statusne promjene zbog koje je pravna osoba iz članka 401. ovoga Zakona prestala postojati.

(4) O nastupanju okolnosti iz stavka 3. ovoga članka pravna osoba iz članka 401. ovoga Zakona dužna je bez odgađanja pisano obavijestiti Agenciju.

(5) Ako nastupi razlog iz stavka 3. točaka 1., 2. ili 3. ovoga Zakona, Agencija će donijeti rješenje kojim će utvrditi da je prestala važiti dozvola posredniku i sporednom posredniku u osiguranju za obavljanje poslova distribucije osiguranja ili distribucije reosiguranja.

(6) U slučajevima iz stavka 2. i stavka 3. ovoga članka, kao i slučajevima kada posrednik i sporedni posrednik u osiguranju više ne ispunjava uvjete za upis u registre propisane ovim zakonom, Agencija će brisati posrednika i sporednog posrednika u osiguranju iz registra te o tom brisanju obavijestiti državu članicu domaćina.

(7) Agencija će donijeti rješenje kojim će brisati iz registra i Financijsku agenciju, HP-Hrvatsku poštu, investicijsko društvo i kreditnu instituciju na odgovarajući način u slučajevima iz stavka 3. ovog članka. Agencija će brisati iz registra kreditnu instituciju na temelju obavijesti Hrvatske narodne banke ili kreditne institucije o prestanku važenja odobrenja Hrvatske narodne banke za obavljanje poslova distribucije osiguranja ili distribucije osiguranja ili reosiguranja.

(8) Agencija će o brisanju pravne osobe iz članka 401. ovoga Zakona koja obavlja poslove distribucije osiguranja i distribucije reosiguranja u drugim državama članicama obavijestiti državu članicu domaćina.

(9) Protiv rješenja donesenog na temelju odredbi ovoga članka, podnositelj zahtjeva ili posrednik i sporedni posrednik te posrednike iz stavka 7. ovoga članka u osiguranju ima pravo podnijeti tužbu nadležnom sudu.

(10) Agencija će brisati iz registra fizičku osobu iz članka 412. stavka 3. ovoga Zakona:

1. ako je u prijavi za pristup provjeri stručnih znanja navela ili dostavila neistinite podatke

2. ako ne ispunjava uvjete stručnog osposobljavanja i usavršavanja propisane člankom 422. ovoga Zakona

3. ako su prestali postojati uvjeti iz članka 423. ovoga Zakona

4. ako krši odredbe ovoga Zakona ili ometa nadzor ili ne postupa po rješenju Agencije.

(11) Agencija će donijeti rješenje o brisanju fizičke osobe iz registra ako utvrdi nastupanje razloga iz stavka 10. točaka 1., 3. ili 4. ovoga članka.

(12) Fizička osoba koju je Agencija brisala iz registra, u skladu sa stavkom 11. ovoga članka, ne može prije isteka tri godine od dana pravomoćnosti rješenja o brisanju iz registra podnijeti prijavu iz članka 412. stavka 4. ovoga Zakona.

(13) Agencija će ponovno upisati u registar fizičku osobu, koju je brisala iz registra posrednika ili registra sporednih posrednika u osiguranju zbog primjene stavka 10. točke 2. ovoga članka, ako ta osoba podnese Agenciji u roku od jedne godine od brisanja iz registra, prijavu za ponovni upis u registar i dostavi dokaze da ispunjava uvjete iz članka 412. stavka 4. točke 3. ovoga Zakona i da za tu godinu ispunjava uvjet iz članka 422. stavka 2. ovoga Zakona. Ako Agencija utvrdi da je zahtjev za ponovni upis u registar osnovan, upisat će fizičku osobu u registar u roku od 30 dana od dana primitka tog zahtjeva, a u suprotnom će donijeti rješenje kojim će odbiti upis u registar. Protiv tog rješenja fizička osoba ima pravo podnijeti tužbu nadležnom sudu u roku od 30 dana od dana primitka tog rješenja.

(14) Nakon isteka roka od godine dana od brisanja iz registra, zbog primjene stavka 10. točke 2. ovoga članka, fizička osoba može podnijeti prijavu za polaganje ispita u skladu s člankom 412. stavak 2. ovoga Zakona, a radi ispunjenja uvjeta za ponovni upis u registar posrednika odnosno registar sporednih posrednika u osiguranju.

**Članak 96.**

Naslov iznad članka i članak 414. mijenjaju se i glase:

*„EIOPA-ini registri*

Članak 414.

(1) EIOPA uspostavlja, objavljuje na svojoj internetskoj stranici i ažurira jedinstveni elektronički registar s evidencijama notificiranih posrednika te sporednih posrednika u osiguranju koji imaju namjeru poslovati prekogranično u skladu s odredbama ovoga Zakona i sadržava i poveznice na internetsku stranicu Agencije i nadležnih tijela svake države članice, a s tih mu se internetskih stranica može i pristupiti.

(2) Agencija će EIOPA-i bez odlaganja dostaviti relevantne informacije kako bi joj omogućila da ispuni svoju obvezu iz stavka 1. ovoga članka.“.

**Članak 97.**

Naslov POGLAVLJA III. iznad članka 415. briše se.

Naslov iznad članka i članak415. mijenjaju se i glase:

*„Posebne odredbe za obavljanje poslova distribucije osiguranja na stanicama za tehnički pregled vozila*

Članak 415.

(1) Stanica za tehnički pregled vozila je mjesto gdje se obavlja djelatnost od općeg interesa, kako je propisano zakonom koji uređuje sigurnost prometa na cestama.

(2) Poslove distribucije osiguranja u stanicama za tehnički pregled vozila smije obavljati obrtnik zastupnik u osiguranju, društvo za zastupanje u osiguranju, obrtnik broker u osiguranju te društvo za brokerske poslove u osiguranju koji obavljaju poslove distribucije osiguranja i upisani su u registar Agencije.

(3) Društvo za zastupanje u osiguranju ili obrtnik zastupnik u osiguranju na stanici za tehnički pregled vozila mora obavljati poslove distribucije osiguranja za sva zainteresirana društva za osiguranje.

(4) Društvo za zastupanje u osiguranju ili obrtnik zastupnik u osiguranju na stanici za tehnički pregled vozila može obavljati poslove distribucije osiguranja za neživotna osiguranja iz članka 7. stavka 2. ovoga Zakona.“.

**Članak 98.**

Iznad članka 416. dodaje se naslov POGLAVLJA III. koji glasi: „*SLOBODA PRUŽANJA USLUGA I SLOBODA POSLOVNOG NASTANA“*

Naslov iznad članka i članak 416. mijenjaju i glase:

*Ostvarivanje slobode pružanja usluga*

Članak 416.

(1) Svaki posrednik te sporedni posrednik u osiguranju koji namjerava po prvi put poslovati na području druge države članice na temelju slobode pružanja usluga, dužan je dostaviti Agenciji sljedeće podatke:

1. ime, prezime, prebivalište/boravište, OIB za fizičku osobu te tvrtku, sjedište, OIB tvrtke i, prema potrebi, registarski broj iz registra posrednika;

2. državu članicu ili države članice u kojoj posrednik ili sporedni posrednik u osiguranju namjerava poslovati;

3. kategoriju posrednika i, prema potrebi, tvrtku društva za osiguranje ili reosiguranje koje zastupa;

4. prema potrebi, relevantne vrste osiguranja odnosno reosiguranja u kojima posrednik ili sporedni posrednik u osiguranju namjerava poslovati.

(2) U roku od mjesec dana od zaprimanja podataka iz stavka 1. ovoga članka Agencija te podatke prosljeđuje nadležnom tijelu države članice domaćina, koje bez odlaganja potvrđuje njihov primitak.

(3) Agencija pisanim putem obavještava posrednika ili sporednog posrednika u osiguranju da je nadležno tijelo države članice domaćina zaprimilo podatke iz stavka 1. ovoga članka i da posrednik ili sporedni posrednik u osiguranju može započeti s poslom u državi članici domaćinu.

(4) Prema potrebi, Agencija istodobno obavještava posrednika ili sporednog posrednika u osiguranju o činjenici da je informacija koja se odnosi na zakonske odredbe iz članka 425. ovoga Zakona koje se primjenjuju u državi članici domaćinu dostupna putem internetske stranice nadzornog tijela domaćina i da posrednik ili sporedni posrednik u osiguranju mora poštivati te odredbe kako bi mogao započeti poslovanje u državi članici domaćinu.

(5) U slučaju izmjene podataka proslijeđenih u skladu sa stavkom 1. ovoga članka, posrednik ili sporedni posrednik u osiguranju je dužan obavijestiti o toj izmjeni Agenciju barem jedan mjesec prije provođenja izmjene. Agencija će o toj izmjeni obavijestiti nadležno tijelo države članice domaćina čim je to izvedivo, a najkasnije jedan mjesec od datuma na koji je Agencija zaprimila podatke.

(6) Kada je Agencija nadležno tijelo države članice domaćina kod ostvarivanja slobode pružanja usluga od strane posrednika te sporednog posrednika u osiguranju iz druge države članice, Agencija postupa na istovjetan način kako je propisano za nadležno nadzorno tijelo države članice domaćina u ovome članku.“.

**Članak 99.**

Naslov iznad članka i članak 417. mijenjaju se i glase:

*„Povreda obveza pri korištenju slobode pružanja usluga*

Članak 417.

(1) Ako Agencija ima razloga smatrati da posrednik ili sporedni posrednik u osiguranju iz druge države članice koji posluje na području Republike Hrvatske na temelju slobode pružanja usluga ne postupa u skladu s odredbama ovoga Zakona koje se na njega primjenjuju, o istome obavještava nadležno tijelo matične države članice.

(2) Kada je Agencija nadležno tijelo matične države članice i zaprimi informacije od strane nadležnog tijela druge države članice domaćina iz stavka 1. ovoga članka dužna je ocijeniti zaprimljene informacije te prema potrebi i što je moguće prije poduzeti odgovarajuće mjere radi otklanjanja utvrđenih nezakonitosti i nepravilnosti u skladu s odredbama ovoga Zakona i o poduzetim mjerama obavijestiti nadležno tijelo države članice domaćina u primjerenom roku.

(3) Ako se, unatoč mjerama koje je poduzelo nadležno tijelo matične države članice ili zbog toga što se te mjere pokažu nedovoljnima ili manjkavima, posrednik ili sporedni posrednik u osiguranju iz druge države članice nastavi ponašati tako da očito nanosi veliku štetu interesima potrošača na području Republike Hrvatske ili urednom funkcioniranju tržišta osiguranja i reosiguranja, Agencija može, nakon što je obavijestila nadležno tijelo matične države članice, poduzeti odgovarajuće mjere kako bi spriječila daljnje nezakonitosti i nepravilnosti, uključujući, samo ako je to nužno, sprečavanje posrednika ili sporednog posrednika iz druge države članice da nastavi sklapati nove poslove na području Republike Hrvatske.

(4) Agencija može predmet dodatno uputiti EIOPA-i te zahtijevati njezinu pomoć u skladu s člankom 19. Uredbe (EU) br. 1094/2010, a EIOPA u tom slučaju može djelovati u skladu s ovlastima koje su joj dodijeljene tim člankom.

(5) Iznimno od stavka 1. ovoga članka, Agencija kao nadležno tijelo države članice domaćina može poduzeti odgovarajuće mjere radi otklanjanja utvrđenih nezakonitosti i nepravilnosti koje su počinjene na području Republike Hrvatske, kada je potrebno odmah djelovati kako bi se zaštitila prava potrošača. Ta ovlast uključuje mogućnost Agencije da izda mjeru kojom će zabraniti posredniku te sporednom posredniku u osiguranju da sklapa nove poslove na području Republike Hrvatske.

(6) Obrazloženu odluku o nadzornim mjerama iz stavaka 3. i 5. ovoga članka, koje Agencija donese, kao nadležno tijelo države članice domaćina dostavlja posredniku ili sporednom posredniku u osiguranju na kojeg se predmetna mjera odnosi i o njoj bez odgađanja obavještava nadležno tijelo matične države članice, EIOPA-u i Europsku komisiju.“.

**Članak 100.**

Naslov POGLAVLJA IV. iznad članka 418. briše se.

Naslov iznad članka i članak 418. mijenjaju se i glase:

*„Izvršavanje slobode poslovnog nastana*

Članak 418.

(1) Svaki posrednik ili sporedni posrednik u osiguranju koji namjerava obavljati poslove distribucije osiguranja na temelju prava poslovnog nastana osnivanjem podružnice ili stalne prisutnosti na državnom području druge države članice dužan je o tome obavijestiti Agenciju i dostaviti sljedeće podatke:

1. ime, prezime, prebivalište/boravište, OIB za fizičku osobu te tvrtku, sjedište, OIB tvrtke i, prema potrebi, registarski broj iz registra posrednika

2. državu članicu na čijem državnom području posrednik namjerava osnivati podružnicu ili uspostaviti stalnu prisutnost

3. kategoriju posrednika i, prema potrebi, naziv društva za osiguranje ili reosiguranje koje zastupa

4. prema potrebi, relevantne vrste osiguranja

5. adresu u Republici Hrvatskoj na kojoj se mogu dobiti dokumenti

6. ime osobe odgovorne za upravljanje podružnicom ili stalnom prisutnošću.

(2) Svaka trajna prisutnost posrednika na području Republike Hrvatske koja je istovjetna podružnici tretira se na isti način kao podružnica, osim ako posrednik ili sporedni posrednik u osiguranju u skladu s propisima ne uspostavi tu trajnu prisutnost u nekom drugom pravnom obliku.

(3) Ako Agencija, kao nadležno tijelo matične države članice nema razloga smatrati organizacijsku strukturu ili financijsku situaciju posrednika ili sporednog posrednika u osiguranju neodgovarajućom, uzimajući u obzir predviđene poslove distribucije, u roku od mjesec dana od zaprimanja podataka iz stavka 1. ovoga članka o tome obavještava nadležno tijelo države članice domaćina koje bez odlaganja potvrđuje primitak te obavijesti. Agencija pisanim putem obavještava posrednika ili sporednog posrednika u osiguranju da je nadležno tijelo države članice domaćina zaprimilo podatke.

 (4) Kada je Agencija nadležno tijelo države članice domaćina dužna je, u roku od mjesec dana od primitka obavijesti nadležnog nadzornog tijela matične države članice o izvršavanju slobode poslovnog nastana, dostaviti istome obavijest o internetskoj stranici Agencije na kojoj se nalaze pravila općeg dobra iz članka 425. ovoga Zakona. Nadležno tijelo matične države članice prosljeđuje posredniku i sporednom posredniku u osiguranju tu informaciju i obavještava ga da može započeti poslovanje na području Republike Hrvatske pod uvjetom da poštuje te zakonske odredbe.

(5) Ako posrednik ili sporedni posrednik u osiguranju iz druge države članice nije zaprimio obavijest u roku iz stavka 4. ovoga članka može osnovati podružnicu na području Republike Hrvatske i započeti poslovanje.

(6) Ako Agencija, kao nadležno tijelo matične države članice smatra organizacijsku strukturu ili financijsku situaciju posrednika ili sporednog posrednika u osiguranju neodgovarajućom uzimajući u obzir predviđene poslove distribucije, u roku od mjesec dana od primanja podataka iz stavka 1. ovoga članka o tome je dužna donijeti obrazloženo rješenje kojim će odbiti prosljeđivanje obavijesti nadležnom nadzornom tijelu države domaćina i s uputom o pravnom lijeku dostaviti ga posredniku ili sporednom posrednika u osiguranju.

 (7) U slučaju promjene podataka dostavljenih u skladu sa stavkom 1. ovoga članka posrednik ili sporedni posrednik u osiguranju o tome obavještava Agenciju najmanje mjesec dana prije nego je promjena nastupila. Agencija će o toj izmjeni obavijestiti nadležno tijelo države članice domaćina čim je to izvedivo, a najkasnije mjesec dana od datuma primitka tih podataka.

(8) Ako Agencija propusti dostaviti podatke iz ovoga članka ili ne postupi u skladu sa svojim obvezama iz ovoga članka ili donese rješenje kojim odbija proslijediti obavijest o izvršavanju slobode poslovnog nastana, posrednik ili sporednim posrednika u osiguranju može podnijeti tužbu nadležnom sudu.“.

**Članak 101.**

Naslov iznad članka i članak 419. mijenjaju se i glase:

*„Podjela nadležnosti između matičnih država članica i država članica domaćina*

Članak 419.

(1) Ako se glavno mjesto poslovanja posrednika ili sporednog posrednika u osiguranju iz Republike Hrvatske nalazi u drugoj državi članici, Agencija se može dogovoriti s nadležnim tijelom te druge države članice da ono djeluje kao nadležno tijelo matične države članice u smislu odredbi iz poglavlja IV., V., VI. i VII. ove Glave Zakona. U slučaju takva dogovora Agencija će bez odgađanja obavijestiti posrednika ili sporednog posrednika u osiguranju i EIOPA-u. (A7 P1)

(2) U slučaju kad je glavno mjesto poslovanja posrednika ili sporednog posrednika u osiguranju iz druge države članice u Republici Hrvatskoj, Agencija može zatražiti da se tretira kao nadležno tijelo matične države na istovjetan način kako je opisano u stavku 1. ovoga članka.

(3) Agencija, kao nadležno tijelo države članice domaćina snosi odgovornost da usluge koje posrednik ili sporedni posrednik u osiguranju pruža na temelju prava poslovnog nastana na području Republike Hrvatske budu u skladu s obvezama utvrđenima u poglavljima V. i VI. ove Glave Zakona koja se odnose na uvjete informiranja i pravila poslovnog ponašanja, kao i dodatnih uvjeta u pogledu investicijskih proizvoda osiguranja i mjerama koje su usvojene u skladu s time.

(4) Agencija, kao nadležno tijelo države članice domaćina ima pravo ispitati dokumente i sporazume o poslovnom nastanu i tražiti promjene koje su potrebne kako bi joj omogućile da provodi obveze u skladu s poglavljima V. i VI. ove Glave Zakona koja se odnose na uvjete informiranja i pravila poslovnog ponašanja, kao i dodatnih uvjeta u pogledu investicijskih proizvoda osiguranja i mjere usvojene sukladno tome u pogledu usluga ili aktivnosti koje pruža poslovni nastan na području Republike Hrvatske.“.

**Članak 102.**

Naslov iznad članka i članak 420. mijenjaju se i glase:

*„Povreda obveza pri korištenju slobode poslovnog nastana*

 Članak 420.

(1) Ako Agencija, kao nadležno tijelo države članice domaćina, utvrdi da posrednik ili sporedni posrednik u osiguranju ne postupa u skladu s odredbama iz poglavlja V. i VI. ove Glave Zakona koja se odnose na uvjete informiranja i pravila poslovnog ponašanja, kao i dodatnih uvjeta u pogledu investicijskih proizvoda osiguranja, Agencija može poduzeti odgovarajuće mjere.

(2) Ako Agencija, kao nadležno tijelo države članice domaćina ima razloga smatrati da je posrednik ili sporedni posrednik u osiguranju, koji na temelju prava poslovnog nastana posluje na području Republike Hrvatske, povrijedio bilo koju obvezu propisanu ovim Zakonom i ako Agencija nije odgovorna u skladu s člankom 419. stavcima 3. i 4. ovoga Zakona, o svojim saznanjima obavještava nadležno tijelo matične države članice koje o poduzetim mjerama obavještava Agenciju.

(3) Kada je Agencija nadležno tijelo matične države članice i zaprimi informaciju da posrednik ili sporedni posrednik u osiguranju posluje protivno odredbama propisa o distribuciji donesenim u državi članici domaćina koja se odnose na uvjete informiranja i pravila poslovnog ponašanja, kao i dodatnih uvjeta u pogledu investicijskih proizvoda osiguranja Agencija će, prema potrebi i što je moguće prije, poduzeti odgovarajuće mjere radi otklanjanja nezakonitosti i nepravilnosti u skladu s odredbama ovoga Zakona i o poduzetim mjerama obavijestiti nadležno tijelo države članice domaćina.

(4) Ako se, unatoč mjerama koje je poduzelo nadzorno tijelo matične države članice iz stavka 2. ovoga članka ili zbog toga što se te mjere pokažu nedovoljnima ili manjkavima, posrednik ili sporedni posrednik u osiguranju iz druge države članice nastavi ponašati tako da očito nanosi veliku štetu interesima potrošača na području Republike Hrvatske ili urednom funkcioniranju tržišta osiguranja i reosiguranja, Agencija može, nakon što je obavijestila nadležno tijelo matične države članice, poduzeti odgovarajuće mjere kako bi spriječila daljnje nezakonitosti i nepravilnosti, uključujući, samo ako je to nužno, zabraniti posredniku i sporednom posredniku da nastavi sklapati nove poslove na području Republike Hrvatske.

(5) Agencija može predmet uputiti EIOPA-i te zahtijevati njezinu pomoć u skladu s člankom 19. Uredbe (EU) br. 1094/2010. U tom slučaju EIOPA može djelovati u skladu s ovlastima koje su joj dodijeljene tim člankom.

(6) Iznimno od stavaka 2. i 3. ovoga članka, Agencija kao nadležno tijelo država članice domaćina može poduzeti odgovarajuće i nediskriminirajuće mjere kako bi spriječila ili kaznila nepravilnosti koje su počinjene na području Republike Hrvatske, u situaciji u kojoj je nužno odmah djelovati kako bi se zaštitila prava potrošača kao i u slučaju kada su poduzete mjere u matičnoj državi članici nedostatne ili manjkave. Ta ovlast uključuje mogućnost Agencije da izda mjeru kojom će zabraniti posredniku u osiguranju ili reosiguranju ili sporednom posredniku u osiguranju da sklapa nove poslove unutar području Republike Hrvatske.

(7) Obrazložena odluka s nadzornim mjerama iz ovoga članka, koje Agencija donese, dostavlja se posredniku ili sporednom posredniku u osiguranju i o njoj se bez nepotrebnog odlaganja obavještava nadležno tijelo matične države članice, EIOPA i Europska komisija.“

**Članak 103.**

Naslov iznad članka i članak 421. mijenjaju se i glase:

*„Ovlasti u odnosu na nacionalne odredbe donesene u interesu općeg dobra*

Članak 421.

(1) Agencija je ovlaštena kada je to nužno prema posredniku ili sporednom posredniku u osiguranju iz druge države članice poduzeti odgovarajuće i nediskriminirajuće mjere radi kažnjavanja postupanja protivnog članku 425. ovoga Zakona koje je počinjeno na području Republike Hrvatske, a ima ovlast i izreći mjeru kojom posredniku ili sporednom posredniku u osiguranju sprječava sklapanje novih poslova na području Republike Hrvatske.

(2) Agencija je kao nadležno tijelo države članice domaćina ovlaštena poduzeti odgovarajuće mjere kako bi spriječila distributera osiguranja s poslovnim nastanom u drugoj državi članici da na području Republike Hrvatske obavlja poslove distribucije osiguranja na temelju slobode pružanja usluga ili, prema potrebi, slobode poslovnog nastana, ako se ta djelatnost potpuno ili uglavnom obavlja na području Republike Hrvatske isključivo u svrhu izbjegavanja zakonskih odredbi koje bi se primjenjivale kada bi taj distributer osiguranja imao stalno boravište ili registrirano sjedište u Republici Hrvatskoj i, osim toga, ako njegova djelatnost ozbiljno ugrožava uredno funkcioniranje tržišta osiguranja i reosiguranja u Republici Hrvatskoj s obzirom na zaštitu potrošača.

(3) U slučaju iz stavka 2. ovoga članka, Agencija, nakon obavješćivanja nadležnog tijela matične države članice, može u pogledu tog distributera osiguranja poduzeti sve odgovarajuće mjere koje su potrebne kako bi se zaštitila prava stranaka u Republici Hrvatskoj.

(4) Agencija i nadležno tijelo matične države članice mogu uputiti predmet EIOPA-i te zatražiti njezinu pomoć u skladu s člankom 19. Uredbe (EU) br. 1094/2010, a u tom slučaju EIOPA može djelovati u skladu s ovlastima koje su joj dodijeljene tim člankom u slučaju neslaganja između Agencije i nadležnih tijela matičnih država članica.“

**Članak 104.**

Iznad članka 422. dodaje se naslov POGLAVLJA IV. koji glasi: „*ORGANIZACIJSKI UVJETI“.*

Naslov iznad članka i članak 422. mijenjaju i glase:

„*Stručnost*

Članak 422.

(1)  Distributeri osiguranja i reosiguranja i zaposlenici društava za osiguranje i reosiguranje koji obavljaju djelatnosti distribucije osiguranja i distribucije reosiguranja moraju ispunjavati uvjet stručnosti tako da posjeduju odgovarajuća znanja i sposobnosti kako bi primjereno izvršili svoje zadaće i obavili svoje dužnosti.

(2) Posrednici, zaposlenici koji obavljaju poslove distribucije osiguranja u društvu za osiguranje i društvu za reosiguranje kao i zaposlenici posrednika iz registra Agencije, koji obavljaju djelatnost distribucije osiguranja, moraju poštovati uvjete stalnog stručnog osposobljavanja i usavršavanja kako bi se održala odgovarajuća razina učinkovitosti koja odgovara ulozi koju imaju i relevantnom tržištu u trajanju od najmanje 15 sati godišnje. Pojedina godina za ispunjavanje uvjeta kontinuirane stručnosti iz ovog stavka računa se od dana i mjeseca njegova prvog upisa u registar evidentiranog u registru Agencije.

(3) Minimalno stručno znanje i uvjete stručnosti prema vrstama osiguranja iz stavka 1. i stavka 2. ovoga članka obuhvaća sljedeće:

1. Neživotna osiguranja iz članka 7. stavka 2. ovoga Zakona:

a) minimalno potrebno znanje o uvjetima ponuđenih polica, uključujući dodatne rizike ako su pokriveni tim policama

b) minimalno potrebno znanje o primjenjivim zakonima o distribuciji proizvoda osiguranja, kao što su zakoni o zaštiti potrošača, relevantni zakoni o porezu te relevantni socijalni zakoni i zakoni o radu

c) minimalno potrebno znanje o rješavanju odštetnih zahtjeva

d) minimalno potrebno znanje o rješavanju pritužbi i prigovora

e) minimalno potrebno znanje o procjeni zahtjeva i potreba stranaka

f) minimalno potrebno znanje o tržištu osiguranja

g) minimalno potrebno znanje o standardima poslovne etike i

h) minimalna potrebna financijska stručnost.

2. Investicijski proizvodi osiguranja iz članka 7. stavka 3. točke 3. ovoga Zakona:

a) minimalno potrebno znanje o investicijskim proizvodima osiguranja, uključujući uvjete, neto premije i, ako je primjenjivo, zajamčene i nezajamčene naknade

b) minimalno potrebno znanje o prednostima i manama raznih investicijskih opcija za ugovaratelje osiguranja

c) minimalno potrebno znanje o financijskim rizicima za ugovaratelje osiguranja

d) minimalno potrebno znanje o policama koje pokrivaju životne rizike i drugim štednim proizvodima

e) minimalno potrebno znanje o organizaciji mirovinskog sustava i povlasticama koje on nudi

f) minimalno potrebno znanje o primjenjivim zakonima o distribuciji proizvoda osiguranja, kao što su zakoni o zaštiti potrošača i relevantni zakoni o porezu

g) minimalno potrebno znanje o tržištu osiguranja i tržištu štednih proizvoda

h) minimalno potrebno znanje o rješavanju pritužbi i prigovora

i) minimalno potrebno znanje o procjeni zahtjeva i potreba stranaka

j) upravljanje sukobima interesa

k) minimalno potrebno znanje o standardima poslovne etike i

l) minimalna potrebna financijska stručnost.

3. životna osiguranja iz članka 7. stavka 3. osim točke 3. ovoga Zakona:

a) minimalno potrebno znanje o policama, uključujući uvjete, zajamčene naknade i, ako je primjenjivo, dodatne rizike

b) minimalno potrebno znanje o organizaciji mirovinskog sustava relevantne države članice i povlasticama koje on nudi

c) znanje o primjenjivom zakonu o ugovorima o osiguranju, zakonu o zaštiti potrošača, zakonu o zaštiti podataka, zakonu o sprečavanju pranja novca i financiranja terorizma, ako je primjenjivo, relevantnim poreznim zakonima, relevantnom socijalnom zakonu i zakonu o radu

d) minimalno potrebno znanje o tržištu osiguranja i drugih relevantnih financijskih usluga

e) minimalno potrebno znanje o rješavanju pritužbi i prigovora

f) minimalno potrebno znanje o procjeni zahtjeva i potreba stranaka

g) upravljanje sukobima interesa

h) minimalno potrebno znanje o standardima poslovne etike i

i) minimalna potrebna financijska stručnost.

(4) Uvjeti znanja i sposobnosti iz stavaka 1., 2. i 3. ovog članka moraju odgovarati poslovima koje obavljaju distributeri osiguranja ili distributeri reosiguranja i distribuiranim proizvodima, a uvjete znanja i sposobnosti za sporednog posrednika u osiguranju Agencija će detaljnije propisati pravilnikom.

(5) Društva za osiguranje, društva za reosiguranje i posrednici provjeravaju znanja i sposobnost svojih zaposlenika uključenih u distribuciju osiguranja ili distribuciju reosiguranja i po potrebi pružaju im mogućnost osposobljavanja ili stručnog usavršavanja koje odgovara uvjetima koji se odnose na proizvode koje distribuiraju i upisuje podatke o istome u registar u skladu s pravilnikom Agencije.

(6) Uvjet posjedovanja znanja i sposobnosti iz ovoga članka ne primjenjuje se na sve zaposlenike društva za osiguranje i društva za reosiguranje, ali je društvo za osiguranje i društvo za reosiguranje dužno na zahtjev Agencije dokazati da članovi uprava tih društava koji su odgovorni za izvršavanje politika i procedura povezanih s poslovima distribucije proizvoda osiguranja i reosiguranja i sve ostale osobe izravno uključene u distribuciju osiguranja ili distribuciju reosiguranja tih društava, imaju odgovarajuća znanja i sposobnosti potrebne za obavljanje svojih dužnosti.

(7) Uvjet posjedovanja znanja i sposobnosti iz ovoga članka ne primjenjuje se na zaposlenike posrednika koji nisu izravno uključeni u distribuciju osiguranja ili distribuciju reosiguranja.

(8) Posrednici su dužni dokazati usklađenost s relevantnim uvjetima stručnog znanja i sposobnosti propisanim ovim člankom.“.

**Članak 105.**

Naslov iznad članka i članak 423. mijenjaju se i glase:

*„Primjerenost*

Članak 423.

(1)   Fizičke osobe, koje su zaposlenici ili rade za distributera osiguranja ili distributera reosiguranja, a izravno su uključene u distribuciju osiguranja ili distribuciju reosiguranja, kao i članovi uprave tih društava koji su odgovorni za distribuciju osiguranja i reosiguranja moraju ispunjavati uvjet primjerenosti odnosno moraju imati dobar ugled.

(2) Smatra se da dobar ugled ima fizička osoba koja nije pravomoćno osuđena za kaznena djela protiv imovine, kaznena djela protiv gospodarstva i kaznena djela protiv krivotvorenja osim ako je nastupila rehabilitacija te nad kojom nije otvoren postupak stečaja potrošača u skladu sa zakonom koji uređuje stečaj potrošača.

(3) Svaki distributer osiguranja i distributer reosiguranja dužan je provjeravati dobar ugled svojih zaposlenika izravno uključenih u distribuciju osiguranja i/ili distribuciju reosiguranja, kao i članova uprave društava odgovornih za distribuciju osiguranja i/ili distribuciju reosiguranja kao i posrednika koji za njih rade i o prestanku ispunjavanja uvjeta primjerenosti osobe upisane u registar Agencije, a sve u skladu s pravilnikom Agencije..

(4) Provjera uvjeta primjerenosti iz ovoga članka primjenjuje se na sve fizičke osobe koje rade u društvu za osiguranje, društvu za reosiguranje ili kod posrednika, a koje su izravno uključene u poslove distribucije osiguranja ili reosiguranja.

(5) Društvo za osiguranje i društvo za reosiguranje dužno na zahtjev Agencije dokazati da članovi uprava tih društava koji su odgovorni za izvršavanje politika i procedura povezanih s poslovima distribucije proizvoda osiguranja i reosiguranja i sve ostale osobe izravno uključene u distribuciju osiguranja ili distribuciju reosiguranja tih društava ispunjavaju uvjet primjerenosti odnosno imaju dobar ugled.“.

 **Članak 106.**

Naslov iznad članka i članak 424. mijenjaju se i glase:

*„Zaštita interesa stranaka*

Članak 424.

(1) Posrednici moraju imati osiguranje od profesionalne odgovornosti koje vrijedi na području Republike Hrvatske i drugih država članica ili odgovarajuće jamstvo koje pokriva profesionalnu odgovornost iz obavljanja poslova distribucije osiguranja ili distribucije reosiguranja u iznosu od najmanje 9.700.000,00 kuna po svakom odštetnom zahtjevu i ukupno 14.650.000,00 kuna za sve odštetne zahtjeve u jednoj godini, osim ako je društvo za osiguranje, društvo za reosiguranje ili neko drugo društvo u čije ime djeluje posrednik ili za koje je posrednik ovlašten djelovati, već dalo takvo osiguranje ili odgovarajuće jamstvo, ili ako takvo društvo preuzima punu odgovornost za djelovanje posrednika.

(2)   Iznimno od stavka 1. ovoga članka sporedni posrednici u osiguranju koji su turističke agencije, auto kuće i ostala poduzeća za iznajmljivanje vozila (eng. *rent-a-car*) moraju imati osiguranje od profesionalne odgovornosti ili odgovarajuća jamstva koja pokrivaju profesionalnu odgovornost u visini od 50% iznosa iz stavka 1. ovoga članka, a ostali sporedni posrednici u osiguranju u visini od 30% iznosa iz stavka 1. ovoga članka.

(3) Posrednik može kada je za to pisano ovlašten od osiguratelja ili od stranke zaprimiti novčani iznos na svoj račun pod uvjetom da u svakom trenutku ima raspoloživa financijska sredstva u visini koja odgovara iznosu od 4% iznosa godišnje primljenih premija ili minimalno 150.000,00 kuna raspoloživih financijskih sredstava ili temeljnog kapitala.

(4) U slučaju iz stavka 3. ovoga članka, posrednik dužan je najkasnije u roku od tri radna dana proslijediti sa svog računa premiju osiguranja osiguratelju, a osigurninu ili drugi novčani iznos korisniku osiguranja odnosno osobi kojoj pripada pravo na isplatu osigurnine s osnova ugovora o osiguranju.

(5) Iznos iz stavka 4. ovoga članka prosljeđuje se putem strogo odvojenih korisničkih računa i ti se računi ne smiju koristiti za naknadu štete drugim vjerovnicima u slučaju ovrhe ili otvaranja stečajnog postupka posrednika, ili sporednog posrednika u osiguranju ili kreditne institucije kod koje je taj račun otvoren.

(6) Novčani iznos u svrhu uplate premije osiguranja koji stranka uplaćuje posredniku smatra se da je plaćen društvu za osiguranje, dok se novčani iznos koji društvo za osiguranje uplaćuje posredniku ne smatra isplaćenim stranci sve dok ga stranka zaista i ne primi.“.

**Članak 107.**

Naslov iznad članka i članak 425. mijenjaju se i glase:

„*Objava pravila općeg dobra*

Članak 425.

(1)  Agencija objavljuje na svojoj internetskoj stranici kao jedinstvenoj kontaktnoj točki relevantne zakonske odredbe koje štite opće dobro, uključujući informacije o primjeni odredbi iz članka 436.f stavaka 5. i 6. ovoga Zakona, koje se primjenjuju na obavljanje distribucije osiguranja i distribucije reosiguranja na području Republike Hrvatske.

(2) Agencija nadzire provođenje i primjenu odredbi propisa kojima se uređuje distribucija osiguranja kao i odredbi ovoga Zakona razmjerno zaštiti potrošača.“.

**Članak 108.**

Naslov iznad članka i članak 426. mijenjaju se i glase:

*„Suradnja i razmjena informacija između nadležnih tijela država članica*

Članak 426.

(1)  Agencija surađuje i razmjenjuje sve relevantne informacije o distributerima osiguranja i reosiguranja s nadležnim nadzornim tijelima drugih država članica kako bi osigurala odgovarajuću primjenu ovoga Zakona.

(2) Posebno, pri postupku upisa u registar Agencija i druga nadležna tijela neprestano razmjenjuju relevantne informacije u pogledu dobrog ugleda, stručnog znanja i sposobnosti distributera osiguranja i reosiguranja.

(3)   Agencija i druga nadležna tijela razmjenjuju informacije o distributerima osiguranja i reosiguranja protiv kojih je izrečena sankcija ili druga mjera navedena u Poglavlju VII. ove Glave Zakona i informacije koje dovode do brisanja takvih distributera iz registra.

(4)   Sve osobe iz Agencije koje su obvezne primati ili otkrivati informacije u okviru ove Glave Zakona podliježu obvezi čuvanja poslovne tajne na isti način kako predviđa članak 397. ovoga Zakona.“.

**Članak 109.**

Naslov iznad članka i članak 427. mijenjaju se i glase:

*„Pritužbe i izvansudsko rješavanje sporova*

Članak 427.

(1) Zainteresirane osobe iz članka 375. ovoga Zakona i posebno udruge potrošača imaju pravo podnijeti pritužbe na rad distributera osiguranja i distributera reosiguranja.

(2) Distributer osiguranja i reosiguranja dužan je na svaku pritužbu odgovoriti u roku kako je to propisano člankom 378. ovoga Zakona.

(3) Ako osoba iz stavka 1. ovoga članka smatra da distributer osiguranja i reosiguranja ne postupa u skladu sa svojim obvezama može o tome podnijeti predstavku Agenciji, a Agencija će postupiti kako je to propisano člankom 378. ovoga Zakona.

(4)   Distributeri osiguranja dužni su uspostaviti adekvatni i učinkoviti, nepristrani i neovisni postupak izvansudskih rješavanja pritužbi i sporova sa strankama koji se odnose na prava i obveze koje proizlaze iz ovoga Zakona i u skladu s relevantnim zakonodavnim aktima Europske unije i drugim propisima Republike Hrvatske, kao i uz pomoć drugih tijela ovlaštenih za mirno rješavanje sporova.

(5) Postupci izvansudskog rješavanja pritužbi i prigovora propisani Poglavljem I. Glave XX. ovoga Zakona istovjetno se primjenjuju na distributere osiguranja i reosiguranja.

(6) U postupku izvansudskog rješavanja prekograničnih sporova Agencija će surađivati s drugim nadležnim tijelima kako bi se osigurala prava i obveze koje proizlaze iz ovoga Zakona.“.

**Članak 110.**

Naslov iznad članka i članak 428. mijenjaju se i glase:

*„Donošenje pravilnika*

Članak 428.

Agencija će pravilnikom detaljnije urediti sljedeće:

1. upis podataka u registar Agencije iz članka 411. i članka 412. ovoga Zakona

2. način stjecanja, provjere i ocjenjivanja odnosno dokazivanja znanja i stručnosti posrednika, zaposlenika društava za osiguranje i društava za reosiguranje, zaposlenika posrednika iz članka 422. stavka 2. i 3. ovoga Zakona kako bi se moglo učinkovito provjeravati i ocjenjivati njihovo znanje i stručnost, uzimajući u obzir svojstva proizvoda koji se prodaju, vrstu distributera, ulogu koju imaju i aktivnosti koje obavljaju u okviru djelatnosti distributera osiguranja i reosiguranja

3. ispunjenje uvjeta navedenih u članku 423. stavku 2. ovoga Zakona

4. oblik i sadržaj izvješća iz članka 429. stavaka 2. i 4. ovoga Zakona.

**Članak 111.**

Naslov iznad članka i članak 429. mijenjaju se i glase:

„Poslovne knjige i financijski i statistički izvještaji

Članak 429.

(1) Društvo za zastupanje u osiguranju, odnosno društvo za brokerske poslove u osiguranju i/ili reosiguranju dužno je voditi poslovne knjige, sastavljati knjigovodstvene isprave, vrednovati imovinu i obveze te sastavljati financijske izvještaje u skladu sa zakonom koji uređuje trgovačka društva, zakonom koji uređuje računovodstvo poduzetnika i drugim propisima, poštujući pritom računovodstvene i financijske standarde i načela te opće računovodstvene pretpostavke, ako to ovim Zakonom nije drukčije propisano.

(2) Društvo za zastupanje u osiguranju, odnosno društvo za brokerske poslove u osiguranju i/ili reosiguranju sastavlja polugodišnje i godišnje financijsko izvješće te statistička izvješća.

(3) Društvo za zastupanje u osiguranju, odnosno društvo za brokerske poslove u osiguranju i/ili reosiguranju dužno je Agenciji dostaviti godišnje financijsko izvješće najkasnije u roku od tri mjeseca nakon isteka kalendarske godine, a polugodišnje financijsko izvješće najkasnije u roku od 30 dana nakon isteka polugodišta za koje se izvješće sastavlja.

(4) Obrtnik zastupnik u osiguranju, društvo za zastupanje u osiguranju, odnosno društvo za brokerske poslove u osiguranju i/ili reosiguranju, obrtnik broker u osiguranju i/ili reosiguranju, kreditna institucija, Financijska agencija, HP-Hrvatska pošta d. d. i investicijsko društvo dužno je Agenciji dostaviti polugodišnje statističko izvješće u roku od 30 dana od proteka polugodišta za koje se izvješće sastavlja. Godišnje statističko izvješće dostavlja se najkasnije u roku od tri mjeseca nakon isteka kalendarske godine.“.

**Članak 112.**

Iznad članka 430. dodaje se POGLAVLJE V. koje glasi: *„UVJETI INFORMIRANJA I PRAVILA POSLOVNOG PONAŠANJA“.*

Naslov iznad članka i članak 430. mijenjaju se i glase:

*„Opća načela*

Članak 430.

(1)  Prilikom distribucije osiguranja distributeri osiguranja moraju uvijek postupati pošteno, pravedno i profesionalno u skladu s najboljim interesima svojih stranaka.

(2)   Neovisno o propisima kojima je uređena zaštita potrošača, sve informacije koje se odnose na distribuciju osiguranja, uključujući promidžbene sadržaje koje distributer osiguranja dostavlja strankama ili potencijalnim strankama moraju biti korektne, jasne i ne dovoditi u zabludu te promidžbeni sadržaji moraju biti jasno prepoznatljivi.

(3) Distributeri osiguranja ne smiju ni primati niti davati primitke kao niti ocjenjivati učinkovitost svojih zaposlenika na način koji je protivan najboljem interesu stranaka. Distributer osiguranja osobito ne smije sklapati sporazume u vezi s nagrađivanjem, prodajnim ciljevima ili nečim drugim koji bi mogli njega ili njegove zaposlenike potaknuti da preporuče stranci određeni proizvod osiguranja koji ne odgovara njezinim potrebama.“.

**Članak 113.**

Naslov iznad članka 431. i članak 431. mijenjaju se i glase:

*„Opće informacije koje pruža posrednik u osiguranju ili društvo za osiguranje prije sklapanja ugovora o osiguranju*

Članak 431.

(1) Posrednik u osiguranju dužan je pravodobno prije sklapanja ugovora o osiguranju dati strankama sljedeće informacije:

1. svoje ime i prezime i adresu odnosno tvrtku i sjedište poslodavca

2. informaciju da je posrednik u osiguranju

3. daje li ili ne daje savjet o proizvodima osiguranja koji se prodaju

4. informaciju o mogućnosti zainteresiranih stranaka iz članka 375.ovoga Zakona da podnesu pritužbu na rad posrednika u osiguranju iz članka 402. ovoga Zakona te o postupcima izvansudskog rješavanja pritužbi i sporova iz članka 427.ovoga Zakona

5. informaciju o registru u koji je upisan i način provjere toga upisa i

6. informaciju predstavlja li posrednik stranku ili djeluje u ime i za račun društva za osiguranje.

(2) Osim obveze propisane člankom 380. i 382. ovoga Zakona, društvo za osiguranje dužno je pravodobno, prije sklapanja ugovora o osiguranju osigurati da će njegov zaposlenik dati strankama i sljedeće informacije:

1. naziv i adresu društva za osiguranje

2. informaciju da je zaposlenik društva za osiguranje

3. informaciju daje li ili ne daje savjete o proizvodima osiguranja koji se prodaju

3. informaciju o mogućnosti potrošača, stranaka i drugih zainteresiranih strana iz članka 375. ovoga Zakona da podnesu pritužbu na rad posrednika u osiguranju iz članka 402. ovoga Zakona te o postupcima izvansudskog rješavanja pritužbi i sporova iz članka 427. ovoga Zakona.“.

**Članak 114.**

Naslov iznad članka i članak 432. mijenjaju se i glase:

„

*Sukob interesa i transparentnost*

Članak 432.

(1)  Osim informacija iz članka 431. ovoga Zakona posrednik u osiguranju dužan je pravodobno prije sklapanja ugovora o osiguranju pružiti stranci i sljedeće informacije:

1. ima li udjel, izravni ili neizravni, koji predstavlja 10% ili više prava glasa ili kapitala u predmetnom društvu za osiguranje

2. ima li određeno društvo za osiguranje odnosno matično društvo određenog društva za osiguranje udjel, posredno ili neposredno, koji predstavlja 10% ili više prava glasa ili kapitala u posredniku u osiguranju

3. u vezi sa sadržajem ugovora koji je predložio ili u vezi s kojim je dao savjet dužan je dati informaciju o tome:

a) daje li savjete na temelju nepristrane i personalizirane analize

b) je li pod ugovornom obvezom obavljati poslove distribucije osiguranja isključivo s jednim ili više društava za osiguranje, u kojem slučaju, treba dostaviti imena tih društava za osiguranje

c) da nije pod ugovornom obvezom obavljanja poslova posredovanja u distribuciji osiguranja isključivo s jednim ili više društava za osiguranje i daje li savjete na temelju nepristrane i personalizirane analize, u kojem slučaju, treba navesti imena društava za osiguranje s kojima može poslovati i s kojima posluje.

4. narav primljenih primitaka u vezi s ugovorom o osiguranju

5. radi li u vezi s ugovorom o osiguranju

a) na honorarnoj osnovi, odnosno u obliku naknade koje izravno plaća stranka

b) na osnovi provizije bilo koje vrste što znači da su primici uključeni u premiju osiguranja

c) na osnovi bilo kojih drugih vrsta primitaka, uključujući ekonomsku korist bilo kakve vrste koja se nudi ili daje u pogledu ugovora o osiguranju

d) na osnovi kombinacije bilo koje vrste primitaka navedene u podtočkama a), b) i c) ove točke.

(2)   Ako naknadu izravno plaća stranka, posrednik u osiguranju dužan je obavijestiti stranku o iznosu naknade ili, ako to nije moguće, načinu izračuna naknade.

(3)   Društvo za osiguranje dužno je pravodobno prije sklapanja ugovora o osiguranju obavijestiti svoju stranku o naravi primitaka koju primaju njegovi zaposlenici u vezi s ugovorom o osiguranju za poslove distribucije osiguranja.

(4)   U slučaju bilo kakvih drugih plaćanja stranaka, osim premije osiguranja i planiranih plaćanja, na temelju ugovora o osiguranju nakon njegova sklapanja, posrednik u osiguranju ili društvo za osiguranje mora izvijestiti stranku i o svakoj takvoj uplati u skladu s ovim člankom.“.

**Članak 115.**

Naslov iznad članka i članak 433. mijenjaju se i glase:

*„Savjeti i standardi za prodaju ako se ne daju savjeti*

Članak 433.

(1)   Prije sklapanja ugovora o osiguranju, distributer osiguranja pojašnjava, na temelju informacija koje je dobio od stranke, zahtjeve i potrebe stranke i stranci dužan je dati objektivne informacije o proizvodu osiguranja u razumljivom obliku kako bi se toj stranci omogućilo da donese informiranu odluku.

(2) Svaki ponuđeni ugovor o osiguranju mora biti usklađen sa zahtjevima i potrebama stranke.

(3) Ako se prije sklapanja bilo kojeg posebnog ugovora o osiguranju daju savjeti, distributer osiguranja stranci dužan je dati personaliziranu preporuku u kojoj objašnjava zašto bi određeni proizvod najbolje ispunio zahtjeve i potrebe stranke.

(4)   Informacije iz stavka 1. ovoga članka mijenjaju se ovisno o složenosti ponuđenog proizvoda osiguranja i kategorije stranke.

(5)   Kada posrednik u osiguranju obavijesti stranku da savjete daje na temelju nepristrane i personalizirane analize, dužan je takve savjete davati na temelju analize dostatno velikog broja ugovora o osiguranju raspoloživih na tržištu kako bi bio u mogućnosti dati osobnu preporuku, u skladu sa stručnim kriterijima, o tome koji bi ugovor o osiguranju odgovarao potrebama stranke.

(6)   Neovisno o informacijama iz članka 380. ovoga Zakona te bez obzira na to je li dobiven savjet i neovisno o tome je li proizvod osiguranja dio paketa u skladu s člankom 436.a ovoga Zakona, prije sklapanja ugovora distributer osiguranja stranci dužan je dati relevantne informacije o proizvodu osiguranja u razumljivom obliku kako bi stranci omogućio da donese informiranu odluku, uzimajući pritom u obzir složenost proizvoda osiguranja i kategoriju stranke.

(7)   U vezi s distribucijom proizvoda neživotnog osiguranja iz članka 7. stavka 2. ovoga Zakona, informacija iz stavka 6. ovoga članka mora se dati putem standardiziranog dokumenta s informacijama o proizvodu osiguranja na papiru ili drugom trajnom mediju.

(8)   Dokument s informacijama o proizvodu osiguranja iz stavka 7. ovoga članka sastavlja proizvođač proizvoda neživotnog osiguranja.

(9)   Dokument s informacijama o proizvodu osiguranja iz stavka 7. ovoga članka:

1. mora biti kratak i samostalan dokument

2. mora biti prikazan i strukturiran tako da je jasan i jednostavan za čitanje te napisan slovima veličine koja omogućuje čitanje

3. ne smije, u slučaju da je izvorna verzija bila u boji, biti u manjoj mjeri razumljiv kada je tiskan ili fotokopiran u crno-bijeloj verziji

4. mora biti napisan na hrvatskom jeziku, službenim jezicima ili na jednom službenom jeziku kojim se služi u dijelu države članice u kojem se proizvod osiguranja nudi ili, ako se tako dogovore potrošač odnosno stranka i distributer, na drugom jeziku

5. mora biti točan i ne dovoditi u zabludu

6. mora sadržavati naslov: „Dokument s informacijama o proizvodu osiguranja” na vrhu prve stranice

7. mora sadržavati izjavu o tome da se sve predugovorne i ugovorne informacije o proizvodu nalaze u drugim dokumentima.

(10) Dokument s informacijama o proizvodu osiguranja iz stavka 7. ovoga članka treba se dati zajedno s informacijama iz članaka 380. i 382. ovoga Zakona ili informacijama drugih propisa Europske unije pod uvjetom da su ispunjeni svi uvjeti određeni u stavku 9. ovoga članka.

(11)   Dokument s informacijama o proizvodu osiguranja iz ovoga članka sadržava sljedeće informacije:

1. informacije o vrsti osiguranja

2. sažetak pokrića osiguranja, uključujući osigurane osnovne rizike, iznos osiguranja i, prema potrebi, zemljopisni opseg i sažetak isključenih rizika

3. način plaćanja premije i trajanje plaćanja

4. isključenja iz ugovora o osiguranju

5. obveze na početku ugovora o osiguranju

6. obveze tijekom razdoblja trajanja ugovora

7. obveze u slučaju odštetnog zahtjeva

8. razdoblje trajanja ugovora uključujući datum početka i isteka ugovora

9. načine raskida ugovora.

(12) U vezi s distribucijom proizvoda investicijskih proizvoda osiguranja iz članka 7. stavka 3. ovoga Zakona informacije se daju u skladu s propisima kojima se uređuje davanje ključnih informacija o investicijskim proizvodima osiguranja.

(13) Iznimno od stavaka 7. i 8. ovoga članka, Dokument s informacijama o proizvodu osiguranja izdaje i proizvođač životnih osiguranja osim investicijskih proizvoda osiguranja iz stavka 12. ovoga članka u skladu s odredbama ovoga članka i članka 380. ovoga Zakona.“.

**Članak 116.**

Naslov iznad članka i članak 434. mijenjaju se i glase:

*„Informacije koje daju sporedni posrednici u osiguranju*

Članak 434.

Sporedni posrednik u osiguranju dužan je pravodobno prije sklapanja ugovora o osiguranju

dati strankama sljedeće opće informacije:

1. svoje ime, prezime i adresu te informaciju da je sporedni posrednik u osiguranju

2. informaciju o mogućnost stranaka i drugih zainteresiranih strana da podnesu pritužbu na rad posrednika u osiguranju iz članka 427. ovoga Zakona te o postupcima izvansudskog rješavanja pritužbi i sporova iz članka 428. ovoga Zakona

3. informaciju o registru u koji je upisan i način provjere toga upisa i

4. narav primljenih primitaka u pogledu ugovora o osiguranju.“.

**Članak 117.**

Naslov iznad članka i članak 435. mijenjaju se i glase:

*„Izuzeća u pogledu pružanja informacija i klauzula o fleksibilnosti*

Članak 435.

(1) Informacije iz članaka 431., 432. i 433. ovoga Zakona nije potrebno pružati u slučaju kada distributer osiguranja obavlja poslove distribucije povezane s osiguranjem velikih rizika.

(2) Informacije iz članaka 436.f i 436.g ovoga Zakona nije potrebno pružiti profesionalnom ulagatelju kako je uređeno zakonom koji uređuje tržište kapitala.

(3) Zabranjeno je prihvaćanje primitaka odnosno provizija, naknada, naplata ili drugih vrsta novčane ili nenovčane koristi koje distributerima osiguranja plaća ili daje treća strana ili osoba za račun treće osobe u vezi s distribucijom proizvoda osiguranja.

(4) Društvo za zastupanje u osiguranju, zastupnik u osiguranju ili obrtnik zastupnik u osiguranju nema pravo od ugovaratelja osiguranja, odnosno osiguranika zahtijevati plaćanje naknade ili bilo kakvu drugu naplatu.

(5) Društvo za brokerske poslove u osiguranju i/ili reosiguranju, broker u osiguranju i/ili reosiguranju ili obrtnik broker u osiguranju i/ili reosiguranju pravo na primitak ostvaruje od:

1. društva za osiguranje ili društva za reosiguranje

2. stranke, odnosno ugovaratelja osiguranja ili ugovaratelja

reosiguranja, ili

3. društva za osiguranje ili društva za reosiguranje i od stranke, odnosno ugovaratelja osiguranja ili ugovaratelja reosiguranja.

(6) Posrednik se ne smije naknadno dogovoriti o promjeni načina obračuna, odnosno o visini naknade za sklopljene ugovore o osiguranju, odnosno ugovore o reosiguranju u kojima je posredovao.

(7) Posrednici pravo na primitke stječu početkom važenja ugovora o osiguranju, odnosno ugovora o reosiguranju.“.

**Članak 118.**

Naslov iznad članka i članak 436. mijenjaju se i glase:

*„Uvjeti dostave informacija*

Članak 436*.*

(1)   O svim informacijama koje je potrebno dostaviti u skladu s člancima 431., 432., 433. i 436.f ovoga Zakona, stranka se obavješćuje:

1. na papiru

2. na jasan i točan način, koji je razumljiv stranci

3. na hrvatskom jeziku ili službenom jeziku države članice u kojoj se nalazi rizik ili države članice u kojoj je nastala obveza informiranja ili na nekom drugom jeziku dogovorenom između strana i

4. besplatno.

(2)   Iznimno od stavka 1. točke 1. ovoga članka, informacije iz članaka 431., 432., 433. i 436.f ovoga Zakona stranci se dostavljaju na jednom od sljedećih medija:

1. na trajnom mediju koji nije papir, ako su ispunjeni uvjeti utvrđeni stavkom 4. ovoga članka ili

2. putem internetske stranice ako su ispunjeni uvjeti utvrđeni stavkom 5. ovog članka.

(3)  U slučaju da se informacije iz članaka 431., 432. i 433. i 436.f ovoga Zakona dostavljaju koristeći trajni medij koji nije papir ili preko internetske stranice, na zahtjev stranke besplatno se dostavlja u papirnatom obliku.

(4)   Informacije iz članaka 431., 432., 433. i 436.f ovoga Zakona mogu se dostaviti koristeći trajni medij koji nije papir ako su ispunjeni sljedeći uvjeti:

1. korištenje trajnog medija prikladno je u kontekstu poslovanja između distributera osiguranja i stranke i

2. stranci je dan izbor između informacija na papiru ili na trajnom mediju te je izabrao taj drugi medij.

(5)   Informacije iz članaka 431., 432., 433. i 436.f ovoga Zakona mogu se dostaviti preko internetske stranice ako je ona osobno upućena stranci ili ako su ispunjeni sljedeći uvjeti:

1. dostava tih informacija putem internetske stranice prikladna je u kontekstu poslovanja između distributera osiguranja i stranke

2. stranka je pristala na dostavu tih informacija putem internetske stranice

3. stranka je elektroničkim putem obaviještena o adresi internetske stranice i mjestu na stranici na kojem se nalaze te informacije

4. osigurano je da su te informacije dostupne na internetskoj stranici onoliko dugo koliko je stranci razumno potrebno da se njima koristi.

(6)   U svrhu primjene odredbi iz stavaka 4. i 5. ovoga članka, pružanje informacija uz korištenje trajnog medija koji nije papir ili preko internetske stranice smatra se prikladnima u kontekstu poslovanja između distributera osiguranja i stranke ako postoje dokazi da stranka raspolaže redovnim pristupom internetu što se smatra naznačena adresa elektroničke pošte stranke.

(7)   U slučaju telefonske prodaje, informacije dane stranci od strane distributera osiguranja prije sklapanja ugovora, uključujući dokument s informacijama o proizvodu osiguranja, moraju biti pružene u skladu s važećim propisima koji se primjenjuju na prodaju financijskih usluga potrošačima odnosno strankama na daljinu.

(8) Ako stranka u slučaju iz stavka 7. ovoga članka odabere da joj se prethodne informacije dostave na trajnom mediju koji nije papir u skladu sa stavkom 4. ovoga članka, distributer osiguranja pruža informacije stranci u skladu sa stavkom 1. ili 2. neposredno nakon sklapanja ugovora o osiguranju.“.

**Članak 119.**

Iza članka 436. dodaju se naslovi i članci 436.a, 436.b, POGLAVLJE VI., te naslovi i članci 436.c, 436.d, 436.e, 436.f i 436.g koji glase:

*„Unakrsna prodaja*

Članak 436.a

(1) Kada se proizvod osiguranja nudi zajedno s dodatnim proizvodom ili uslugom koji nisu osiguranje kao dio paketa ili istog ugovora, distributer osiguranja obavješćuje stranku o tome je li moguće odvojeno kupiti te različite sastavnice i, ako jest, dostavlja odgovarajući opis sastavnica ugovora ili paketa, kao i odvojeni dokaz o troškovima i naknadama svake pojedine sastavnice.

(2)  U slučaju ispunjenja uvjeta iz stavka 1. ovoga članka i ako se rizici ili osigurateljno pokriće koje proizlazi iz takva ugovora ili paketa ponuđenog stranci razlikuju od onih povezanih sa zasebnim sastavnicama, distributer osiguranja dostavlja adekvatan opis različitih sastavnica ugovora ili paketa te na koji se način njihovom kombinacijom izmjenjuju rizici ili osigurateljno pokriće.

(3) Kada je proizvod osiguranja dodatan u odnosu na robu ili uslugu koji nisu osiguranje kao dio paketa ili istog ugovora, distributer osiguranja daje stranci mogućnost odvojene kupovine te robe ili usluge. Navedeno se ne primjenjuje u slučaju kada je proizvod osiguranja dodatan u odnosu na investicijsku uslugu ili aktivnost kako je određeno zakonom kojim se uređuje tržište kapitala, u odnosu na ugovor o kreditu kako je određen zakonom kojim se uređuje potrošačko kreditiranje ili u odnosu na račun za plaćanje kako je određen zakonom koji uređuje račun za plaćanje potrošača.

(4) Odredbe ovoga članka ne sprječava distribuciju proizvoda osiguranja koji pružaju pokriće od različitih vrsta rizika (polica osiguranja s više pokrivenih rizika).

(5) U slučaju iz stavka 1. i 3. ovoga članka distributer osiguranja dužan je navesti zahtjeve i potrebe stranaka u odnosu na proizvode osiguranja koji su dio cjelokupnog paketa ili istog ugovora.

(6) Agencija će zabraniti prodaju osiguranja, zajedno s dodatnom uslugom ili proizvodom koji nije osiguranje, kao dio paketa ili istog ugovora, kada postoje dokazi da takva prodaja šteti interesu potrošača.

*Uvjeti za nadgledanje proizvoda i upravljanje*

Članak 436.b

(1) Proizvođači proizvoda osiguranja za prodaju strankama održavaju, vode i provjeravaju postupak za odobrenje svakog proizvoda osiguranja ili značajne prilagodbe postojećih proizvoda osiguranja prije njihova stavljanja na tržište ili distribucije strankama.

(2) Postupak odobrenja proizvoda razmjeran je i prikladan u odnosu na svojstva proizvoda osiguranja, a istim se precizira utvrđeno ciljano tržište za svaki proizvod, osigurava da su ocijenjeni svi relevantni rizici za takvo utvrđeno ciljano tržište i da je predviđena strategija distribucije usklađena s utvrđenim ciljanim tržištem te se poduzimaju razumne mjere kako bi se zajamčila distribucija proizvoda osiguranja na utvrđenom ciljanom tržištu.

(3) Društvo za osiguranje dužno je razumjeti i redovito provjeravati proizvode osiguranja koje nudi ili prodaje, uzimajući u obzir svaki događaj koji bi mogao značajno utjecati na potencijalni rizik za utvrđeno ciljano tržište, kako bi se barem procijenilo je li proizvod i dalje prilagođen potrebama utvrđenog ciljanog tržišta i je li zamišljena strategija distribucije i dalje prikladna.

(4) Proizvođači proizvoda osiguranja, stavljaju na raspolaganje distributerima sve odgovarajuće informacije o proizvodu osiguranja i postupku odobrenja proizvoda, uključujući utvrđeno ciljano tržište proizvoda.

(5) Ako distributer osiguranja nudi ili preporučuje proizvode osiguranja koje ne proizvodi, on mora imati uspostavljene primjerene mjere za dobivanje informacija iz stavka 4. ovoga članka te razumjeti značajke i utvrđeno ciljano tržište svakog proizvoda osiguranja.

(6)  Politike, postupci i aranžmani iz ovog članka ne isključuju obvezu primjene svih drugih uvjeta iz ovoga Zakona uključujući onih koji se odnose na objavljivanje, primjerenost ili prikladnost, utvrđivanje i upravljanje sukobima interesa te dodatne poticaje.

(7) Ovaj članak ne odnosi se na proizvode osiguranja koji uključuju osiguranje velikih rizika.

*POGLAVLJE VI.*

*DODATNI UVJETI U POGLEDU INVESTICIJSKIH PROIZVODA OSIGURANJA“*

*Područje primjene dodatnih uvjeta*

Članak 436.c

Uz uvjete propisane člancima 430., 431., 432. i 433. ovoga Zakona, na distribuciju osiguranja investicijskih proizvoda osiguranja primjenjuju se dodatni uvjeti kada je obavljaju posrednik u osiguranju ili društvo za osiguranje.

*Sprječavanje sukoba interesa*

Članak 436.d

Uz načela iz članka 430. ovoga Zakona, posrednik u osiguranju ili društvo za osiguranje koji provode distribuciju investicijskih proizvoda osiguranja dužni su provoditi i održavati učinkovite organizacijske i administrativne mjere za sprečavanje sukoba interesa u smislu članka 436.e ovoga Zakona kako on ne bi naštetio interesima stranaka koje moraju biti proporcionalne obavljenim poslovima, prodanim proizvodima osiguranja i vrsti distributera.

*Sukob interesa*

Članak 436.e

(1)   Posrednici u osiguranju i društva za osiguranje tijekom provođenja svih poslova distribucije osiguranja dužni su poduzimati sve odgovarajuće mjere za utvrđivanje i otklanjanje sukoba interesa između njih, uključujući njihove odgovorne osobe i zaposlenike ili svaku osobu izravno ili neizravno povezanu s njima putem kontrole i njihovih stranaka ili između dvije stranke.

(2)   Ako organizacijske ili administrativne mjere koje su posrednici u osiguranju ili društva za osiguranje poduzeli u skladu s člankom 436.d. ovoga Zakona radi rješavanja sukoba interesa nisu dovoljne kako bi se u razumnoj mjeri osiguralo sprečavanje rizika od nastanka štete za interese stranaka, posrednici u osiguranju ili društva za osiguranje dužni su jasno i pravovremeno obavijestiti stranku o svojstvima odnosno izvorima sukoba interesa prije sklapanja ugovora u osiguranju.

(3)   Iznimno od članka 436. stavka 1. ovoga Zakona, obavješćivanje iz stavka 2. ovoga članka:

1. izvršava se na trajnom mediju i

2. sadrži dostatne pojedinosti, uzimajući u obzir značajke stranke, kako bi stranka mogla donijeti informiranu odluku u pogledu poslova distribucije osiguranja u kontekstu u kojem je došlo do sukoba interesa.

*Informacije za stranke*

Članak 436.f

(1)   Osim obveza iz članka 380., 381., 431. i članka 432. stavaka 1. i 2. ovoga Zakona, strankama ili potencijalnim strankama posrednici su dužni pravovremeno p odgovarajuće informacije prije sklapanja ugovora u pogledu distribucije investicijskih proizvoda osiguranja te u pogledu svih troškova i povezanih naknada. Te informacije moraju sadržavati sljedeće podatke:

1. kada je riječ o savjetovanju, dobiva li stranka od posrednika u osiguranju ili društva za osiguranje periodičnu procjenu prikladnosti investicijskih proizvoda osiguranja iz članka 436.g. ovoga Zakona koji su preporučeni toj stranci

2. u pogledu informacija o investicijskim proizvodima osiguranja i predloženim investicijskim strategijama, prikladne smjernice i upozorenja o rizicima povezanima s investicijskim proizvodima osiguranja ili u vezi s određenom predloženom investicijskom strategijom

3. u pogledu informacija o svim troškovima i povezanim naknadama koje trebaju biti navedene, informacije koje se odnose na distribuciju investicijskog proizvoda osiguranja, uključujući troškove savjetovanja, kada je to primjenjivo, trošak investicijskog proizvoda osiguranja preporučenog ili prodanog stranci i kako stranka može platiti za njega, što obuhvaća i sva plaćanja treće strane.

(2) Informacije o svim troškovima i naknadama, uključujući troškove i naknade u vezi s distribucijom investicijskog proizvoda osiguranja koji nisu prouzročeni pojavom povezanog tržišnog rizika, u zbirnom su obliku kako bi se stranama omogućilo razumijevanje ukupnog troška, kao i kumulativni učinak na povrat ulaganja, te se po zahtjevu stranke pruža pregled troškova i naknada raščlanjen po stavkama. Prema potrebi se takve informacije stranci pružaju periodično, najmanje jednom godišnje tijekom trajanja ulaganja.

(3) Informacije iz stavka 2. ovoga članka dostavljaju se u razumljivom obliku kako bi stranke i potencijalne stranke mogli shvatiti svojstva i rizike određene vrste investicijskog proizvoda osiguranja koje im se nude te na temelju informacija o njima donositi odluke o ulaganjima.

(4)   Osim obveza iz članka 380., 381., 432. stavka 1. točke 4. i 5., članka 432. stavka 4. i članka 435. stavak 3. ovoga Zakona, smatra se da posrednici u osiguranju ili društva za osiguranje ispunjavaju svoje obveze iz članka 430. stavka 1., članka 436.d ili članka 436.e ovoga Zakona ako plaćaju naknadu ili proviziju odnosno iste primaju, ili ako pružaju bilo kakvu nenovčanu korist u vezi s distribucijom investicijskog proizvoda osiguranja ili dodatnih usluga odnosno ako ih primaju od bilo koje strane osim stranke ili osobe koja djeluje za račun stranke, isključivo u slučaju kada plaćanje ili korist:

1. ne šteti kvaliteti te usluge koja se pruža stranci i

2. ne ometa posrednika u osiguranju ili društvo za osiguranje prilikom ispunjavanja dužnosti da djeluju pošteno, pravedno i profesionalno u skladu s najboljim interesima svojih stranaka.

(5) Zabranjeno je prihvaćanje naknade, provizije ili nenovčane koristi od trećih strana u vezi s pružanjem usluge savjetovanja o osiguranju, a u slučaju prihvaćanja, primljena korist vraća se strankama ili se izjednačuje do visine naknade koju plaća stranka.

(6) Odredbe iz stavka 5. ovoga članka primjenjuju se na posrednike u osiguranju i društva za osiguranje iz Republike Hrvatske i drugih država članica koji obavljaju poslove distribucije osiguranja na temelju slobode pružanja usluga ili poslovnog nastana, prilikom sklapanja ugovora o osiguranju sa strankom koja ima uobičajeno boravište ili poslovni nastan u toj državi članici.

*Procjene primjerenosti i prikladnosti te izvještavanje stranaka*

Članak 436.g

(1)   Osim obveza iz članka 433. stavka 1. ovoga Zakona, prilikom pružanja savjeta o investicijskom proizvodu osiguranja, posrednik u osiguranju ili društvo za osiguranje prikupljaju i sve potrebne informacije u vezi sa znanjem i iskustvom stranke ili potencijalne stranke u području ulaganja relevantnom za određenu vrstu proizvoda ili usluge, financijskom situacijom te osobe, uključujući i sposobnost te osobe da podnese gubitke te investicijskim ciljevima te osobe, uključujući prihvatljivi rizik za tu osobu, kako bi posrednik u osiguranju ili društvo za osiguranje mogli stranci ili potencijalnoj stranci preporučiti investicijske proizvode osiguranja koji su prikladni za nju te su u skladu s njezinom mogućnosti prihvaćanja rizika i sposobnosti da podnese gubitke.

(2) U slučaju kada posrednik u osiguranju ili društvo za osiguranje pružaju investicijsko savjetovanje pri kojem preporučuju paket usluga ili proizvoda objedinjenih u skladu s člankom 436.a ovoga Zakona, cjelokupni objedinjeni paket mora biti primjeren za stranku.

(3)   Osim obveza iz članka 433. stavka 1. ovoga Zakona, posrednici u osiguranju i društva za osiguranje pri obavljanju poslova distribucije osiguranja koji koja su različiti od onih navedenih u stavku 1. ovog članka, u vezi s prodajom u kojoj se ne pruža savjetovanje, dužni su zatražiti od stranke ili potencijalne stranke da im dostavi informacije u vezi s njezinim znanjem i iskustvom u investicijskom području relevantnom za određenu vrstu ponuđenih ili traženih proizvoda ili usluga kako bi posrednik u osiguranju i društvo za osiguranje mogli procijeniti odgovara li stranci predviđena investicijska usluga ili proizvod. Ako se radi o objedinjavanju usluga ili proizvoda u skladu s člankom 436.a ovoga Zakona, pri procjeni se razmatra je li cjelokupni objedinjeni paket prikladan.

(4) Ako posrednik u osiguranju ili društvo za osiguranje na temelju informacija dostavljenih u skladu sa stavkom 1. ovoga članka smatra da proizvod ne odgovara stranci ili potencijalnoj stranci, posrednik u osiguranju ili društvo za osiguranje o tome upozorava stranku ili potencijalnu stranku. To se upozorenje može dostaviti u standardiziranom formatu.

(5) U slučaju da stranka ili potencijalna stranka ne dostavi informacije navedene u 1. stavku ovoga članka ili u slučaju da dostavi nedostatne informacije u vezi sa svojim znanjem i iskustvom, posrednik u osiguranju ili društvo za osiguranje upozorava je da nije u mogućnosti utvrditi odgovara li joj predviđeni proizvod. To se upozorenje može dostaviti u standardiziranom formatu.

(6)   Osim obveze iz članka 433. stavka 1. ovoga Zakona, ako se ne pružaju savjeti u vezi sa investicijskim proizvodima osiguranja, posrednici u osiguranju i društva za osiguranje mogu obavljati poslove distribucije osiguranja na području Republike Hrvatske iznimno od stavka 3. ovoga članka ako su ispunjeni sljedeći uvjeti:

1. poslovi se odnose na svaki od sljedećih investicijskih proizvoda osiguranja:

a) ugovore kojima se omogućava samo investicijska izloženost financijskim instrumentima koji se u skladu sa zakonom kojim se regulira tržište kapitala ne smatraju složenima te koji ne sadrže strukturu koja strankama otežava shvaćanje povezanih rizika ili

b) ostale jednostavne investicijske proizvode osiguranja

2. poslovi distribucije osiguranja obavljaju se na zahtjev stranke ili potencijalne stranke

3. stranci ili potencijalnoj stranci objašnjeno je da od posrednika u osiguranju ili društva za osiguranje pri obavljanju poslova distribucije osiguranja nije zatraženo da provede ocjenu prikladnosti investicijskog proizvoda osiguranja ili pružene ili ponuđene usluge distribucije osiguranja te da stranci ili potencijalnoj stranci nije pružena odgovarajuća zaštita u skladu s relevantnim pravilima poslovnog ponašanja. Takvo se upozorenje može dati u standardiziranom obliku.

4. posrednik u osiguranju ili društvo za osiguranje postupa u skladu sa svojim obvezama iz članaka 436.d i 436.e. ovoga Zakona.

(7) Svi posrednici u osiguranju ili društva za osiguranje, uključujući one koji pružaju usluge na temelju slobode pružanja usluga ili poslovnog nastana, dužni su poštivati primjenjive odredbe u državi članici u kojoj stranke s kojima sklapaju ugovore o osiguranju imaju uobičajeno boravište ili poslovni nastan i koja nije primijenila izuzeća iz stavka 6. ovoga članka.

(8)   Posrednik u osiguranju ili društvo za osiguranje uspostavlja evidenciju koja sadrži dokument ili dokumente sklopljene između posrednika u osiguranju ili društva za osiguranje i stranke u kojima su utvrđena prava i obveze strana te ostali uvjeti na temelju kojih posrednik u osiguranju ili društvo za osiguranje pružaju usluge stranci. Prava i dužnosti ugovornih strana mogu se upućivanjem uvrstiti u druge dokumente ili pravne tekstove. (A30 P4)

(9)   Posrednik u osiguranju ili društvo za osiguranje dostavlja stranci odgovarajuća izvješća o pruženim uslugama na trajnom mediju. Ta izvješća uključuju periodično obavješćivanje stranaka, uzimajući u obzir vrstu i složenost investicijskih proizvoda osiguranja i svojstva usluge koja se pruža stranci te uključuju, prema potrebi, troškove povezane s transakcijama i uslugama za račun stranke.

(10) Prilikom savjetovanja o investicijskom proizvodu osiguranja, posrednik u osiguranju ili društvo za osiguranje prije sklapanja ugovora pružaju stranci izjavu o primjerenosti na trajnom mediju u kojoj se navode savjeti te informacije o tome kako su oni u skladu sa sklonostima, ciljevima i drugim značajkama stranke. Primjenjuju se uvjeti utvrđeni člankom 436. stavcima od 1. do 5. ovoga Zakona.

(11) Ako su za sklapanje ugovora korištena sredstva za komunikaciju na daljinu zbog čega se ne može prethodno dostaviti procjena prikladnosti, posrednik u osiguranju ili društvo za osiguranje može dostaviti izjavu prikladnosti na trajnom mediju odmah nakon što stranka postane vezana bilo kakvim ugovorom pod uvjetom da su ispunjeni sljedeći uvjeti:

1. stranka je pristala primiti izjavu o primjerenosti bez odgađanja nakon sklapanja ugovora i

2. posrednik u osiguranju ili društvo za osiguranje dalo je stranci mogućnost odgode sklapanja ugovora kako bi mogao unaprijed primiti izjavu o primjerenosti.

(12) U slučaju kada posrednik u osiguranju ili društvo za osiguranje obavijeste stranku da će provoditi periodičnu procjenu prikladnosti, periodično izvješće sadrži ažuriranu izjavu o tome na koji je način investicijski proizvod osiguranja u skladu sa sklonostima, ciljevima i drugim značajkama stranke.“.

**Članak 120.**

U članku 437. stavku 1. točka 39. mijenja se i glasi:

„39. postupi protivno članku 199. stavku 7. ovoga Zakona“, a točka 40. se briše, pa točke 41.-46. postaju točke 40.-45.

**Članak 121.**

U članku 438. stavku 1. točki 25. riječi: „stavkom 4.“ se brišu i dodaju se riječi: „ili ne izvještava Agenciju u skladu s odredbama pravilnika propisanoga člankom 201. ovoga Zakona.“.

Točke 41. i 42. brišu se.

**Članak 122.**

U članku 439. dodaju se stavci 4., 5. i 6. koji glase:

„(4) Novčanom kaznom propisanom za prekršaje iz članka 437. stavka 1. točaka 44. do 46., članka 438. stavka 1. točke 25. te točaka 34. do 40. i članka 452. stavka 1. ovoga Zakona kazniti će se za prekršaj društvo za osiguranje, odnosno društvo za reosiguranje iz druge države članice, odnosno njihova podružnica u Republici Hrvatskoj ako postupa protivno odredbama ovoga Zakona koje su navedene u istim prekršajnim odredbama, a koje postupanje je Agencija utvrdila na temelju sudjelovanja u postupku nadzora na temelju članka 203. stavka 8. te članka 207. stavka 1. ovoga Zakona.

(5) Novčanom kaznom u iznosu kako je propisano u članku 437. stavku 2., članku 438. stavku 2. i članku 452. stavku 2. ovoga Zakona kazniti će se za prekršaje navedene u stavku 4. ovoga članka i odgovorna osoba društva za osiguranje, odnosno društva za reosiguranje te odgovorna osoba u podružnici društva za osiguranje, odnosno društva za reosiguranje.

(6) Novčanom kaznom u iznosu kako je propisano u članku 452. stavku 3. ovoga Zakona kazniti će se za prekršaj fizička osoba koja ne poštuje obvezu čuvanja povjerljivih podataka u skladu s člankom 387. stavkom 1. ovoga Zakona, a kojoj ti podaci dostupni na bilo koji način vezano za njezin rad u podružnici društva za osiguranje odnosno društva za reosiguranje ili uz pružanje usluga za podružnicu društva za osiguranje odnosno društva za reosiguranje.“

**Članak 123.**

U članku 442. stavak 1. točka 4. mijenja se i glasi:

„4. ne osigura poslovanje društva u skladu s člankom 55. stavkom 1. točkom 1. i/ili 2. ovoga Zakona.“

 **Članak 124.**

Naslov iznad članka i članak 443. mijenjaju se i glase:

„Primjena prekršajnih odredbi

Članak 443.

(1) Pri određivanju kazne ili druge mjere sud će uzeti u obzir sve relevantne okolnosti, uključujući, ako je prikladno:

1. ozbiljnost i trajanje kršenja propisa

2. stupanj odgovornosti odgovorne fizičke ili pravne osobe

3. gubitke za stranke (svaka fizička osoba – potrošač ili pravna osoba kao i predstavnik grupe potrošača koji odabire i ima namjeru izravno ili neizravno sklopiti ili je već sklopio ugovor o osiguranju s društvom za osiguranje) i treće strane prouzročene povredom, ako ih je moguće utvrditi

4. razinu suradnje odgovorne fizičke ili pravne osobe s Agencijom i sudom

5. mjere koje je odgovorna fizička ili pravna osoba poduzela kako bi spriječila ponavljanje nezakonitosti ili nepravilnosti i

6. sve prethodne mjere, kazne i prekršaje odgovorne fizičke ili pravne osobe.

(2) Sud će u svakom slučaju pri utvrđivanju odnosno odmjeravanju pri određivanju kazne voditi računa da visina kazne bude razmjerna težini počinjenog prekršaja i gospodarskoj snazi odnosno financijskoj sposobnosti počinitelja prekršaja, uzimajući pri tom u obzir sve relevantne okolnosti slučaja.“.

**Članak 125.**

Iznad članka 444. dodaje se naslov koji glasi: „*Teži prekršaji distributera osiguranja, distributera reosiguranja i drugih osoba“.*

Članak 444. mijenja se i glasi:

„(1) Novčanom kaznom u iznosu do najviše 38.000.000,00 kuna ili najviše do  5% ukupnog godišnjeg prihoda prema posljednjim dostupnim financijskim izvještajima koje je odobrila uprava društva ili do dvostrukog iznosa ostvarene dobiti ili izbjegnutih dobitaka, ako ne ispunjava uvjete iz pravila o poslovanju koja se odnose na distribuciju investicijskih proizvoda osiguranja kaznit će se:

-          posrednik u osiguranju:

1.      ako ne postupa pošteno, pravedno i profesionalno u skladu s člankom 430. stavkom 1. ovoga Zakona

2.      ako informacije koje se odnose na distribuciju osiguranja, uključujući promidžbene sadržaje nisu u skladu s člankom 430. stavkom 2. ovoga Zakona

3.      ako prima ili daje primitke te ocjenjuje učinkovitost svojih zaposlenika na način koji je protivan najboljem interesu stranaka ili ako sklapa sporazume u vezi s nagrađivanjem, prodajnim ciljevima ili nečim drugim protivno članku 430. stavku 3. ovoga Zakona

4.      ako pravodobno prije sklapanja ugovora o osiguranju ne daje strankama informacije u skladu s člankom 431. stavkom 1. ovoga Zakona, a sve u skladu s člankom 436. i 436.f ovoga Zakona

5.      ako pravodobno prije sklapanja ugovora o osiguranju ne pruži stranci informacije iz članka 432. stavka 1. ovoga Zakona, a sve u skladu s člankom 436. i 436.f ovoga Zakona

6.      ako ne obavijesti stranku o iznosu naknade ili, ako to nije moguće, načinu izračuna naknade u skladu s člankom 432. stavkom 2. ovoga Zakona, a sve u skladu s člankom 436. i 436.f ovoga Zakona

7.      ako u slučaju bilo kakvih drugih plaćanja stranaka, ne izvijesti stranku i o svakoj takvoj uplati u skladu s člankom 432. stavkom 4. ovoga Zakona, a sve u skladu s člankom 436. ovoga Zakona

8.      ako ne pojašnjava zahtjeve i potrebe stranke i stranci ne daje objektivne informacije o proizvodu osiguranja u  skladu s člankom 433. stavkom 1. ovoga Zakona, a sve u skladu s člankom 436. i 436.g ovoga Zakona

9.      ako ponudi ugovor o osiguranju koji nije usklađen sa zahtjevima i potrebama stranke u  skladu s člankom 433. stavkom 2. ovoga Zakona, a sve u skladu s člankom 436. ovoga Zakona

10.  ako ne daje stranci personaliziranu preporuku u  skladu s člankom 433. stavkom 3. ovoga Zakona, a sve u skladu s člankom 436. ovoga Zakona

11.  ako obavijesti stranku da savjete daje na temelju nepristrane i personalizirane analize, a takve savjete ne daje na temelju analize u skladu s člankom 433. stavkom 5. ovoga Zakona, a sve u skladu s člankom 436. ovoga Zakona

12.  ako prije sklapanja ugovora stranci ne daje relevantne informacije o proizvodu osiguranja i ne sastavi dokument s informacijama o proizvodu osiguranja u skladu s člankom 433. stavkom 6. 7., 8., 9.,10., 11. i 13. ovoga Zakona,  a sve u skladu s člankom 436. ovoga Zakona

13.  ako ne daje informacije stranci u vezi s distribucijom proizvoda investicijskih proizvoda osiguranja u skladu s člankom 433. stavkom 12. ovoga Zakona, a sve u skladu s člankom 436. ovoga Zakona

14.  ako prihvati primitak odnosno proviziju, naknadu, naplatu ili drugu vrstu novčane ili nenovčane koristi od treće strane u vezi s distribucijom proizvoda osiguranja protivno članku 435. stavku 3. ovoga Zakona

15.  ako zahtijeva plaćanje naknade ili bilo kakvu drugu naplatu protivno članku 435. stavku 4. i 5. ovoga Zakona

16.  ako se naknadno dogovori o promjeni načina obračuna ili visini naknade za posredovanje protivno članku 435. stavku 6. ovoga Zakona

17.  ako ne obavijesti stranku o mogućnosti kupnje različitih sastavnica proizvoda osiguranja u skladu s člankom 436.a stavka 1. ovoga Zakona

18.  ako ne dostavi adekvatan opis različitih sastavnica ugovora ili paketa u skladu s člankom 436.a stavka 2. ovoga Zakona

19.  ako ne daje stranci mogućnost odvojene kupovine robe ili usluge u skladu s člankom 436.a stavka 3. ovoga Zakona

20.  ako ne navede zahtjeve i potrebe stranaka u odnosu na proizvode osiguranja koji su dio cjelokupnog paketa ili istog ugovora u skladu s člankom 436.a stavka 5. ovoga Zakona

21.  ako postupi protivno zabrani Agencije iz članka 436.a stavka 6. ovoga Zakona

22.  ako ne vodi i ne provjerava postupak za odobrenje proizvoda osiguranja u skladu u skladu s člankom 436.b stavkom 1. i 2. ovoga Zakona

23.  ako ne stavi na raspolaganje distributerima sve odgovarajuće informacije o proizvodu osiguranja i postupku odobrenja proizvoda, uključujući utvrđeno ciljano tržište proizvoda u skladu s člankom 436.b stavkom 4. ovoga Zakona

24.  ako nema uspostavljene primjerene mjere za dobivanje informacija i ne razumije značajke i utvrđeno ciljano tržište svakog proizvoda osiguranja u skladu s člankom 436.b stavkom 5. ovoga Zakona

25.  ako ne provodi i ne održava učinkovite organizacijske i administrativne mjere za sprječavanje sukoba interesa u skladu s člankom 436.d ovoga Zakona

26.  ako ne poduzima sve odgovarajuće mjere za utvrđivanje i otklanjanje sukoba interesa u skladu s člankom 436.e stavka 1. ovoga Zakona

27.  ako jasno i pravovremeno ne obavijesti stranku o svojstvima odnosno izvorima sukoba interesa prije sklapanja ugovora o osiguranju u skladu s člankom 436.e stavka 2. i stavka 3. ovoga Zakona

28.  ako prihvati naknadu, proviziju ili nenovčanu korist od trećih osoba u vezi s pružanjem usluga savjetovanja protivno članku 436.f ovoga Zakona

29.  ako prilikom pružanja savjeta o investicijskom proizvodu osiguranja ne prikupi sve informacije u skladu s člankom 436.g stavka 1. ovoga Zakona

30.  ako pruža paket usluga ili proizvoda koji nije primjeren za stranku protivno članku 436.g stavak 2. ovoga Zakona

31.  ako, u vezi s prodaju u kojoj ne pruža savjetovanje o investicijskom proizvodu osiguranja ne zatraži od stranke ili potencijalne stranke informacije i ne napravi procjenu u skladu s člankom 436.g stavak 3. ovoga Zakona

32.  ako ne upozori stranku u skladu s člankom 436.g. stavkom 4. i 5. ovoga Zakona

33.  ako ne uspostavi evidenciju u skladu s člankom 436.g stavkom 8. ovoga Zakona

34.  ako ne dostavi stranci odgovarajuća izvješća o pruženim uslugama u skladu s člankom 436.g stavkom 9. ovoga Zakona

35.  ako ne uruči stranci izjavu o primjerenosti i informacije u skladu s člankom 436.g stavkom 10. i 11. ovoga Zakona

36.  ako u vezi periodične procjene prikladnosti postupi protivno članku 436.g stavkom 12. ovoga Zakona.

-          društvo za osiguranje:

1.      ako ne postupa pošteno, pravedno i profesionalno u skladu s člankom 430. stavkom 1. ovoga Zakona

2.      ako informacije koje se odnose na distribuciju osiguranja, uključujući promidžbene sadržaje nisu u skladu s člankom 430. stavkom 2. ovoga Zakona

3.      ako prima ili daje primitke te ocjenjuje učinkovitost svojih zaposlenika na način koji je protivan najboljem interesu stranaka ili ako sklapa sporazume u vezi s nagrađivanjem, prodajnim ciljevima ili nečim drugim protivno članku 430. stavku 3. ovoga Zakona

4.      ako pravodobno prije sklapanja ugovora o osiguranju ne daje strankama informacije u skladu s člankom 431. stavkom 2. ovoga Zakona, a sve u skladu s člankom 436. i 436.f ovoga Zakona

5.      ako u slučaju bilo kakvih drugih plaćanja stranaka, osim premije osiguranja i planiranih plaćanja, na temelju ugovora o osiguranju nakon njegova sklapanja, ne izvijesti stranku i o svakoj takvoj uplati u skladu s člankom 432. stavkom 3. ovoga Zakona, osim u slučaju članka 435. stavka 1. ovoga Zakona

6.      ako u slučaju bilo kakvih drugih plaćanja stranaka, ne izvijesti stranku i o svakoj takvoj uplati u skladu s člankom 432. stavkom 4. ovoga Zakona, a sve u skladu s člankom 436. ovoga Zakona

7.      ako ne pojašnjava zahtjeve i potrebe stranke i stranci ne daje objektivne informacije o proizvodu osiguranja u  skladu s člankom 433. stavkom 1. ovoga Zakona, a sve u skladu s člankom 436. i 436.g ovoga Zakona

8.      ako ponudi ugovor o osiguranju koji nije usklađen sa zahtjevima i potrebama stranke u  skladu s člankom 433. stavkom 2. ovoga Zakona, a sve u skladu s člankom 436. ovoga Zakona

9.      ako ne daje stranci personaliziranu preporuku u  skladu s člankom 433. stavkom 3. ovoga Zakona, a sve u skladu s člankom 436. ovoga Zakona

10.  ako prije sklapanja ugovora stranci ne daje relevantne informacije o proizvodu osiguranja i ne sastavi dokument s informacijama o proizvodu osiguranja u skladu s člankom 433. stavkom 6. 7., 8., 9.,10., 11. i 13. ovoga Zakona, a sve u skladu s člankom 436. ovoga Zakona

11.  ako ne daje informacije stranci u vezi s distribucijom proizvoda investicijskih proizvoda osiguranja u skladu s člankom 433. stavkom 12. ovoga Zakona, a sve u skladu s člankom 436. ovoga Zakona

12.  ako prihvati primitak odnosno proviziju, naknadu, naplatu ili drugu vrstu novčane ili nenovčane koristi od treće strane u vezi s distribucijom proizvoda osiguranja protivno članku 435. stavku 3. ovoga Zakona

13.  ako ne obavijesti stranku o mogućnosti kupnje različitih sastavnica proizvoda osiguranja u skladu s člankom 436.a stavka 1. ovoga Zakona

14.  ako ne dostavi adekvatan opis različitih sastavnica ugovora ili paketa u skladu s člankom 436.a stavka 2. ovoga Zakona

15.  ako ne daje stranci mogućnost odvojene kupovine robe ili usluge u skladu s člankom 436.a stavka 3. ovoga Zakona

16.  ako ne navede zahtjeve i potrebe stranaka u odnosu na proizvode osiguranja koji su dio cjelokupnog paketa ili istog ugovora u skladu s člankom 436.a stavka 5. ovoga Zakona

17.  ako postupi protivno zabrani Agencije iz članka 436.a stavka 6. ovoga Zakona

18.  ako ne vodi i ne provjerava postupak za odobrenje proizvoda osiguranja u skladu u skladu s člankom 436.b stavkom 1. i 2. ovoga Zakona

19.  ako ne razumije i redovito ne provjerava proizvode osiguranja u skladu s člankom 436.b stavkom 3. ovoga Zakona

20.  ako ne stavi na raspolaganje distributerima sve odgovarajuće informacije o proizvodu osiguranja i postupku odobrenja proizvoda, uključujući utvrđeno ciljano tržište proizvoda u skladu s člankom 436.b stavkom 4. ovoga Zakona

21.  ako nema uspostavljene primjerene mjere za dobivanje informacija i ne razumije značajke i utvrđeno ciljano tržište svakog proizvoda osiguranja u skladu s člankom 436.b stavkom 5. ovoga Zakona

22.  ako ne provodi i ne održava učinkovite organizacijske i administrativne mjere za sprječavanje sukoba interesa u skladu s člankom 436.d ovoga Zakona

23.  ako ne poduzima sve odgovarajuće mjere za utvrđivanje i otklanjanje sukoba interesa u skladu s člankom 436.e stavka 1. ovoga Zakona

24.  ako jasno i pravovremeno ne obavijesti stranku o svojstvima odnosno izvorima sukoba interesa prije sklapanja ugovora o osiguranju u skladu s člankom 436.e stavka 2. i stavka 3. ovoga Zakona

25.  ako prihvati naknadu, proviziju ili nenovčanu korist od trećih osoba u vezi s pružanjem usluga savjetovanja protivno članku 436.f ovoga Zakona

26.  ako prilikom pružanja savjeta o investicijskom proizvodu osiguranja ne prikupi sve informacije u skladu s člankom 436.g stavka 1. ovoga Zakona

27.  ako pruža paket usluga ili proizvoda koji nije primjeren za stranku protivno članku 436.g. stavak 2. ovoga Zakona

28.  ako, u vezi s prodaju u kojoj ne pruža savjetovanje o investicijskom proizvodu osiguranja ne zatraži od stranke ili potencijalne stranke informacije i ne napravi procjenu u skladu s člankom 436.g stavak 3. ovoga Zakona

29.  ako ne upozori stranku u skladu s člankom 436.g. stavkom 4. i 5. ovoga Zakona

30.  ako ne uspostavi evidenciju u skladu s člankom 436.g stavkom 8. ovoga Zakona

31.  ako ne dostavi stranci odgovarajuća izvješća o pruženim uslugama u skladu s člankom 436.g stavkom 9. ovoga Zakona

32.  ako ne uruči stranci izjavu o primjerenosti i informacije u skladu s člankom 436.g stavkom 10. i 11. ovoga Zakona

33.  ako u vezi periodične procjene prikladnosti postupi protivno članku 436.g stavkom 12. ovoga Zakona.

(2) Novčanom kaznom najviše u iznosu do 5.250.000,00 kuna ili do dvostrukog iznosa ostvarene dobiti ili izbjegnutih gubitaka zbog prekršaja ako se oni mogu odrediti kaznit će se odgovorna osoba u pravnoj osobi iz stavka 1. ovoga članka i u obrtu za zastupanje u osiguranju za prekršaj iz stavka 1. ovoga članka.

(3) Novčanom kaznom u iznosu od 150.000,00 kuna do najviše 750.000,00 kuna kaznit će se:

- posrednik u osiguranju i posrednik u reosiguranju:

1. ako se koristi uslugama distribucije osiguranja ili reosiguranja od osobe koja nije upisana u registar Agencije za obavljanje poslova distribucije osiguranja u skladu s odredbama članka 403. stavak 7. ovoga Zakona

2. ako podnese zahtjev za upis u registar Agencije na temelju lažne izjave ili bilo kojim drugim nepravilnim sredstvom, kojim se krše zahtjevi uvjeta upisa u registar Agencije propisani člankom 410. ovoga Zakona, osim krivotvorenom ispravom što je kažnjivo Kaznenim zakonom

3. koji ne ispunjava uvjete iz članka 422. stavaka 1., 2. i 3.  i članka 423. stavaka 1. i 2. ovoga Zakona

4. ako ne ispunjava uvjete iz pravila o poslovanju propisana ovim Zakonom, a koja se odnose na sve proizvode osiguranja osim investicijskih proizvoda osiguranja, za prekršaje propisane za posrednika u osiguranju iz stavka 1. točke 1.-24. ovoga članka.

- sporedni posrednik u osiguranju

1. ako podnese zahtjev za upis u registar Agencije na temelju lažne izjave ili bilo kojim drugim nepravilnim sredstvom, kojim se krše zahtjevi uvjeta upisa u registar Agencije propisani člankom 410. ovoga Zakona, osim krivotvorenom ispravom što je kažnjivo Kaznenim zakonom

2. koji ne ispunjava uvjete iz članka 422. stavka 1.  i članka 423. stavaka 1. i 2. ovoga Zakona

3. ako ne pruži informacije u skladu s člankom 434. ovoga Zakona.

- društvo za osiguranje ili društvo za reosiguranje:

1. ako se koristi uslugama distribucije osiguranja ili reosiguranja od osobe koja nije upisana u registar Agencije za obavljanje poslova distribucije osiguranja u skladu s odredbama članka 403. stavak 7. ovoga Zakona

2. koji ne ispunjava uvjete iz članka 422. stavaka 1., 2. i 3.  i članka 423. stavaka 1. i 2. ovoga Zakona

3. ako ne ispunjava uvjete iz pravila o poslovanju propisana ovim Zakonom, a koja se odnose na sve proizvode osiguranja osim investicijskih proizvoda osiguranja, za prekršaje propisane za društvo za osiguranje iz stavka 1. točke 1.-21. ovoga članka.

-druga pravna osoba koja nije distributer osiguranja ili distributer reosiguranja:

1. ako ne prijavi svoje poslove distribucije u skladu s člankom 412. stavak 2. ovoga Zakona.

(4) Na posrednike iz druge države članice koji obavljaju poslove distribucije osiguranja na temelju slobode pružanja usluga ili poslovnog nastana u Republici Hrvatskoj primjenjuju se odredbe iz ovoga članka koje se odnose na prekršaje propisane za posrednike u osiguranju, a na društva za osiguranje i društva za reosiguranje iz druge države članice koja obavljaju poslove distribucije osiguranja na temelju slobode pružanja usluga ili poslovnog nastana u Republici Hrvatskoj kao i na podružnice društava za osiguranje i društava za reosiguranje iz trećih država u Republici Hrvatskoj primjenjuju se odredbe iz ovoga članka koje se odnose na prekršaje propisane za društvo za osiguranje.

(5) Novčanom kaznom u iznosu od 25.000,00 kuna do 75.000,00 kuna kaznit će se odgovorna osoba u pravnoj osobi iz stavka 3. ovoga članka za prekršaj iz stavka 3. ovoga članka.

(6) Ako je počinitelj prekršaja, u smislu zakona kojim se uređuje računovodstvo poduzetnika, matično društvo ili ovisno društvo matičnog društva koje ima obvezu izrade konsolidiranih financijskih izvještaja, ukupni godišnji prihod iz stavka 1. ovog članka određuju se na temelju konsolidiranih financijskih izvještaja koji su odobreni od strane upravljačkog tijela krajnjeg matičnog društva.“

**Članak 126.**

Iznad članka 445. dodaje se naslov koji glasi: „*Lakši prekršaji distributera osiguranja, distributera reosiguranja i drugih osoba“.*

Članak 445. mijenja se i glasi

„(1) Novčanom kaznom u iznosu od 150.000,00 do 250.000,00 kuna kaznit će se distributer osiguranja i distributer reosiguranja koji je pravna osoba, ako:

1. obavlja druge poslove i/ili pruža druge usluge, osim onih propisanih člankom 401. stavkom 3. ovoga Zakona

2. ne izvještava Agenciju o izmjenama ili prestanku postojanja uvjeta za upis u registar u skladu s člankom 410. stavkom 4. ovoga Zakona

3. ne izvještava Agenciju o promjenama podataka u skladu s člankom 412. stavkom 7. ovoga Zakona

4. ne obavijesti Agenciju prije početka obavljanja poslova na području druge države članice u skladu s člankom 416. stavcima 1. i 5. ili člankom 418. stavcima 1. i 7. ovoga Zakona

5. nema osiguranu odgovornost obavljanja djelatnosti i/ili odgovarajuće jamstvo u skladu s člankom 424. stavkom 1. ovoga Zakona

6. ne dostavi financijsko i/ili statističko izvješće Agenciji u skladu i u rokovima iz članka 429. ovoga Zakona

7. zahtijeva plaćanje provizija, naknada, naplata ili drugih vrsta novčane ili nenovčane koristi protivno članku 435. stavku 3. ovoga Zakona.

(2) Novčanom kaznom u iznosu od 150.000,00 do 250.000,00 kuna kaznit će se društvo za brokerske poslove u osiguranju i/ili reosiguranju i obrtnik broker u osiguranju i/ili reosiguranju, ako ne ispunjava obveze propisane člankom 403. stavkom 5. ovoga Zakona.

(3) Novčanom kaznom u iznosu od ­­­­­­­­20.000,00 kuna do 50.000,00 kuna kaznit će se odgovorna osoba u pravnoj osobi za prekršaj iz stavka 1. i stavka 2. ovoga članka.“.

**Članak 127.**

Naslov iznad članka i članak 446. mijenjaju se i glase:

„*Prekršaji društva za osiguranje odnosno društva za reosiguranje*

Članak 446.

(1) Novčanom kaznom u iznosu od 150.000,00 do 500.000,00 kuna kaznit će se društvo za osiguranje odnosno društvo za reosiguranje koje:

1. ne ustroji funkciju upravljanja rizicima u skladu s člankom 95. ovoga Zakona
2. ne ustroji funkciju praćenja usklađenosti u skladu s člankom 97. stavkom 2. ovoga Zakona
3. ne ustroji funkciju unutarnje revizije u skladu s člankom 98. ovoga Zakona
4. ne uspostavi aktuarsku funkciju u skladu s člankom 103. ovoga Zakona.

(2) Novčanom kaznom u iznosu od ­­­­­­­30.000,00 kuna do 50.000,00 kuna kaznit će se i odgovorna osoba društva za osiguranje odnosno društva za reosiguranje za prekršaj iz stavka 1. ovoga članka.

**Članak 128.**

Naslov iznad članka 447. i članak 447. brišu se.

**Članak 129.**

U članku 449. stavku 1. točke 7. i 8. mijenjaju se i glase:

„7. obavlja poslove distribucije osiguranja ili obavlja poslove distribucije reosiguranja protivno članku 401. ovoga Zakona

8. obavlja poslove osiguranja ili poslove reosiguranja bez odobrenja Agencije za obavljanje poslova osiguranja ili poslova reosiguranja protivno članku 406. ovoga Zakona“

Točke 9. i 10. brišu se.

U stavku 3. točka 10. mijenja se i glasi:

„10. obavlja poslove distribucije osiguranja ili obavlja poslove distribucije reosiguranja protivno članku 401. ovoga Zakona“.

Točke 11., 12., 13.,14., 15., 16., 17. i 18. brišu se.

Stavci 4., 5., 6. i 7. brišu se.

**Članak 130.**

U članku 450. stavku 1. točka 2. mijenja se i glasi:

„2. obavlja zakonsku reviziju financijskih izvještaja društva za osiguranje protivno članku 196. stavcima 1. – 3. ili članku 197. stavku 2. ovoga Zakona“.

**PRIJELAZNE I ZAVRŠNE ODREDBE**

**Članak 131.**

(1) U cijelom tekstu Zakona o osiguranju (Narodne novine, broj 30/15) riječi: „zastupanje u osiguranju“ u određenom broju, rodu i padežu zamjenjuju se riječima: „distribucija osiguranja“ u određenom broju, rodu i padežu.

(2) U cijelom tekstu Zakona o osiguranju (Narodne novine, broj 30/15) riječi: „posredovanje u osiguranju i reosiguranju“ u određenom broju, rodu i padežu zamjenjuju se riječima: „distribucija osiguranja i/ili reosiguranja“ u određenom broju, rodu i padežu.

(3) U cijelom tekstu Zakona o osiguranju (Narodne novine, broj 30/15) riječi: „posrednik u osiguranju ili reosiguranju“ u određenom broju, rodu i padežu zamjenjuju se riječima: „broker u osiguranju i/ili reosiguranju“.

(4) U cijelom tekstu Zakona o osiguranju (Narodne novine, broj 30/15) riječ: „mrežni“ u određenom broju, rodu i padežu zamjenjuje se riječju: „internetski“ u odgovarajućem broju, rodu i padežu.

**Usklađivanje s odredbama ovoga Zakona**

**Članak 132.**

(1) Osobe koje su na dan 1. listopada 2018. upisane u registar Agencije i imaju ovlaštenje ili dozvolu za obavljanje poslova zastupanja u osiguranju ostaju upisane u registar posrednika Agencije i ovlaštene su za obavljanje distribucije osiguranja u skladu s odredbama ovoga Zakona.

(2) Osobe koje su na dan 1. listopada 2018. upisane u registar Agencije i imaju ovlaštenje ili dozvolu za obavljanje poslova posredovanja u osiguranju i reosiguranju ostaju upisane u registar posrednika Agencije i ovlaštene su za obavljanje distribucije osiguranja i reosiguranja u skladu s odredbama ovoga Zakona.

(3) Društva za posredovanje u osiguranju i reosiguranju dužna su do 23. veljače 2019. godine promijeniti naziv tvrtke u brokersko društvo za osiguranje i reosiguranje.

(4) Od 1. listopada 2018. posrednici koji su upisani u registar Agencije u skladu sa Zakonom o osiguranju (Narodne novine, broj 30/15) smatra se da imaju ispunjene uvjete stručnosti u skladu s člankom 422. stavak 1. ovoga Zakona.

(5) Od 1. listopada 2018. posrednici koji su upisani u registar Agencije u skladu sa Zakonom o osiguranju (Narodne novine, broj 30/15) dužni su počevši od  23. veljače 2019. godine ispunjavati uvjete kontinuirane edukacije od minimalno 15 sati imati za svaku godinu koja ističe danom i mjesecom od njihovog prvog upisa u registar Agencije odnosno položenog ispita za stjecanje ovlaštenja za obavljanje poslova zastupanja u osiguranju ili posredovanja u osiguranju ili reosiguranju.

(6) Društvo za zastupanje u osiguranju i obrt za zastupanje u osiguranju koji imaju dozvolu za obavljanje poslova zastupanja u osiguranju na stanicama za tehnički pregled u određenim vrstama osiguranja, od 1. listopada 2018. mogu pružati usluge distribucije osiguranja u skladu s člankom 415. stavkom 4. ovoga Zakona i to koristeći usluge posrednika koji je ovlašten pružati usluge distribucije osiguranja iz vrsta osiguranja koje se distribuiraju na stanici za tehnički pregled.

(7) Osobe koje su na dan 1. listopada 2018. upisane u registar Agencije s ovlaštenjem za obavljanje poslova zastupanja u osiguranju za životna osiguranja mogu pružati usluge distribucije osiguranja za životna osiguranja i investicijske proizvode osiguranja u skladu s odredbama ovoga Zakona.

**Postupci**

**Članak 133.**

(1) Svi postupci za dobivanje odobrenja, ovlaštenja, suglasnosti i dozvola te postupci nadzora koji su pokrenuti prije stupanja na snagu ovoga Zakona i koji su u nadležnosti Agencije dovršit će se u skladu s odredbama Zakona o osiguranju (Narodne novine, broj 30/15), osim ako odredbe tog Zakona nisu u suprotnosti s odredbama ovoga Zakona.

(2) Na postupke za dobivanje odobrenja, ovlaštenja, suglasnosti i dozvola te postupci nadzora koji su pokrenuti nakon stupanja na snagu ovoga Zakona do stupanja na snagu pravilnika donesenih na temelju ovoga Zakona primjenjuju se odredbe pravilnika donesenih na temelju Zakona o osiguranju (Narodne novine, broj 30/15) ako odredbe tih pravilnika nisu u suprotnosti s odredbama ovoga Zakona.

(3) Odredba stavka 2. ovoga članka primjenjuje se i na sva ostala postupanja propisana pravilnicima Agencije.

**Rok za donošenjepravilnika**

**Članak 134.**

Agencija će donijeti pravilnike iz članka 110. ovoga Zakona najkasnije do 1. rujna 2018. godine, a pravilnike iz članka 7., 17., 22. i 44. ovoga Zakona u roku od šest mjeseci od dana stupanja na snagu ovoga Zakona.

**Stupanje na snagu**

**Članak 135.**

Ovaj Zakon stupa na snagu osmoga dana od dana objave u Narodnim novinama, osim članaka 47. do 49., članaka 81. do 126., članaka 128. i 129. i članka 131. stavaka 1. do 3.ovoga Zakona koji stupaju na snagu 1. listopada 2018. godine.

**OBRAZLOŽENJE**

**Uz članak 1.**

Ovim člankom u članku 2. stavku 1. mijenjaju se točke 3. i 5. jer se u pravni poredak Republike Hrvatske prenose odredbe Direktive (EU) 2016/97 Europskog parlamenta i Vijeća od 20. siječnja 2016. o distribuciji osiguranja i izmjena Direktive 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (SL L 335, 17. 12. 2009.) kako je posljednju put izmijenjena Direktivom (EU) 2016/2341 Europskog parlamenta i Vijeća od 14. prosinca 2016. o djelatnostima i nadzoru institucija za strukovno mirovinsko osiguranje (SL L 354, 23.12.2016.).

**Uz članak 2.**

Ovim se člankom dodaje novi članak 2.a kojim se dodaju odredbe o osiguranju provedbe uredbi Europske unije, regulatornih i provedbenih tehničkih standarda te smjernica europskih nadzornih tijela i ovlasti Agencije te primjeni i objavi smjernica koje donose europska nadzorna tijela.

**Uz članak 3.**

Ovim se člankom u članku 3. mijenja točka 11. kojom je izmijenjena definicija reosiguranja prema odredbama Direktive (EU) 2016/2341 Europskog parlamenta i Vijeća i točka 27.

**Uz članak 4.**

Ovim se člankom u članku 7. dodaje stavak 5. kojim se propisuje da su poslovi osiguranja navedeni u ovom članku poslovi od značajnog javnog interesa koji podrazumijevaju i obradu posebne kategorije osobnih podataka.

**Uz članak 5.**

Ovim se člankom mijenja članak 26. stavak 1. tako da se pojašnjava tko podnosi zahtjev za izdavanje odobrenja za obavljanje poslova osiguranja u određenim vrstama osiguranja ili rizicima koji pripadaju određenoj vrsti osiguranja u ime i za račun osnovanog društva za osiguranje.

**Uz članak 6.**

Ovim se člankom dodaje točka 11. u članku 27. kojom se propisuje obveza dostave opisa mehanizama unutarnjih kontrola radi ispunjavanja obveza u smislu sprječavanja pranja novca i financiranja terorizma uz zahtjev za izdavanje odobrenja za obavljanje poslova osiguranja, odnosno poslova reosiguranja.

**Uz članak 7.**

Ovim se člankom mijenja članak 36. tako da se radi dosljednog usklađivanja s Direktivom Solventnost II koja obavijest o stjecanju kvalificiranog udjela propisuje samo za stjecanje udjela u glasačkim pravima ili kapitalu od 20% ili više. Članak 36. se dopunjava obavezom društva za osiguranje da obavijesti Agenciji u slučaju prestanka ispunjavanja uvjeta pod kojima je odobrenje za stjecanje kvalificiranog udjela izdano, provjera propisanih udjela i okolnosti u kojima je stjecatelj kvalificiranog udjela Republika Hrvatska. Ovim se člankom također mijenja stavak 8. tako da se ne nabrajaju taksativno kaznena djela za koja namjeravani stjecatelj kvalificiranog udjela ne smije biti pravomoćno osuđen. Naime, dosadašnjim izričitim nabrajanjem bila su izostavljena kaznena djela kao što su npr. kaznena djela protiv života i tijela. Intencija je zakonodavca da ovakvom izmjenom onemogući stjecanje kvalificiranog udjela u društvu za osiguranje odnosno društvu za reosiguranje osobama koje su osuđene za kaznena djela počinjena s namjerom jer pravomoćna osuđenost za bilo koje kazneno djelo počinjeno s namjerom toliko značajno šteti ugledu osobe da ona ne može kao imatelj kvalificiranog udjela upravljati financijskom institucijom. Također, propisana je ovlast Agencije da zatraži podatke o prekršajnoj osuđivanosti namjeravanog stjecatelja, o tome vodi li se protiv namjeravanog stjecatelja kazneni ili prekršajni postupak i je li pravomoćno osuđen za kaznena djela propisana ovim člankom te pribaviti podatke od namjeravanog stjecatelja i iz prekršajne i kaznene evidencije na temelju obrazloženog zahtjeva ili iz Europskog sustava kaznenih evidencija. Propisano je i da će Agencija detaljnije propisati sadržaj i način podnošenja obavijesti i uvjete koje namjeravani stjecatelj treba ispuniti kod podnošenja zahtjeva za izdavanje odobrenja za stjecanje kvalificiranog udjela tako da se daje mogućnost postupanja sa Zajedničkim smjernicama za bonitetnu procjenu stjecanja i povećanja kvalificiranih udjela u financijskom sektoru.

**Uz članak 8.**

Ovim člankom mijenja se članak 37. tako da se na jasniji način propisuju odredbe o međusobnoj dostavi i razmjeni informacija potrebnih za procjenu stjecatelja kvalificiranog udjela.

**Uz članak 9.**

Ovim se člankom mijenja članak 38. tako da se daje mogućnost postupanja sa Zajedničkim smjernicama za bonitetnu procjenu stjecanja i povećanja kvalificiranih udjela u financijskom sektoru.

**Uz članak 10.**

Ovim se člankom mijenja članak 39. radi preciznijeg izričaja mijenja postupak za izdavanje odobrenja za stjecanje kvalificiranog udjela.

**Uz članak 11.**

Ovim se člankom mijenja izričaj članka 40. ovoga Zakona te se dopunjuje u dijelu procjene dobrog ugleda stjecatelja kvalificiranog udjela s obzirom da Agencija prilikom procjene dobrog ugleda stjecatelja kvalificiranog udjela u društvu za osiguranje odnosno društvu za reosiguranje mora uzeti u obzir sve informacije kojima raspolaže, osobito provođenje istrage, kaznenog progona, kaznenog postupka ili prekršajnog postupka protiv namjeravanog stjecatelja, nekorektno ponašanje namjeravanog stjecatelja kvalificiranog udjela te ostale dostupne informacije.

**Uz članak 12.**

Ovim se člankom u članak 41. stavak 1. dodaje točka 6. te se mijenja stavak 3. i dodaje stavak 4. tako da se dodaju odredbe o razlozima za odbijanje zahtjeva za izdavanje odobrenja za stjecanje kvalificiranog udjela te odredbe o objavi rješenja kojim se odlučuje o zahtjevu.

**Uz članak 13.**

Ovim se člankom mijenja članak 42. sukladno uputama Ministarstva uprave u svezi usklađenosti prijedloga zakona sa Zakonom o općem upravnom postupku.

**Uz članak 14.**

Ovim se člankom mijenja izričaj članka 43. ovoga Zakona.

**Uz članak 15.**

Ovim se člankom mijenja članak 44. tako da se određuje način na koji će se glasati na skupštini dioničara kada stjecatelj kvalificiranog udjela nema pravo glasa na temelju dionica koje je stekao bez odobrenja Agencije.

**Uz članak 16.**

Ovim se člankom mijenja članak 47. tako da se daje mogućnost postupanja sa Zajedničkim smjernicama za bonitetnu procjenu stjecanja i povećanja kvalificiranih udjela u financijskom sektoru.

**Uz članak 17.**

Ovim se člankom mijenja članak 51. tako da se detaljnije uređuju uvjeti propisani za članove uprave i člana uprave i prokurista društva za osiguranje, a zahtjevi o prikladnosti upućuju na jedinstvene odredbe propisane u članku 36. stavka 8. ovoga Zakona. Nadalje, propisuju se politike koje treba donijeti nadzorni odbor i uprava društva za osiguranje i donošenje pravilnika Agencije.

**Uz članak 18.**

Ovim se člankom u članku 55. mijenja stavak 4. tako da se dodaje obveza člana uprave o izvještavanju Agencije o prestanku obavljanja funkcije člana uprave ili nadzornog odbora, a sve u skladu s pravilnikom Agencije kojim se propisuje izvještavanje Agencije.

**Uz članak 19.**

Ovim se člankom mijenja članak 56. tako da propisuje da iznimno od slučajeva iz stavka 1. Agencija može donijeti rješenje o ukidanju odobrenja za obavljanje funkcije člana uprave društva za osiguranje ako član uprave nije osigurao provođenje ili nije proveo mjere koje je naložila Agencija s obzirom da je točka 4. stavka 1. koja je izmijenjena ovim Zakonom propisivala poništenje rješenja, a što ne bi bilo primjereno u ovom slučaju. Također su u članku izvršene izmjene sukladno uputama Ministarstva uprave u svezi usklađenosti prijedloga zakona sa Zakonom o općem upravnom postupku

**Uz članak 20.**

Ovim se člankom u članku 59. dodaje stavak 6. kojim se za članove nadzornog odbora zahtjevi o prikladnosti upućuju na jedinstvene odredbe propisane u članku 36. stavka 8. ovoga Zakona.

**Uz članak 21.**

Ovim se člankom u članku 60. briše točka 7. jer je neodređena, a uprava vodi poslove društva za osiguranje.

**Uz članak 22.**

Ovim člankom u članku 62. mijenjaju se stavci 6. i 7. tako da se ispravlja obaveza izvještavanja Agencije i nadležnog nadzornog tijela države članice o izmjeni sadržaja podataka iz članka 62. Zakona i propisuje da će Agencija pravilnikom detaljnije propisati uvjete u vezi s primjerenosti odnosno dobrim poslovnim ugledom i iskustvom ovlaštenog zastupnika iz članka 66. stavka 2. ovoga Zakona.

**Uz članak 23.**

Ovim se člankom mijenja stavak 5. članka 63. u skladu sa točkom 3.2.5.1. Generalnog protokola i dodaje stavak 7. kojom se propisuje da se odredbe tog članka ne primjenjuju na društvo za reosiguranje.

**Uz članak 24.**

Ovim člankom u članku 66. mijenja stavak 8. tako da se precizira da je Agencija nadležno nadzorno tijelo koje zaprima dokumentaciju iz stavka 2. članka 66. Zakona.

**Uz članak 25.**

Ovim se člankom mijenja članak 67. tako da se tehnički ispravlja obveza o izvještavanju Agencije o adresi za dostavu dokumenata za ostale usluge osiguranja koje društvo za osiguranje pruža putem slobode pružanja usluga na području Republike Hrvatske, jer je navedena kao adresa predstavnika u točki 1. članka 67. stavka 3. Zakona i usklađuje s Generalnim protokolom propisuje od kada društvo za osiguranje može početi poslovati na temelju slobode pružanja usluga u Republici Hrvatskoj.

**Uz članak 26.**

Ovim se člankom u članku 93. stavku 5. mijenja točka 4. kojim se za nositelje ključnih funkcija zahtjevi o prikladnosti upućuju na jedinstvene odredbe propisane u članku 36. stavka 8. ovoga Zakona.

**Uz članak 27.**

Ovim se člankom mijenja članak 98. stavak 5. tako da se daje mogućnost obavljanja drugih poslova različitih od poslova unutarnje revizije kako je to propisano člankom 271. Uredbe (EU) br. 2015/35.

**Uz članak 28.**

Ovim se člankom mijenja članak 136. radi točnijeg prijevoda engleskog termina u Direktivi Solventnost II umjesto pojma „nesposobnosti“ propisuje pojam „invalidnosti“.

**Uz članak 29.**

Ovim se člankom mijenja članak 142. radi točnijeg prijevoda engleskog termina u Direktivi Solventnost II umjesto pojma „istek“ propisuje pojam „odustanak“.

**Uz članak 30.**

Ovim se člankom mijenja članak 158. stavak 1. točka 4. tako da umjesto društva za neživotno osiguranje pojašnjava da se radi o društvima za osiguranje koja imaju odobrenje za obavljanje poslova neživotnog osiguranja te se dodaje minimalni potrebni kapital za društva za osiguranje koja imaju odobrenje za obavljanje poslova reosiguranja.

**Uz članak 31.**

Ovim se člankom mijenja članak 162. tako da se precizira da tehničke pričuve koje oblikuje društvo za osiguranje u vezi s tim osiguranjima neposredno vezana uz vrijednost udjela UCITS fonda moraju u najvećoj mogućoj mjeri odgovarati ukupnoj vrijednosti tih udjela, a u skladu s odredbama Direktive Solventnost II i kako treba oblikovati tehničke pričuve ako su prava ugovaratelja osiguranja na temelju ugovora o osiguranju neposredno vezana uz dionički indeks, odnosno druge referentne vrijednosti, osim onih navedenih u stavku 2. ovoga članka.

**Uz članak 32.**

Ovim se člankom mijenja članak 165. stavak 7. koji izričito navodi mogućnost savjetovanja sa ESRB-om radi donošenja rješenja o produljenju roka za poduzimanje potrebnih mjera radi otklanjanja neusklađenosti s potrebnim solventnim kapitalom.

**Uz članak 33.**

Ovim se člankom mijenja članak 177. tako da se usklađuju definicije matematičke pričuve osiguranja.

**Uz članak 34.**

Ovim se člankom mijenja članak 182. tako da se dodatno utvrđuje odvajanje posebne pričuve za pokriće obveza iz ugovora o osiguranju kod kojih ugovaratelj osiguranja snosi rizik ulaganja.

**Uz članak 35.**

Ovim se člankom mijenja članak 183. tako da dodatno utvrđuje otvaranje računa za zaprimanje uplate i obavljanje isplata iz poslova u vezi s posebnom pričuvom za pokriće obveza iz ugovora o osiguranju kod kojih ugovaratelj osiguranja snosi rizik ulaganja.

**Uz članak 36.**

Ovim se člankom u članku 186. stavku 2. mijenja točka 4. kojim se za ovlaštenog aktuara zahtjevi o prikladnosti upućuju na jedinstvene odredbe propisane u članku 36. stavka 8. ovoga Zakona. Također su u članku izvršene izmjene sukladno uputama Ministarstva uprave u svezi usklađenosti prijedloga zakona sa Zakonom o općem upravnom postupku

**Uz članak 37.**

Ovim se člankom mijenja članak 191. tako da se usklađuje terminologija sa važećim Zakonom o računovodstvu (Narodne novine br. 78/15, 134/15, 120/16).

**Uz članak 38.**

Ovim se člankom prilagođavaju se terminološki odredbe članka 192. i zbog izmjena zakonskog okvira za reviziju godišnjih financijskih izvještaja koja će ubuduće biti obuhvaćena pojmom zakonska revizija, a bit će uređena osim Zakonom o reviziji i pravom Europske unije zbog primjene Uredbe (EU) br. 537/2014 o zakonskoj reviziji.

**Uz članak 39.**

Ovim se člankom prilagođavaju se terminološki odredbe članka 194. i zbog izmjena zakonskog okvira za reviziju godišnjih financijskih izvještaja koja će ubuduće biti obuhvaćena pojmom zakonska revizija, a bit će uređena osim Zakonom o reviziji i pravom Europske unije zbog primjene Uredbe (EU) br. 537/2014 o zakonskoj reviziji.

**Uz članak 40.**

Ovim se člankom mijenja članak 195. najvećim dijelom zbog terminološkog i sadržajnog usklađivanja s novim pravnim okvirom za zakonsku reviziju kako je uređeno Uredbom (EU) br. 537/2014 te budućim novim Zakonom o reviziji. Stavak 2. i 3. isti su kao i u važećem Zakonu osim što se u stavak 3. uvodi pojam zakonske revizije. Osim toga, u stavku 4. propisan je uvjet društvu za osiguranje da ugovor za pružanje revizorskih usluga može sklopiti samo s revizorskim društvom koje ima najmanje dva ovlaštena revizora koji su radnici revizorskog društva kako je propisano člankom 196. stavkom 2. Zakona.

**Uz članak 41.**

Ovim se člankom mijenja članak 196. u cilju uskladbe s Uredbom (EU) br. 537/2014 na način da je iskorištena nacionalna diskrecija predviđena navedenom uredbom kojom se određuje najduže razdoblje u kojem isto revizorsko društvo može obavljati zakonsku reviziju određene kreditne institucije. To razdoblje je za društva za osiguranje zadržano na sedam uzastopnih godina. Nadalje, u cilju pravne sigurnosti naglašeno je da je u skladu s člankom 17. stavkom 3. Uredbe (EU) br. 537/2014 nastavak obavljanja zakonske revizije društva za osiguranje istom revizorskom društvu dopušten nakon proteka roka od četiri godine. Budući da je navedenom Uredbom detaljno propisan uvjet neovisnosti revizora kroz maksimalne prihode koje je isti ostvario pružajući usluge toj kreditnoj instituciji u prethodnim godinama, stavak 3. koji je tu problematiku propisivao iznimno šturo je brisan. Stavak 4. postaje stavak 3 i nomotehnički je uređeni i terminološki prilagođen novom pravnom okviru za zakonsku reviziju.

**Uz članak 42.**

Ovim se člankom mijenja članak 197. pri čemu se u stavku 1. preciziraju obveze društva za osiguranje i revizorskog društva o obavještavanju Agencije o razlozima raskida ugovora o obavljanju zakonske revizije kao i očitovanju o razlozima zbog kojih druga strana raskida ugovor. Stavkom 2. prenosi se nacionalna diskrecija o zabrani pružanja nerevizorskih usluga iz članka 5. stavka 2. Uredbe (EU) br. 537/2014 na način da se ne zabranjuju nove nerevizorske usluge već samo one koje su navedene u članku 5. stavku 1. Uredbe (EU) br. 537/2014.

**Uz članak 43.**

Ovim je člankom u članku 198. stavku 4. provedeno je terminološko usklađivanje s budućim Zakonom o reviziji koji uvodi revizorsku tajnu.

**Uz članak 44.**

Ovim se člankom mijenja članak 199. kojim je propisano odbacivanje i odbijanje godišnjih financijskih izvještaja društva za osiguranje i godišnjih konsolidiranih financijskih izvještaja. Ako je revizorsko društvo obavilo zakonsku reviziju suprotno formalnim uvjetima propisanim člancima 196 i člankom 197. stavkom 2. Zakona, Agencija će odbacit godišnje financijske izvještaje i godišnje konsolidirane financijske izvještaje. Agencija će odbiti godišnje financijske izvještaje odnosno godišnje konsolidirane financijske izvještaje ako utvrdi da su ti financijski izvještaji sastavljeni suprotno propisima ili da oni ne pružaju istinit i fer prikaz financijskog položaja i uspješnosti poslovanja društva za osiguranje odnosno grupe ili grupe osiguratelja u Republici Hrvatskoj, o kojima je u revizorskom izvješću izdano pozitivno ili uvjetno mišljenje. Agencija može odbiti ili odbaciti godišnje financijske izvještaje odnosno godišnje konsolidirane financijske izvještaje društva za osiguranje ako je zakonsku reviziju tih izvještaja obavila osoba za čije revizorsko izvješće je tijelo nadležno za nadzor osoba ovlaštenih za obavljanje revizorskih usluga prema zakonu kojim je uređena revizija utvrdilo da ne ispunjava zahtjeve iz zakona kojima se uređuje revizija i iz Uredbe (EU) br. 537/2014. U bilo kojem od navedenih slučajeva u kojima Agencija odbaci ili odbije godišnje financijske izvještaje ili godišnje konsolidirane financijske izvještaje nastupaju sljedeće posljedice: odbijanje ocjene za reviziju za potrebe Agencije, obveza izrade novih financijskih izvještaja, obavljanje zakonske revizije tih izvještaja, zabrana javne objave financijskih izvještaja koji su odbijeni ili odbačeni.

**Uz članak 45.**

Ovim se člankom mijenjaju odredbe članka 200. stavka 4. brisanjem pozivanja na zakon kojim se uređuje revizija i čime se odredbe Zakona usklađuju se s budućim Zakonom o reviziji koji uvodi nadležno tijelo za nadzor revizorskih društava stoga Agencija u svojim postupcima neće provjeravati usklađenost sa propisima o reviziji jer oni nisu u njezinoj nadležnosti. Odredbama stavka 5. regulirano je da odbijanje ocjene koje revizorsko društvo daje za potrebe Agencije nema za posljedicu odbijanje godišnjih financijskih izvještaja o kojima je u revizorskom izvještaju izdano pozitivno ili uvjetno mišljenje. Novim stavkom 6. precizirano je da se zahtjevi koji se odnose na obavljanje zakonske revizije financijskih izvještaja na odgovarajući način primjenjuju i pri provođenju revizije za potrebe Agencije.

**Uz članak 46.**

Ovim se člankom mijenja članak 201. tako da se dodatno proširuje obveza izvještavanja društva za osiguranje na zahtjev Agencije.

**Uz članak 47.**

Ovim se člankom mijenja članak 203. tako da mijenja termin zastupanja u osiguranju te posredovanja u osiguranju i reosiguranju u distribuciju osiguranja i distribuciju reosiguranja, te se u subjekte nadzora dodaje i udruženje osiguratelja.

**Uz članak 48.**

Ovim se člankom mijenja članak 211. tako da se proširuju subjekti nadzora u dijelu obavljanja poslova distribucije osiguranja i reosiguranja te se predlaže izmjena jer Agencija navedenim pravnim osobama izdaje dozvolu za obavljanje poslova distribucije osiguranja i reosiguranja, a Hrvatska narodna banka izdaje odobrenje kreditnim institucijama na temelju zakona koji uređuje kreditne institucije, te se propisuju subjekti nadzora koji mogu obavljati poslove distribucije osiguranja i reosiguranja.

**Uz članak 49.**

Ovim se člankom iza članka 211. dodaju se članci 211.a, 211.b, 211.c, 211.d, 211.e i 211.f kojima se prenose odredbe članka 31. stavka 6., članka 32., članka 34., članka 35., članka 36. članka 37. Direktive (EU) 2016/97 Europskog parlamenta i Vijeća od 20. siječnja 2016. o distribuciji osiguranja.

**Uz članak 50.**

Ovim se člankom mijenja članak 215. tako da se proširuje određivanje prirode, opsega i oblika podataka i za informacije iz stavka 4. i 5. članka 215. Zakona.

**Uz članak 51.**

Ovim se člankom dopunjuje članak 219. stavkom 4. koji uređuje postupak obavljanja tajnog nadzora.

**Uz članak 52.**

Ovim se člankom mijenja stavak 2. članka 220. kojim se omogućava obavljanje zadataka u vezi s nadzorom od strane drugo stručno osposobljene osobe ili posredstvom osobe koju je Agencija ovlastila za sudjelovanje u tajnom nadzoru.

**Uz članak 53.**

Ovim se člankom dodaje stavak 6. članka 222. kojim se u slučaju provođenja tajnog nadzora obavijest o neposrednom nadzoru ne sadrži podatke o osobama Agencije koje je ovlastila za provođenje tajnog nadzora.

**Uz članak 54.**

Ovim se člankom mijenja članak 226. tako da se mijenja rok za podnošenje prigovora na zapisnik društva za osiguranje.

**Uz članak 55.**

Ovim se člankom mijenja članak 227. i predlaže se dostava dopune zapisnika društvu za osiguranje kako bi se jasnije propisalo daljnje postupanje nakon sastavljanja iste.

**Uz članak 56.**

Ovim se člankom mijenja članak 228. i navedena izmjena se predlaže u cilju veće efikasnosti postupka nadzora budući da je ocijenjeno da nema potrebe sastavljati dopunu zapisnika ako se prihvaćaju svi navodi iz prigovora već da se postupak može neposredno obustaviti rješenjem. Predložena izmjena bi bila dozvoljena u smislu članka 48. Zakona o općem upravnom postupku.

**Uz članak 57.**

Ovim se člankom mijenja točka 3. stavka 1. članka 229. kojim se dodatno uređuje posredni nadzor u okviru poštivanja propisa o zaštiti potrošača.

**Uz članak 58.**

Ovim se člankom mijenja članak 233. točka 3. i navedena izmjena predlaže se radi jasnoće definicije nadzorne mjere kao samostalne mjere. Također su u članku izvršene izmjene sukladno uputama Ministarstva uprave u svezi usklađenosti prijedloga zakona sa Zakonom o općem upravnom postupku

**Uz članak 59.**

Ovim se člankom mijenja članak 237. i navedena izmjena se predlaže u cilju jasnijeg propisivanja postupanja Agencije prilikom donošenja rješenja kojim se utvrđuje da su nezakonitosti i nepravilnosti otklonjene na način da se propisuje kako se takvo rješenje donosi kada su sve nezakonitosti i nepravilnosti otklonjene te da se istim rješenjem uz takvu konstataciju dodatno utvrđuje da je postupak nadzora okončan.

**Uz članak 60.**

Ovim se člankom mijenja naslov Odjeljka IV. i naslov iznad članka 238. i članak 238., a navedena izmjena predlaže se radi jasnoće definicije nadzorne mjere kao samostalne mjere. Nadalje, ovim člankom mijenjaju odredbe članka 238. tako se propisuje mogućnost izricanja mjere zabrane isplate akontacije dobiti ili dividende, dobiti ili dividenda kada to Agencija ocijeni primjerenim, a pri čemu će Agencija uzeti u obzir svu zadržanu dobit društva za osiguranje kao i dobit ili dividendu koja nije isplaćena do dana donošenja te mjere. Ova odredba primjenjuje se na svu neisplaćenu dobit ili dividendu kod društva za osiguranje do trenutka izricanja mjere.

**Uz članak 61.**

Ovim se člankom mijenja članak 246. sukladno uputama Ministarstva uprave u svezi usklađenosti prijedloga zakona sa Zakonom o općem upravnom postupku.

**Uz članak 62.**

Ovim se člankom mijenja članak 264. stavak 2. radi izmjene članka 51. Zakona.

**Uz članak 63.**

Ovim se člankom mijenja članak 273. sukladno uputama Ministarstva uprave u svezi usklađenosti prijedloga zakona sa Zakonom o općem upravnom postupku.

**Uz članak 64.**

Ovim se člankom mijenja članak 291. i dodatno se propisuje zaštita tražbina iz ugovora o osiguranju za ugovore o osiguranju kod kojih ugovaratelj osiguranja snosi rizik ulaganja neposredno vezane uz vrijednost imovine unutarnjeg fonda i to i uz vrijednost udjela UCITS fonda ili uz dionički indeks odnosno drugu referentnu vrijednost.

**Uz članak 65.**

Ovim se člankom mijenja članak 312. i dodatno se propisuje usklađivanje s člankom 227. stavkom 7. Direktive 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) u smislu privremene istovjetnosti bonitetnog sustava treće države.

**Uz članak 66.**

Ovim se člankom u članku 328. nomotehnički se usklađuju odredba propisana stavkom 7. sa odredbama Direktive Solventnost II.

**Uz članak 67.**

Ovim se člankom mijenja članak 344. i ispravlja pogrešno pozivanje na članak.

**Uz članak 68.**

Ovim se člankom mijenja članak 350. i umjesto statuta propisuje ugovor o osnivanju udruženja osiguratelja.

**Uz članak 69.**

Ovim se člankom mijenja članak 370. i ispravlja izričaj norme.

**Uz članak 70.**

Ovim se člankom mijenja članak 378. i ispravlja pogrešno pozivanje na članak.

**Uz članak 71.**

Ovim se člankom mijenja članak 379. i uređuje pozivanje na stavke.

**Uz članak 72.**

Ovim se člankom mijenja članak 380. i jasnije se dopunjuju informacije za ugovaratelja osiguranja, a koje je društvo za osiguranje dužno prije sklapanja ugovora o osiguranju predati ugovaratelju osiguranja te se terminološki određuju prijevodi „benefit“ i „option“ koji podrazumijevaju osiguranu svotu i svaku mogućnost koja proizlazi iz ugovora o osiguranju kod sklapanja ugovora o osiguranju. Dodatno se propisuje obveza uz dostavu tablica otkupnih vrijednosti i tablica kapitaliziranih svota i mjera u kojoj su te vrijednosti garantirane, a u skladu s Direktivom Solventnost II, a u stavku 6. mijenja se prva alineja i propisuje se uputa za ugovaratelja osiguranja gdje može pronaći podatke sadržane u prospektu i pravilima UCITS fonda.

**Uz članak 73.**

Ovim se člankom mijenja članak 381. i uređuje pozivanje na stavke.

**Uz članak 74.**

Ovim člankom se uvodno pravila u pogledu promidžbenih aktivnosti izjednačuju za sve sudionike postupka distribucije osiguranja ukoliko se tijekom navedenog procesa nalaze u ulozi voditelja obrade osobnih podataka. Uredba (EZ) br. 2016/679 u članku 6. stavku 1. točki f zakonitom obradom određuje omu obradu koja je nužna za potrebe legitimnih interesa voditelja obrade, osiguratelja. Naime, recitalom (47) Uredbe (EZ) br. 2016/679 propisuje se kako legitimni interesi voditelja obrade mogu predstavljati pravnu osnovu za obradu pod uvjetom da interesi ili temeljna prava i slobode ispitanika nemaju prednost, uzimajući u obzir razumna očekivanja ispitanika koja se temelje na njihovom odnosu s voditeljem obrade, u situacijama poput one kada je ispitanik klijent voditelja obrade. Konačno, navedeni recital propisuje kako se može smatrati da postoji legitiman interes kod obrade osobnih podataka provedene za potrebe izravnog marketinga. Izravni marketing u smislu stavka 3. osigurateljima pruža jasno zakonsko uporište za određenje izravnog marketinga kao legitimnog interesa s ciljem proširivanja i održavanja osigurateljne zaštite postojećeg klijenta. Osiguranje zaštite prava i sloboda ispitanika ostvaruje se uvjetom osiguravanja prava na prigovor u skladu s Uredbom (EZ) br. 2016/679.

**Uz članak 75.**

Ovim se člankom dopunjuje članak 386. na način da se pravila u pogledu obrade osobnih podataka izjednačavaju za sve sudionike postupka distribucije osiguranja ako se tijekom navedenog procesa nalaze u ulozi voditelja obrade osobnih podataka.

**Uz članak 76.**

Ovim člankom iznimke ograničenja propisane stavkom 2., trebaju biti proširene odredbom koja, u skladu s pravilima o izvršiteljima obrade osobnih podataka prema Uredbi (EZ) br. 2016/679, omogućuje otkrivanje podataka izvršiteljima obrade uz poštivanje Uredbom (EZ) br. 2016/679 propisanih pravila i ograničenja. Naime, Uredba (EZ) br. 2016/679 predviđa mogućnost angažiranja izvršitelja obrade čiji angažman uključuje i dijeljenje i otkrivanje osobnih podataka voditelja obrade dok Zakon o osiguranju tu mogućnost ograničuje odnosno zahtjeva postojanje privole ugovaratelja osiguranja. Takvo uređenje nije u skladu s Uredbom (EZ) br. 2016/679 niti sa stvarnim i suvremenim poslovanjem osiguravajućih društava. S obzirom na to da Uredba kao sveobuhvatni propis zaštite podataka omogućuje zakonito dijeljenje podataka između poslovnih partnera s valjano uređenim ugovornim odnosom, svrsishodno je ovakvu mogućnost dopustiti i Zakonom o osiguranju kao lex specialis.

Točkom 9., iznimke ograničenja propisane stavkom 2., trebaju biti proširene odredbom koja društvu za osiguranje dopuštaju prijenos podataka u svrhu reosiguranja ili suosiguranja kako bi se osigurala zakonska obveza osiguravajućih društava za disperzijom rizika i time zaštitilo poslovanje društva za osiguranje.

Naposljetku, trenutni izričaj stavka 7. potrebno je uskladiti novim pravilima u skladu s Uredbom (EZ) br. 2016/679, a koja se odnose na ispunjenje načela obrade osobnih podataka koja obuhvaćaju te dograđuju pravila propisana sadašnjim točkama navedenog stavka.

**Uz članak 77.**

Uvodno je bitno istaknuti kako je temeljem članka 7. važećeg Zakona o osiguranju određeno da su poslovi osiguranja sklapanje i ispunjavanje ugovora o neživotnom, odnosno ugovora o životnom osiguranju. Nadalje, člankom 91. važećeg Zakona o osiguranju određeno je da je društvo za osiguranje dužno poslovati na način da rizici kojima je izloženo u pojedinačnim, odnosno svim vrstama poslova osiguranja koje obavlja ne prijeđu vrijednosti propisane Zakonom te na temelju njega donesenim propisima, kao i drugim propisima kojima se uređuje poslovanje društava za osiguranje, posebice onima koji se odnose na dostatnost premija i tehničkih pričuva prema računovodstvenim propisima u pojedinačnim, odnosno svim vrstama osiguranja, da je dužno poslovati tako da je sposobno pravodobno ispuniti dospjele obveze te na način da je trajno sposobno ispunjavati sve svoje obveze.

Zakonom o obveznim odnosima (Narodne novine, br. 35/05 do 29/18) određeno je da se temeljem ugovora o osiguranju osiguratelj obvezuje ugovaratelju osiguranja isplatiti osiguraniku ili korisniku osiguranja osigurninu ako nastane osigurani slučaj, a ugovaratelj se osiguranja obvezuje osiguratelju platiti premiju osiguranja. Nadalje, Zakonom o obveznim odnosima (članak 931.) propisano je kako je ugovaratelj osiguranja dužan prijaviti osiguratelju prilikom sklapanja ugovora sve okolnosti koje su značajne za ocjenu rizika, temeljem takvih okolnosti osiguratelj određuje visinu premije koja mora biti dostatna za ispunjenje obveza preuzetih temeljem ugovora o osiguranju.

Rizici koji su bitni za osiguratelja kako bi mogao ispuniti svoje zakonske obveze zahtijevaju obradu određenih osobnih podataka koji spadaju u kategoriju posebnih osobnih podataka određenih u članku 9. Uredbe (EZ) br. 2016/679.

Naime, ugovaratelj osiguranja je svjestan da ugovor o osiguranju za njega ima socijalnu komponentu, tj. da isti omogućuje zaštitu njegove imovine u slučaju nastupa osiguranog rizika. Međutim, ukoliko osiguratelj nije u mogućnosti procijeniti rizik jer nije u mogućnosti obrađivati i posebnu kategoriju osobnih podataka, a isto mu je potrebno kako bi mogao biti u zakonskim okvirima dostatnosti premije – utoliko niti ugovaratelj osiguranja neće biti u mogućnosti zaštiti svoju imovinu. Ujedno, navodi se da po pojedinim ugovorima o osiguranju osiguratelj ne bi mogao utvrditi visinu niti postoji li njegova obveza za ispunjenje ugovora o osiguranju, na primjer za naknadu štete temeljem izvanugovorne odgovornosti ako ne bi imao pravo obrade posebne kategorije osobnih podataka. Važno je napomenuti da su pojedine vrste osiguranja uređene posebnim zakonima te po samoj svojoj biti podrazumijevaju obradu zdravstvenih podataka, kao što je to dobrovoljno zdravstveno osiguranje. Zakon o dobrovoljnom zdravstvenom osiguranju (Narodne novine, br. 85/06 do 71/10) daje mogućnost društvima za osiguranje da i na taj način sudjeluju u društveno odgovornom ponašanju preuzimajući osigurateljni rizik koji proizlazi iz želje osiguranika da ostvari bržu i višu razinu zdravstvene zaštite. U konkretno ovoj vrsti osiguranja sudjeluje i Hrvatski zavod za zdravstveno osiguranja i ostala privatna društva za osiguranje te je shodno tome razumno omogućiti lakše ispunjenje takvih obveza osiguratelja dopuštajući mu zakonitu obradu zdravstvenih podataka.

Naime, osiguranje kao i drugi sektori, razvijalo se i napredovalo te je došlo do razvoja raznih osigurateljnih proizvoda koji za procjenu rizika prilikom sklapanja ugovora o osiguranju zahtijevaju da osiguratelj u obzir uzme posebne kategorije osobnih podataka. Uz životno osiguranje, kao osiguranje osoba, za zdravstveno osiguranje i pojedina neživotna osiguranja za procjenu rizika i za izračun premije potrebno je obrađivati zdravstvene podatke. Naime, u skladu s odredbama Zakona o obveznim odnosima osiguranje je ugovorno preuzimanje rizika i osiguratelj je dužan, u skladu sa Zakonom o obveznim odnosima prije sklapanja ugovora o osiguranju i procijeniti taj rizik. Osiguratelj preuzima neizvjestan rizik od strane osiguranika na sebe, tj. na osiguratelja su prebačene negativne posljedica osiguranog slučaja iz čega je razvidno da je osiguranje djelatnost od javnog interesa.

Zakon o osiguranju definira obvezu društvima za osiguranje (članak 159.) da osiguraju sigurnost, kvalitetu, likvidnosti i profitabilnost portfelja u cjelini, a osobito kod investicijskih proizvoda osiguranja kod kojih se uplaćeni iznosi na ime premije dalje ulažu. Preuzimanje rizika spada u osiguranje profitabilnosti portfelja i stoga je procjena rizika prije ugovaranja životnog osiguranja ključan čimbenik za stabilnost tržišta i pravnu sigurnost osiguranika, budući da stabilno tržište osiguranja stvara uvjete za pravnu sigurnost klijenata.

Direktiva Solventnost II uređuje obvezu osiguratelja na raspodjelu rizika s reosigurateljem koji pak utvrđuje pravila koje rizike preuzima odnosno nameće obvezu osigurateljima ispravno procijeniti preuzeti rizik kako bi osiguratelji ispunili svoju zakonsku obvezu raspodjele rizika.

Iz svega iznesenog, vidljivo je kako je društvima za osigurane nužno omogućiti zakonitu obradu zdravstvenih podataka radi obavljanja svoje djelatnosti, ispunjenja svojih zakonskih obveza i pravne sigurnosti klijenata.

Ulagačke obveze osiguratelja (Zakon o osiguranju, članak 159. i dalje) čine osigurateljnu djelatnost djelatnošću od javnog interesa iz kojeg razloga su neke države članice EU (Austrija) na ovaj način ozakonile obradu zdravstvenih podataka osiguratelja dok je UK učinio isto radi očuvanja postojećih pravnih i trgovinskih veza s državama članicama EU.

Analizom postojećih proizvoda osiguranja te prodajnih procesa do sada je identificirano kako osigurateljna zaštita može zahtijevati obradu posebnih kategorija osobnih podatka, zdravstvene podatke.

Sukladno odredbi članka 9. stavka 1. Uredbe (EZ) br. 2016/679 obrada posebnih kategorija osobnih podataka zabranjena je osim ako je ispunjen jedan od uvjeta propisan stavkom 2. istoga članka.

Važno je istaknuti kako je u pogledu obrade zdravstvenih podataka potrebna obrada kako prije zaključenja, tako i nakon zaključenja ugovora o osiguranju kako bi osiguratelj po nastanku osiguranog slučaja mogao donijeti odluku o ispunjenju preuzete obveze. Navedeno upućuje na potrebu kontinuirane obrade zdravstvenih podataka kroz cijelo trajanje ugovornog odnosa, a i istekom istog iz razloga mogućih potraživanja unutar zakonom propisanih rokova zastare.

Činjenica nužnosti obrade posebne kategorije osobnog podataka kako bi ugovor o osiguranju bio zaključen predstavlja uvjetovanje privole što sukladno definiciji samog pojma „privola“ isključuje njen nužni uvjet dobrovoljnosti i mogućnosti povlačenja u svakom trenutku.

Opisana potreba kontinuirane obrade posebnih kategorija osobnih podataka temeljena na privoli ispitanika unijela bi pravnu nesigurnost u smislu propisanih uvjeta privole, a pogotovo prava ispitanika da povuče danu privolu u bilo kojem trenutku. Povlačenje privole činilo bi zaključeni ugovor o osiguranju neodrživim te bi rezultiralo njegovim prestankom.

Djelatnost osiguranja utemeljena je na načelima uzajamnosti i solidarnosti. Rizik se dijeli među više osoba u zajednici osiguranih rizika koje će samo neke od njih pogoditi. Iz sredstava osiguranja koja su se prikupila uplatama osoba koje je pogodio rizik i osoba koje rizik nije pogodio, isplatit će se naknada iz osiguranja osobama koje je rizik pogodio. Iznosi uplata koje pojedinac plaća osiguratelju zato su niži od iznosa koji bi sam trebao platiti za otklanjanje štetnih posljedica nekog događaja. Naime, osiguranje u najširem smislu odnosi se na društveno odgovornu ulogu u zaštiti imovinskih interesa fizičkih i pravnih osoba pri ostvarenju rizika te je stoga djelatnost osiguranja djelatnost od javnog interesa jer ima za cilj očuvanje uvjeta života u slučaju nastupa osiguranog rizika.

Odredba stavka 5. predložena je s ciljem isključivanja svake dvojbe u pogledu legitimiteta obrade jedinstvenog identifikatora osobe.

Odredba stavka 6. predložena je s ciljem ostvarivanja taksativno navedenih svrha uz primjenu odgovarajućih mjera zaštite.

Odredba stavka 7. predložena je budući da se podaci o osiguraniku i korisniku osiguranja prikupljaju u skladu s odredbama Zakona o obveznim odnosima koji člankom 921. propisuje kako se ugovorom o osiguranju osiguratelj obvezuje ugovaratelju osiguranja, isplatiti osiguraniku ili korisniku osiguranja osigurninu ako nastane osigurani slučaj, a ugovaratelj se osiguranja obvezuje osiguratelju platiti premiju osiguranja. Nadalje, članak 926. Zakona o obveznim odnosima propisuje kako u polici osiguranja moraju biti navedeni ugovorne strane i osigurana osoba, a posebno se člankom 967. Zakona o obveznim odnosima propisuje kako pored sastojaka koje mora imati svaka polica, u polici osiguranja života moraju biti naznačeni i ime i prezime osobe na čiji se život odnosi osiguranje. Navedeno upućuje kako se podaci o osobi osiguranika i korisnika osiguranja prikupljaju temeljem Zakona. Također, osiguratelj prilikom rješavanja odštetnih zahtjeva prikuplja podatke ispitanika od drugih osoba kako bi sukladno okolnostima slučaja mogao donijeti utemeljenu odluku o osnovanosti i visini odštetnog zahtjeva. Pritom je moguće da osiguratelj prikupi podatke kategorija ispitanika poput svjedoka ili oštećenika, obrada čijih podatka je neophodna kako bi se riješio pravni zahtjev koji proizlazi iz zaključenog ugovora o osiguranju. Međutim, s obzirom na sve gore opisane zakonske odredbe i sam smisao i prirodu ugovora o osiguranju, ispunjenje obveze pružanja informacija o obradi osobnih podataka kako je to opisano člankom 14. Uredbe (EZ) br. 2016/679, podrazumijevalo bi za društva za osiguranje nerazmjerne napore koji bi ugrozili samo svrhu osiguranja i uzrokovali nezadovoljstvo ugovaratelja osiguranja koji ipak uz društvo za osiguranje predstavlja jedinu ugovornu stranu ugovora o osiguranju.

Odredba stavka 8. predložena je kako bi se definirali rokovi pohrane podataka prvenstveno s obzirom na svrhu obrade, dalje s obzirom na zakonom propisane rokove čuvanja podataka te propisane rokove zastare potraživanja, uz priznavanje posebnih okolnosti koje opravdavaju i još daljnje produljenje rokova pohrane s ciljem zaštite prava zainteresiranih osoba iz ugovora o osiguranju ili zaštite interesa osiguravajućeg društva.

**Uz članak 78.**

Radi usklađenosti s Uredbom (EZ) br. 2016/679, potrebno je stvoriti osnovu za obradu osobnih podataka nužnih za sklapanje i izvršenje ugovora, kao i ispunjavanje zakonskih obveza društava za osiguranje, osobito u pogledu obrade posebnih kategorija osjetljivih osobnih podataka. Naime, Uredba (EZ) br. 2016/679 postavila je određena ograničenja koja će onemogućiti potpuno i pravilno ispunjenje obveza osiguratelja.

**Uz članak 79.**

Ovim se člankom mijenja se članak 389. i brišu informacije prikupljene od drugih nadležnih nadzornih tijela jer je isto propisano člankom 397. stavkom 4. Zakona o osiguranju te se u skladu s navedenim mijenja i stavak 3. članka 389.

**Uz članak 80.**

Ovim se člankom mijenja članak 397. i odredba se dopunjuje radi dodatne regulacije zaštite informacija prema sporazumima s trećim državama i Švicarskom Konfederacijom.

**Uz članak 81.**

Mijenja se naslov Glave XXIII., naslov poglavlja i naslov iznad članka 399., a u članak 399. prenesene su odredbe članka 2. Direktive o distribuciji osiguranja i propisani su pojmovi za potrebe Glave XXIII. Zakona.

**Uz članak 82.**

U članku 400. prenesene su odredbe članka 1. Direktive o distribuciji osiguranja i propisuje područje primjene.

**Uz članak 83.**

U članku 401. definirane su kategorije posrednika koji može poslove distribucije osiguranja i distribucije reosiguranja te koje su dozvoljene druge usluge uz iste.

**Uz članak 84.**

U članku 402. definirane su vrste posrednika u osiguranju i posrednika u reosiguranju.

**Uz članak 85.**

U članku 403. definirane su obveze distributera osiguranja i to posrednika u osiguranju i posrednika u reosiguranju te su prenesene odredbe članka 16. Direktive o distribuciji osiguranja.

**Uz članak 86.**

U članku 404. definirane su obveze društva za osiguranje.

**Uz članak 87.**

U članku 405. definiran je obrt za zastupanje u osiguranju i obrt za brokerske poslove u osiguranju i reosiguranju.

**Uz članak 88.**

U članku 406. definirano je društvo za zastupanje u osiguranju i društvo za brokerske poslove u osiguranju i reosiguranju.

**Uz članak 89.**

U članku 407. propisane su posebne odredbe o ostalim pravnim osobama koje imaju odobrenje za obavljanje poslova distribucije osiguranja odnosno poslova distribucije reosiguranja.

**Uz članak 90.**

U članku 408. propisane su odredbe o sporednom posredniku u osiguranju.

**Uz članak 91.**

U članku 409. propisane su odredbe o pripajanju i spajanju.

**Uz članak 92.**

U članku 410. prenesene su odredbe članka 3. Direktive o distribuciji osiguranja kojim se propisuje upis u registar distributera osiguranja.

**Uz članak 93.**

U članku 411. prenesene su odredbe članka 4. Direktive o distribuciji osiguranja i propisuju se registar posrednika i sporednih posrednika u osiguranju.

**Uz članke 94., 95. i 96.**

U članku 412., članku 413. i članku 414. prenesene su odredbe članka 3. Direktive o distribuciji osiguranja kojima su propisani uvjeti za upis u registar, odbijanje zahtjeva i brisanje iz registra i EIOPA-ini registri.

**Uz članak 97.**

Ovim člankom briše se naslov poglavlja, a u članku 415. definiraju se posebne odredbe za obavljanje poslova distribucije osiguranja na stanicama za tehnički pregled vozila

**Uz članak 98.**

Dodaje se naslov poglavlja i u članku 416. prenesene su odredbe članka 4. Direktive o distribuciji osiguranja koje se odnose na ostvarivanje slobode pružanja usluga te notifikaciju.

**Uz članak 99.**

Mijenja se naslov i u članku 417. prenesene su odredbe članka 5. Direktive o distribuciji osiguranja koje se odnose na povredu obveza pri korištenju slobode pružanja usluga.

**Uz članak 100.**

Briše se naslov poglavlja i u članku 418. prenesene su odredbe članka 6. Direktive o distribuciji osiguranja koje se odnose na izvršavanje slobode poslovnog nastana.

**Uz članak 101.**

Mijenja se naslov i u članku 419. prenesene su odredbe članka 7. Direktive o distribuciji osiguranja koje se odnose na podjelu nadležnosti između matičnih država članica i država članica domaćina.

**Uz članak 102.**

Mijenja se naslov i u članku 420. prenesene su odredbe članka 8. Direktive o distribuciji osiguranja koje se odnose na povredu obveza pri korištenju slobode poslovnog nastana.

**Uz članak 103.**

Mijenja se naslov i u članku 421. prenesene su odredbe članka 9. Direktive o distribuciji osiguranja koje se odnose na ovlasti u odnosu na nacionalne odredbe donesene u interesu općeg dobra.

**Uz članke 104. i 105.**

Dodaje se naslov iznad članka 422., a mijenja se naslov iznad članka 423.. U članku 422., članku 423. i članku 424. Zakona o osiguranju prenesene su odredbe članka 10. Direktive o distribuciji osiguranja i definirani su stručni i organizacijski uvjeti odnosno stručnost, primjerenost posrednika i sporednih posrednika te zaposlenika društava za osiguranje, društava za reosiguranje i posrednika kao i provjera njihove stručnosti i primjerenosti od strane distributera za koje te osobe rade.

**Uz članak 106.**

Dodaje se članak 424. kojim je propisana je zaštita interesa stranaka u dijelu obveze osiguranja od profesionalne odgovornosti ili odgovarajućeg jamstva za sve posrednike, Financijsku agenciju, HP- Hrvatsku poštu, kreditne institucije i investicijska društva, ali i sporedne posrednike u visini 50% odnosno 30% iznosa. Propisane su i odredbe o mogućnosti zaprimanja novčanog iznosa na račun posrednika i mjere zaštite stranaka.

**Uz članak 107.**

Mijenja se naslov iznad članka 425. i u članak 425. prenesene su odredbe članka 11. Direktive o distribuciji osiguranja te se definiraju odredbe o objavi pravila općeg dobra na jedinstvenoj kontakt točki internetske stranice Agencije.

**Uz članak 108.**

U članku 426. prenesene su odredbe članka 13. Direktive o distribuciji osiguranja kojom se propisuje suradnja i razmjena informacija između nadležnih tijela država članica.

**Uz članak 109.**

U članku 427. prenesene su odredbe članka 14. Direktive o distribuciji osiguranja o mogućnosti podnošenja pritužbi stranaka i udruga potrošača, načinu i obvezi odgovora pritužbe te mogućnosti podnošenja predstavki Agenciji i odredbe članka 15. Direktive o distribuciji osiguranja kojim se propisuju odredbe o postupku izvansudskih rješavanja pritužbi i sporova

**Uz članak 110.**

U članku 428. propisuje se donošenje pravilnika Agencije.

**Uz članak 111.**

U članku 429. definiraju se odredbe o dostavi poslovnih knjiga te financijskih izvještaja te statističkih izvještaja.

**Uz članak 112.**

U članku 430. prenesene su odredbe članka 17. Direktive o distribuciji osiguranja kojim se definiraju opća načela za uvjete informiranja i pravila poslovnog ponašanja.

**Uz članak 113.**

U članku 431. Zakona o osiguranju prenesene su odredbe članka 18. Direktive o distribuciji osiguranja kojim se propisuju opće informacije koje pruža posrednik u osiguranju ili društvo za osiguranje prije sklapanja ugovora o osiguranju.

**Uz članak 114.**

U članku 432. Zakona o osiguranju prenesene su odredbe članka 19. Direktive o distribuciji osiguranja te se propisuju sukobi interesa i transparentnost na način obveze posrednika u smislu pružanja informacije stranci u dijelu glasačkih prava ili prava u kapitalu, personalizirane analize, primitaka i načinu izračuna naknade.

**Uz članak 115.**

U članku 433. Zakona o osiguranju prenesene su odredbe članka 20. Direktive o distribuciji osiguranja te se propisuju odredbe o savjetima i standardima za prodaju ako se ne daju savjeti.

**Uz članak 116.**

U članku 434. Zakona o osiguranju prenesene su odredbe članka 21. Direktive o distribuciji osiguranja te se propisuju informacije koje daju sporedni posrednici u osiguranju.

**Uz članak 117.**

U članku 435. Zakona o osiguranju prenesene su odredbe članka 22. Direktive o distribuciji osiguranja te se propisuju izuzeća u pogledu pružanja informacija i klauzula o fleksibilnosti

**Uz članak 118.**

U članku 436. Zakona o osiguranju prenesene su odredbe članka 23. Direktive o distribuciji osiguranja te se propisuju uvjeti dostave informacija.

**Uz članak 119.**

U članku 436.a Zakona o osiguranju prenesene su odredbe članka 24. Direktive o distribuciji osiguranja o unakrsnoj prodaji, u članku 436.b Zakona o osiguranju prenesene su odredbe članka 25. Direktive o distribuciji osiguranja o uvjetima za nadgledanje proizvoda i upravljanje, u članku 436.c Zakona o osiguranju prenesene su odredbe članka 26. Direktive o distribuciji osiguranja o području primjene dodatnih uvjeta u pogledu investicijskih proizvoda osiguranja, u članku 436.d Zakona o osiguranju prenesene su odredbe članka 27. Direktive o distribuciji osiguranja o sprječavanju sukoba interesa, u članku 436.e Zakona o osiguranju prenesene su odredbe članka 28. Direktive o distribuciji osiguranja o mjerama za utvrđivanje postojanja sukoba interesa, u članku 436.f Zakona o osiguranju prenesene su odredbe članka 29. Direktive o distribuciji osiguranja o potrebnim informacijama za stranke prije sklapanja ugovora u pogledu distribucije investicijskih proizvoda osiguranja, u članku 436.g Zakona o osiguranju prenesene su odredbe članka 30. Direktive o distribuciji osiguranja o procjeni primjerenosti i prikladnosti te izvještavanje stranaka.

**Uz članak 120.**

Ovim člankom dosadašnja točka 39. i 40. u članku 437. spajaju se u točku 39., a u točki 40. propisuje se prekršajna odredba za kršenje članka 199.

**Uz članak 121.**

U članku 438. Zakona o osiguranju proširene su odredbe koje se odnose na prekršaje društva za osiguranje odnosno društva za reosiguranje ukoliko ne izvještava Agenciju u skladu s odredbama članka 201. i pravilnika propisanoga člankom 201. stavak 6. Zakona.

**Uz članak 122.**

U članku 439. Zakona dodatno se propisuju prekršajne odredbe za društvo za osiguranje, odnosno društvo za reosiguranje iz druge države članice odnosno u vezi njihove podružnice u Republici Hrvatskoj.

**Uz članak 123.**

U članku 442. stavku 1. točki 4. Zakona preciznije se propisuje prekršaj člana uprave društva za osiguranje, odnosno društva za reosiguranje.

**Uz članak 124.**

U članku 443. definirane su relevantne okolnosti koje bi sud uzeo u obzir pri utvrđivanju odnosno odmjeravanju visine kazne na način da ista bude razmjerna težini počinjenog prekršaja i gospodarskoj snazi odnosno financijskoj sposobnosti počinitelja prekršaja, uzimajući pri tom u obzir sve relevantne okolnosti slučaja.

**Uz članak 125.**

U članku 444. definirane su teži prekršaji distributera osiguranja, distributera reosiguranja i drugih osoba koje obavljaju poslove distribucije osiguranja odnosno distribucije reosiguranja i prenesene su odredbe članka 31. stavka 2. Direktive o distribuciji osiguranja.

**Uz članak 126.**

U članku 445. definirane su lakši prekršaji distributera osiguranja, distributera reosiguranja i drugih osoba koje obavljaju poslove distribucije osiguranja odnosno distribucije reosiguranja i prenesene su odredbe članka 31. stavka 2. Direktive o distribuciji osiguranja.

**Uz članak 127.**

Ovim se člankom mijenja se članak 446. Zakona o osiguranju i propisuju prekršajne kazne u svezi sustava upravljanja.

**Uz članak 128.**

Ovim člankom briše se članak 447. Zakona o osiguranju.

**Uz članak 129.**

Ovim se člankom u članku 449. terminološki mijenja zastupanje u osiguranju u distribuciju osiguranja, te posredovanje u osiguranju i reosiguranju u distribuciju osiguranja i reosiguranja, a sve u dijelu prekršaja drugih osoba.

**Uz članak 130.**

Ovim člankom odredbe članka 450. stavka 1 točke 2. prilagođavaju se terminološki zbog izmjena zakonskog okvira za reviziju godišnjih financijskih izvještaja koja će ubuduće biti obuhvaćena pojmom zakonska revizija i propisuje se prekršajna odredba za kršenje članka 96. od strane revizorskog društva.

**Uz članak 131.**

Ovim se člankom propisuju prijelazne i završne odredbe ovoga Zakona.

**Uz članak 132.**

Nove pojmove koje uvodi Direktiva o distribuciji osiguranja potrebno je uvesti i u ostatak Zakona o osiguranju koji se ne mijenja ovim Zakonom. Također, pojam „mrežni“ potrebno je zamijeniti pojmom „internetski“. Razlog za promjenu pojma „mrežni“ je u otklanjanju moguće nejasnoće, jer pojam „mrežni“ može značiti i unutarnje sustave društva za osiguranje, a intencija je kroz cijeli tekst Zakona da svaka objava bude dostupna javnosti, što znači putem internetskih stranica.

**Uz članak 133.**

Ovim se člankom propisuju koji će se Zakon primjenjivati na postupke koji su pokrenuti prije stupanja na snagu ovoga Zakona.

**Uz članak 134.**

Ovim se člankom propisuju rokovi za donošenje pravilnika.

**Uz članak 135.**

Ovim se člankom propisuje stupanje na snagu ovoga Zakona.

1. Direktiva (EU) 2018/411 Europskog parlamenta i Vijeća od 14. ožujka 2018. o izmjeni Direktive (EU) 2016/97 u pogledu datuma početka primjene mjera država članica za prenošenje [↑](#footnote-ref-2)
2. Statistika osiguranja za 2016. godinu, obrazac SP24 – Statistički podaci o zaračunatoj bruto premiji po prodajnim kanalima za 2016. godinu (OSIGURANJE). [↑](#footnote-ref-3)
3. Europsko nadzorno tijelo osnovano Uredbom (EU) br. 1095/2010 Europskog parlamenta i Vijeća [↑](#footnote-ref-4)